
Isingeniso 


a 


Ugwalo lolu lujonge ukweneka obala imbali yokulotshwa kwezingwalo 
zesiNdebele ezokuzibumbela esizibiza ngokuthi ngamanoveli. Lokhu kwenziwa 
kulesifiso sokuthi labo abathakazelela izingwalo lezi bazwisise ukusungulwa 
kwazo kanye lendlela ezalotshwa ngayo ukuze babone kuhle ukuthi kungabe 
kuyini okwakhokhelela ukuthi zithathe isimo ezikuso lamhlanje. Kanti njalo 
ugwalo lolu lujonge ukuhlaziya izingwalo lezi ngenhloso yokuphathisa abafundi 
abalomsebenzi wokucubungula izingwalo lezi ekufundeni kwabo ukuthi bathole 
eminye imibono ngalokho okuqukethwe zingwalo lezi. Le ngeminye imibono 
esilayo ngengwalo lezi kodwa kasitsho ukuthi yiyo yodwa okumele abafundi 
babelayo ngoba phela izindaba zokuzibumbela kazibi lombono owodwa 
mayelana lalokho okutshiwo ngumlobi wazo. 

Ugwalo lolu lulotshwe ngabafundi beYunivesithi yeZimbabwe 
ababesemnyakeni wesithathu ngoMabasa ka2000 befunda isiNdebele. Baluloba 
beqondiswa ngumbalisi wabo uT. Matshakayile-Ndlovu, onguye owaqoqa wahlela 
kuhle izahluko zalo. 

Ukuze umfundi azwisise ngomumo wezingwalo zokuzibumbela ezesiN debele 
kuyadingeka ukuthi aqale azi ngembali yokulotshwa kwazo. Imbali yokulotshwa 
kwalezi ngwalo singayibeka ezigabeni ezimbili: a) Inkuthazo yokuthi kufanele 
kube lezingwalo ezilotshwe ngesiNdebele b) Ugatsha olwabekwayo ukuthi 
luphathise ekulotshweni kwalezo ngwalo. 


Inkuthazo yokuthi kulotshwe izingwalo zesiNdebele 


Inkuthazo yokuthi kulotshwe izingwalo ngendimi zesintu ezelizweni lakithi 
yasungulwa ngabafundi abansundu ababefunda emakolitshini eZansi, eSouth 
Africa, labanali, kumbe abafundisi bamandla esiKrestu. 

Abafundi abansundu bathi ekufundeni kwabo emakolitshini lemaYunivesithi 
eSouth Africa bahlangana lezingwalo ezazibhalwe ngezindimi zesintu ezeSouth 
Africa ezibalisa isiZulu, isiXhoza lesiSuthu, bakubona kuyinto enhle lokhu ngoba 
bebona ukuthi kuqakathekisa izindimi zomdabuko walelo lizwe. Lokhu bakubona 
kukuhle njalo ngoba besithi kuyaphathisa ekwenzeni ukuthi abantu abansundu 
labo bazizwe bengabantu abaqakathekileyo njengezinye izizwe. Ekuphendukeni 
kwabo ekhaya labo baqalisa ukubhala ezabo izingwalo ngendimi zakuleli 
batshotshozela uhulumende wakuleso sikhathi ukuthi abavumele ukuthi 
badindise izingwalo zabo kubadindi bezingwalo. 

Abanali bona babevele sebeqalile ukukhuthaza ukuthi kulotshwe izingwalo 
ngendimi zakuleli ukwenzela ukuthi abantwana abafunda ezikolo zabo bathole 
izingwalo abazazifunda bazijabulele ezikhuluma ngezinto ezimnandi 
ezihambelana lempilo yabo. Bathi ukubakhona kwezingwalo ezibhalwe ngendimi 
zesintu kuzakwenza ukuthi labo abatshiya isikolo bengakafundi kakhulu bathole 

izingwalo abazaqhubeka bezibala bengekhaya khona bengezukulahlekelwa yilwazi 
lokubala lolu asebelutholile. Bathi ulwazi lokubala lolu luzabaphathisa ekuthini 
baqhubeke bezifundela ibhayibhili bebodwa okuzaqinisa ukholo lwabo. 

Abanali labo bagcizelela njalo ukuthi kakulunganga ukuthi abantwana 
babansundu baphongubala izingwalo ezikhuluma ngenhlalo langempilo 
yamakhiwa kuphela ngoba lokhu kuzakwenza ukuthi bakhohlwe ngempilo yabo 
njalo bacine beqakathekisa impilo lamasiko amakhiwa ukudlula eyakibo. 

Kwathi-ke uhulumende wabamhlophe ebona lokhu, wakubona kufanele ukuthi 
kube nguye olawula ukubhalwa kwezingwalo zesintu ngoba enanzelela ukuthi 
izinto ezibhalwe ezingwalweni ezifundwa ngabasakhulayo zilakho ukuthi zenze 
imibono yabo ihambelane lalokho okubhalwe kulezo ngwalo. Yikho wathanda 
ukuthi abone ukuthi kulezo ngwalo kubhalwa izinto ezingezukona imicabango 
yabasakhulayo. 

Ngakho-ke uhulumende wabamhlophe wabumba ugatsha olwaphiwa 
umsebenzi wokuthi lubone .ngokulotshwa kwezingwalo zendimi zomdabuko 
wakuleli. Kodwa izindimi okwaqalwa ngazo kwaba yisiNdebele lesiShona. Ugatsha 
lolo lwabunjwa ngomnyaka ka1954. 

Kwabalula ukubumba ugatsha lolu lokudinga ukuthi lungaqhuba njani 
umsebenzi walo ngoba izingatsha ezifana lalo zasezabunjwa kudala kwamanye 
amazwe asakhulayo ngenkuthazo yokuthi kuthuthukiswe izindimi zomdabuko 
welizwe linye ngalinye emazweni asakhulayo. Ugatsha lolu lwabizwa ngokuthi 
yiSouthern Rhodesia Literature Bureau njalo lwalungaphansi kwemfundo 
yabansundu. Ngaleso sikhathi imfundo yabansundu yayingaphansi 
kukaSikomitshi owayesaziwa ngokuthi Native Commissioner. Ugatsha lolu-ke 
lwaba ngaphansi kwakhe. 

USikomitshi kwakufanele abone ukuthi konke okubhalwa kulezi ngwalo 
kubekwe ngendlela efaneleyo engabeki uhulumende esimeni esibi emehlweni 
kazulu. Kwabunjwa amakhomithi amabili, enye imele ulimi lwesiNdebele enye 
imele olwesiShona. Amakhomithi la aphiwa umlandu wokubona ukuthi izindimi 
zombili zibhalwa ngendlela eqondileyo njalo lokuthi wonke amagama apelwa 
kuhle sonke isikhathi. 

Ukuze abantu bakhuthazwe ukuthi babhale izingwalo ngendimi zesintu 
kwenziwa imincintiswano yokuloba lapha okwakusithi labo abanqobileyo 
baphiwe imivuzo emihle sibili, imali ababengathenga ngayo izinto ezibonakalayo. 
Kwakuphiwa imivuzo efika kweyisithupha. l 

Ekuphumeni kwesimemezelo somncintiswano kwakubekwa kucace ukuthi lezi 
kumele kube zindaba zokuzibumbela njalo inani lamabala endatshana zakhona 

_ kumele angadluli inkulungwane ezingamatshumi amabili lesithupha zamabala, 
(26 000). Lokhu kwakusitsho ukuthi ngamakhasi afika amatshumi amane 
kusiyafika amatshumi ayisithupha (40-60). 

Izeluleko zomncintiswano zazikubeka kucace njalo ukuthi izindaba lezi 
kakumelanga zikhulume ngezombangazwe kumbe ezokubuswa kwabantu. 
Kazimelanga ziveze abamhlophe njengabantu abalochuku ebantwini abamnyama. 

Kakumelanga njalo ziveze inkolo yesiKrestu njengenkolo embi kumbe esolwa 
ngabantu. Ngezinye indlela kakumelanga ziveze inzondano phakathi 
kwabamhlophe labansundu. Kumele zibaveze bengabantu abahlalisane kuhle. 

Izingwalo kwakumele zilotshwe ngolimi olulula njalo indaba yakhona 
izwisiseke lula ukuze abasakhulayo kungabasindi ukuthi bayizwisise indaba 
yogwalo. Kumele isifundo sayo sibakhanyele abasakhulayo njalo siphathise 
ekwakheni isimilo sabo. 

Loba ngabe umlobi uloba engangenelanga umncintiswano kwakuthi umsebenzi 
esewulobile awuthumele kulo ugatsha lolu kube yilo oluzakutsho ingabe lowo 
msebenzi ufanele na ukuthi ubelugwalo oluzafundwa ngabasakhulayo. Uma 
kukhona okungafunekiyo kulo umlobi wayecetshiswa ukuthi akususe anduba 
lwemukelwe. 

Ugatsha lolu yilo olwalusuka luyekhuluma labadinda izingwalo lwenze 
isivumelwano sokuthi umsebenzi lowo udindwe ube lugwalo. Lwaluthenga zonke 
izingwalo lezo lube yilo olulomsebenzi wokubona ukuthi izingwalo lezo 
ziyathengiswa. Izingwalo lezi zazithengiswa ezikolo yikho nje kwakufanele ukuthi 
zibe zingwalo ezifanele abantwana bezikolo. 

Ngenxa yokuthi ugatsha lweSouthern Rhodesia Literature Bureau yilo 
olwaludinga njalo luvumelane labadindi bezingwalo mayelana lokudindwa 
kwezingwalo lezi, izingwalo zazibhalwe ukuthi zidindwe kuphathiswana 
labeSouthern Rhodesia Literature Bureau. 

Ekudindweni kwezingwalo zakuqala ezesiNdebele zazingakabikhona izindawo 
ezidinda izingwalo zesintu kuleli elakithi ngakho izingwalo zakuqala zadindwa 
ngabeLongman and Green eCape Town kwathi ezalandelayo zadindwa ngabe 
Shuter and Shooter abePietermaritzburg. Izingwalo zesiNdebele zizezaqala 
ukudindwa kwelakithi kusukela ngomnyaka ka1962 sekuleMambo Press 
eyeGweru. 

Kwathi ngokukhula kwemfundo sekulemfundo yesekhondali kwaqala 
ukudingeka izingwalo ezindanyazana. Kulapho-ke okwaqala khona ukuthi ubude 
balezi ngwalo bufike emakhasini edlula ikhulu. Kanti njalo lezindaba zakhona 
zaqala ukuthi zethule izehlakalo ngendlela ecatshileyo edinga ukujula 
kwengqondo. Kodwa loba kunjalo ezombangazwe kwakuzindaba okungamelanga 
zingene ezingwalweni lezi. 

Loba ezombangazwe zazingavunyelwa kakutsho ukuthi abalobi 
babengazingenisi ezingwalweni zabo. Ekuhlaziyeni kwethu izingwalo lezi 
sikuvezile konke lokhu esithemba ukuthi kuzaphathisa abafundi ukuze 
bananzelele ukuthi abalobi baleso sikhathi babezingenisa njani ezombangazwe 
ezingwalweni zabo. Sikuvezile njalo ukuthi kwesinye isikhathi ukwehluleka 
kwabalobi ukuphatha izindaba lezo kwakubangwa yikungaboni kwabo uchuku 
olwalukhona ngaleso sikhathi. 

Umsebenzi wethu siwubeke ezigabeni ezimbili. Isigaba sakuqala sikhangela 
amanoveli adindwa kusukela ngo1956 kusiyafika ku1959. Kwathi isigaba sesibili 

sakhangela amanoveli adindwa kusukela ngo1960 kusiyafika ku1971. Lokhu 
sikwenze ngoba sinanzelela ukuthi kulokuhambelana okuthile phakathj 
kwamanoveli akusigaba sinye ngasinye. Kodwa kumele sikutsho ukuthi 
kasihlaziyanga wonke amanoveli adindwa kusukela ngo1956 kusiyafika ku1971. 
Sithethe lawo esibone angathi engabe emele wonke lalawo esingawahlaziyanga. 

Sikutshiya kini-ke bafundi bogwalo ukuthi lilufunde libone indlela esihlaziye 
ngayo izindaba ezikulezingwalo esithemba ukuthi yindlela elingayisebenzisa 
ekuhlaziyeni kwenu ezinye izingwalo zesiNdebele elizifundayo. 

Ugwalo silubhala ngenjongo yokuthi sithuthukise ukuhlaziywa kwamanoveli 
esiNdebele sisebenzisa ulimi lwesiNdebele. Injongo yethu kulokhu yikuthi 
sizakuba lethuba lokuthi sibumbe amagama amatsha esizawasebenzisa laphą 
sikhuluma ngezingwalo zesiNdebele. Siyananzelela ukuthi singaqhubek 
sisebenzisa isikhiwa ulimi lwethu kalusoze lukhule ngoba phela ulimi lukhule 
ngokusetshenziswa kubunjwe amagama amatsha lapho oluyabe lusilela khona. 

Sikubeke kwacaca njalo ukuthi ekukhangeleni kwethu izingwalo zesiNdebele 
sisebenzise imibono esuka ekucabangeni kwethu kanye lesiyithethe kwabanye 
ikakhulu labo abalobi abahlaziya imibhalo yokuzibumbela elotshwe ngabanty 
ababuswa ngamanye amazwe, sitsho phela abantu abangaphansi kombusc 
wobandlululo. Sibone leyo mibhalo iqakathekile ngoba indlela okwakuphathw: 
ngayo abantu ababebuswa ngamanye amazwe iyahambelana kakhulu. Ngakh 
indlela abantu labo ababhala ngayo izindaba zabo layo iyahambelana 
Kuyaphathisa-ke ukuthi sikhangele ukuthi abanye bathini ngaleyo mibhalo sibi 
sesikhangela ukuthi kuqiniseke kangakanani lokho uma sikugondisa emibhalwen 
yesiNdebele. 

Sibona amanoveli la akuzigaba lezo esizikhethileyo elokuhambelana okuthil 
ngendlela alotshwa ngayo kanye langendlela akhangela ngayo impil 
yamaNdebele. Sithemba ukwenza kwethu ngale indlela kuzaliphathisa ukuth 
lizwisise umsebenzi wethu. Ekuqaleni kwesigaba sinye ngasinye kulesingenis 
esitsho ngamafitshane okumunyethwe zingwalo ezikuleso sigaba. 

Ekhasini lokucina sethule isihloko esisibize ngokuthi Umthombo Wolwazi 
okuyiluhlu lwazo zonke izingwalo esizisebenzisileyo ekuhlaziyeni kwethi 
umsebenzi lo. i 

Silwethula kini Mthwakazi ugwalo lolu silethemba lokuthi lungumzamo weth 
ekuthuthukiseni ulimi lwabokhokho bethu esiziqhenya ngalo sisithi njengob 
lwabakhokhela bahlahla indlela bazebazakwakha kuleli, lathi isizukulwana sab 
luzasikhokhela ekuhlahleni kwethu impilo entsha sisebenzisa imitshina emitsh 
silutshiyele isizukulwana sethu esizaphila ngalo lakusasa. 


Tommy Matshakayile-Ndlovu, 
Yunivesithi yeZimbabwe 
20 Mabasa, 2000 


ISIGABA SAKUQALA 
Amanoveli adindwa ngo1956 kusiyafika 
ku1959 


Isingeniso 


Amanoveli la singawabeka ezigatshaneni ezimbili: amanoveli alotshwa ngabalobi 
befuqwa yisifiso sabo sokufuna ukubonisa uzulu ngalokho ababekubona 
kusenzeka elizweni lakibo. La ngamanoveli alotshwa abalobi bawo begxile 
embalini yamaNdebele. Amanoveli la ngathi: Umvukela wamaNdebele olwalotshwa 
nguN. Sithole loUMthwakazi olwalotshwa nguP.S. Mahlangu. 

Isigatshana sesibili ngesamanoveli alotshwa ngemva kwenkuthazo eyasuka 
kugatsha lweSouthern Rhodesia Literature Bureau. Ugatsha lolu lwanxusa abalobi 
ngokumemezela umncintiswano wokuloba. Amanoveli anjalo awalesisikhathi 
ngathi: Akusoka Lingenasici lo Wangithembisa Lami womabili alotshwa ngu I.N. 
Mpofu, Uvusezindala elalotshwa nguD.E. Ndoda lo Inhlamvu Zasengodlweni 
olwalotshwa ngu E.M.Ndlovu. 

Okumqoka ngamanoveli akusigatshana sakuqala yindlela abalobi bawo abaveza 
ngayo inhlalo yamaNdebele. Abalobi bala amanoveli bakhanya bejonge ukuveza 
amaNdebele engabantu abalembali abaziqhenya ngayo. Lokhu bakwenza beqonde 
ukuginisa\uzulu wamaNdebele ukuthi angaze azeyisa phambi kwezinye izizwe 
ngokuzibona angathi yena kasisizwe esiqakathekileyo. Konke lokhu kuyavela 
engwalweni lezi njalo sithemba ukuthi indlela esizihlaziye ngayo iyakuqinisa 
lokhu. 

Kusigatshana sesibili sikhangela amanoveli agxile empilweni yaleso sikhathi 
njengokuyazi kwethu. Aveza ukuthi amaNdebele ayehlezi njani ngalesi sikhathi. 
Abalobi laba babona izinto ngendlela ezehlukileyo. UI.N. Mpofu loE.M. Ndlovu 
bayacaca ekuvezeni AmaNdebele engaphathekanga kuhle ngalesi sikhathi kodwa 
uD.E. Ndoda wenza angathi umbuso wabamhlophe sewenze abansundu baphuma 
ebunyameni bangena ekukhanyeni. Konke lokhu kuyavela ngendlela esihlaziye 
ngayo izingwalo zalesi sikhathi. 

Kulesisigaba abahluzi bagcizelela ukuthi indlela umlobi aveza ngayo inhlalo 
yamaNdebele iphathelane lokuthi yena ugxile kangakanani enkolweni yesiKrestu. 
Inkolo le phela isuka ibone abansundu njengabantu abasemnyameni abasafuna 
ukukhanyiselwa. Yikho lokhu okudala umehluko phakathi kukaD.E. Ndoda loE.M. 
Ndlovu ekwethuleni kwabo inhlalo yamaNdebele.UE.M. Ndlovu ubona inkolo 
yamaNdebele iyinkolo eqondileyo kanti uD.E. Ndoda uyibona ingelahlekileyo. 

Izahluko ezilandelayo zizama ukuveza imibono le ngokukhangela ugwalo lunye 
ngalunye kulezo esizikhethileyo. 

Umvukela WamaNdebele 
(AmaNdebele KaMzilikazi) 


Lwalotshwa nguNdabaningi Sithole 
Lwahluzwa nguNtombizodwa Ngozi loPrecious Ndlovu 


Imbali yogwalo 

Lolu lugwalo lukaSithole olokuqala njalo luyinoveli yakuqala eyesiNdebele. 
Ugwalo lolu Iwandindwa ngo1956 lukhutshwa ngabeLongman and Green 
abeCape Town bephathisana labeSouthern Rhodesia Literature Bureau. Lwaphuma 
ngesihloko esithi AmaNdebele KaMzilikazi, kwathi ngomnyaka ka1961 
uhulumende weRhodesia wamisa ukuthi lungathengiswa ezitolo zezingwalo njalo 
lungafundwa ezikolo. Ngakho lwasuswa ezitolo lezikolo leziphaleni zezingwalo 
(libraries) lwasala lusesiphaleni sezingwalo eseYunivesithi yeRhodesia kuphela. 

Kwakungavunyelwa ukuthi ugwalo lufundwe ezikolo lokuthi luthengiswe 
ezitolo zezingwalo ngemva kokuba uhulumende wabamhlophe esenanzelele 
ukuthi uSithole wayelobe ugwalo lolu elenjongo yokukhuthaza abantu ukuthi 
basuse abamhlophe embusweni. 

Kwathi ekutholeni uzibuse ngo1980 uhulumende omutsha wasenika imvumo 
yokuthi ludindwe njalo. Lwakhutshwa selubuyele esihlokweni salo esasivele 
sikhethwe nguSithole ekuqaleni esithi: Umvukela WamaNdebele esasaliwe 
ngabeSouthern Rhodesia Literature Bureau besithi sizakhuthaza abantu ukuthi 
bavukele uhulumende wabamhlophe. 


imbali kamlobi 


UNdabaningi Sithole wazalwa mhlaka31 ngenyanga kaNtulikazi ngomnyaka 
ka1920 ezalelwa eNyamayendlovu. Yena-ke lapha esekhuluma ngokuzalwa 
kwakhe uthi “Ngazalelwa endlini yomdaka elephansi elingcolileyo, ngagogelwa 
ngokuyizikhumba okudala ngaqanyeliswa ngesikhumba sempunzi. 
Ngathungiselwa ngophondo Ilwembuzi ukuze ngivikeleke.” Wakhula njengabo 
bonke abafana bentanga yakhe, welusa inkomo, wazingela, wenza konke 
okwenziwa ngabafana. 


SD 

Uyise kwakunguJim Sithole, unina kunguSiyaphi Tshuma. Uyise lonina 
babehlangane koBulawayo lapha uSithole ayesebenza khona ekhitshini. Kwathi 
ngo1930 uSithole lomkakhe basuka bayahlala eTshabhani (Zvishavane) lapha 
uNdabaningi abona khona ubunzima bempilo yenkomponi ebantwinj 
abangelamali enengi. 

Ngo1932 wangena esikolo eseBritish Methodist. Kwathi ngemva kokufunda 
okwesikhathi esifitshane watshiya ngenxa kayise owayebeleseie esithi katshiye, 
Wasuka wayasebenza ekhitshini loba yena wayengakufuni lokhu. Ngemva 
kweminyaka emithathu wangena esikolo seDadaya loba uyise wayengafuni, 
Ekungeneni kwakhe lapha wahle waphenduka waba ngumKrestu. Kwathi ngemva 
kokupasa kwakhe ngo1939 waphiwa imali yokuthi ayefundela ukuba ngumbalisi 
weSunday School, eWaddilove. Ekuqedeni kwakhe lapha wafundisa eWaddilove, 
eDadaya leTekwane. Waba ngumtshumayeli webandla leBritish Methodist. Kwathi 
ngo1955 waqalisa izifundo zakhe zobufundisi ekolitshini yeAndover-Newton 
kweleMelika (United States). Waphenduka eMelika ngo1958. 

Ekubuyeni kwakhe wafica ezombangazwe sezivutha bhe. Ngo1960 kwabunjwa 
ibandla lezombangazwe elabizwa ngokuthi yiNational Democratic Party, 
UNdabaningi wanxuswa ukuthi azekhuluma phambi kwaleli bandla 
emhlanganweni owenzelwa eStodart Hall eHarare. Lokhu kwakungathandwa 
ngababusi abamhlophe njengoba yena wayengumuntu kaNkulunkulu 
ongamelanga angene kwezombangazwe. Ngemva kwalesi sehlakalo uNdabaningi 
uthi; “Ngatshelwa ukuthi ngithembise ukuthi angisoze ngenze into efana laleyo 
ngesikhathi esizayo. Ngathi ngizacabanga ngakho. Kwakungelakuthandabuza 
phakathi kokukhetha ukulwela inkululeko yelizwe lami lokuphiwa iholo 
eliphezulu. Inkululeko yayisiba yinto yakuqala, kumele siphathwe njengamadoda 
elizweni lethu”. 

Ngakho-ke uNdabaningi wahle wazithi en ESE Ekubunjweni 
kweNDP wahle waba ngumphathisikhwama wayo omkhulu. Ngemva kweminyaka 
emibili kubunjwe iZAPU, uJoshua Mqabuko Nkomo esiba nguMongameli wayo 
uNdabaningi Sithole waba nguMgcinisihlalo webandla elizweni lonke jikelele. 
Kungalesi sikhathi-ke lapha okwaliswa ukuthi ugwalo AmaNdebele KaMzilikazi 
luthengiswe kanye lokufundwa ezikolo. Kulapha ababusi abagala khona ukuthi 
babone ubudlelwano phakathi kogwalo lezombangazwe. 

Ngo1963 uNdabaningi waxabana loNkomo wacina ebumbe elakhe ibandla 
lezombangazwe, iZANU. Wabotshwa nguhulumende wabamhlophe esetheswa 
icala lokudinda emaphepheni izinto ezingekho emthethweni. Waphinda 
waxabana loMugabe njalo wacina ephendukile eRhodesia ngo1979 wazakwenza 
isivumelwano lolan Smith loMuzorewa esadala iZimbabwe-Rhodesia. Ekutholeni 
kweZimbabwe uzibuse ngo1980 uNdabaningi Sithole wabumba ibandla elitsha 
alibiza ngokuthi yiZANU Ndonga. 

USithole uthethe njalo ulabantwana abathathu. Yena ungumlobi omkhulu. 
Nanzi ezinye izingwalo azilobayo ngemva kwalolu:- 


N. Ngozi loP. Ndlovu ; 


Nation Building,1962 

African Nationalism, 1968 

Obed Mutezo:the Mudzimu, Christian Nationalism, 1970 

The polygamist-a novel, 1978 

In defence of Rhodesian Constitutional Agreement: A power promise, 1978. 


S oe be po Fe 


Indaba yogwalo ngamafitshane 


Ekulobeni kwakhe indatshana yakhe le uSithole kukhanya engaqonde 
kusilandisela ngendatshana azibumbele yona kuphela kodwa kukhanya angathi 
ugonde ukuveza izehlakalo njengokwenzeka kwazo ngemva kokunqotshwa 
kwamaNdebele ngamaNgisi ngo1893/4. Izehlakalo zendatshana yakhe zigxile 
kuleso sikhathi zihambe zize ziyefika ekunqotshweni kwabo kwesibili ngo 
1896/7. Indaba yenzakala emangweni lapha okuhlezi khona amaNdebele. 

Indatshana yogwalo-ke imayelana lenhlalo yamaNdebele ngemva 
kokunyamalala kweNkosi uLobhengula “Mhlana weTshangana”. Kusahluko 
sakuqala ulandisa ngokunyamalala kweNkosi egcizelela ukuthi ngokunyamalala 
kwakhe uLobengula watshengisa ukwala ukufuywa ngabamhlophe. Ukunyamalala 
kweNkosi kwaphatha kubi amaNdebele ahlala ekhumbula ngeNkosi yawo 
ngengoma eyasuka kuleso sehlakalo “Mhlana weTshangana saguga ngamadolo 
iNkosi uLobengula wasenyamalala”. 

Kusahluko sesibili ukukhathazeka lokhu kugcizelelwa nguDungilizwe onguye 
omele ukuziqhenya kwamaNdebele. Bathi-ke besetshwaleni komakhelwana 
bexoxa ngakho lokhu okwehlele isizwe sabo uDungilizwe asukume ahaye izibongo 
zeNkosi. Kusahluko esilandelayo indaba yokunyamalala kweNkosi ikhula 
ngamandla ngokwethulwa kwephupho likaMaNtshangase. Uphupha ebona iNkosi 
iphila kodwa iyodwa phakathi kwezizwe, okubenza bakholwe ukuthi iNkosi 
iyaphila njalo ifuna ukuthi abantu bayo balwise amakhiwa khona izaphenduka. 

Kusahluko sesine kungena indaba yemikhuhlane yenkomo. Abamhlophe 
bazingenela ngokuzibulala bezitshisa okwenza amaNdebele ababone njengabantu 
abalochuku. Lokhu kwenza ukuthi amaNdebele azimisele ukulwisa abamhlophe 
ukuze babasuse elizweni labo. 

AmaNdebele ahlasela izindawo zabamhlophe afica kulabafazi labantwana 
kuphela atshaya abhuqa. Amadoda (angamakhiwa) athi esebuya athola 
sekulucaca. Azonda afa. Yaqala njalo impi. Kule impi uDungilizwe uyafa ngoba 
yena esala ukusubela ngoba abamhlophe babengababulali bonke laba abasubeleyo 
ngoba kuthiwa kayisiwo Mandebele. Impi yaphanjaniswa lizulu, amaNdebele 
asecatsha ezintabeni zeMatojeni. URhodes (uRozi) uthe ekubona lokhu wafisa 
ukuthi impi ayiqede ngokuphangisa. 

Wasuka-ke wayakhuluma lamaNdebele engaphathanga sikhali. Wawancenga 
ukuthi abeke phansi izikhali bakhulume. Ngemva kokudonda okukhulu 
amaNdebele aphosela phansi imikhonto yawo. Kulapha-ke uRhodes athola khona 
igama elithi nguMlamulankunzi. 

Yaphela kanjalo-ke impi yamaNdebele esebeke phansi izikhali zawo konke 
lobughawe bawo. 


Abalingiswa abaqakathekileyo 


Umlingiswa owethulwe engumuntu oqakatheke kakhulu kulolugwalo 
nguDungilizwe Khumalo, iNguni elipheleleyo eladabuka ezansi, uMzansi 
opheleleyo. Igama lakhe “ukudunga” litsho ukuvula indlela ngokususa zonke 
izikhubekiso. UDungilizwe upha amadlabuzane kuye wonke umuntu osegwalweni 
njalo upha abantu ithemba kulokho abakwenzayo labangakwenza. Uvezwa 
engumlingiswa okhathazeka kakhulu ngokunyamalala kweNkosi kodwa engafuni 
ukuthi kuthathwe njengokuchitheka kwesizwe samaNdebele kodwa efuna ukuthi 
ukwenza kweNkosi lokhu kuphe abantu amadlabuzane okuthi bale ukuba 
ngaphansi kombuso wezizwe. Lokhu ukuveza ngokuyitemeleza iNkosi ngezibongo 
zayo esithi: 


Ngwalongwalo kaMatshobana, 

Wen’‘owafa asakungcwaba, 

NjengeNkos‘eyaziwayo 

Ngangezulu kaMatshobana 

Wen’‘owazond ukuthunjwa 

Wala khon‘ukufuywa yizizwe (AmaNdebele KaMzilikazi: ikhasi 16) 


Lapha kulula ukubona ukulangazelela kwakhe izinsuku zezolo lapha isizwe 
samaNdebele esasisaphethwe khona yiNkosi sihlangene ndawonye. Kulezi zibongo 
zeNkosi kusuka kube sobala ukuzinikela kweNkosi kanye lesibindi sayo, 
ngokubona kukaDungilizwe, sokwala ukubuswa lokufuywa ngabamhlophe. 
Kusobala-ke ukuthi uDungilizwe ukhuthaza khonalokho ebantwini bakibo ukuthi 
bengavumi ukubuswa yizizwe. Ngakho uzimisele ukulwa ukuze abuyisele 
inhlonipho yamaNdebele lokuziqhenya kwawo njengesizwe esilodumo. Umlobi 
uNdabaningi Sithole ufuna ukuthi umfundi wogwalo abone uDungilizwe 
njengeqhawe elilesibindi esikhulu, lokhu ukuveza lapha ethi: 


Inhliziyo kaDungilizwe yay’ ingasoze yasuthiswa butshwala kumbe yinyama 
kuphela, kumbe yisifazana, kumbe ngamaphupho, kumbe ludumo 
lwezolo,yay’ifuna ukuthi ibambane lesilwane isitshukatshuke isijike — 
laphayana. Phela amaqhawe wonke athanda ukubambana lengwe 
bangayenzi lutho; babambane lenkunzi yenyathi kuthi lanxa ibehlule layo 
ithi “bengibanjwe ngamadoda” (AmaNdebele kaMzilikazi: ikhasi 27). 


Lokhu yikho umlobi afuna ukuthi kungene enggondweni zabafundi bogwalo 
labo babe laleyo mizwa. 

UDungilizwe uveza obala imizwa yakhe mayelana labamhlophe kanye 
lomonakalo abasebewulethe elizweni kanye lokwemuka kwabo abantu ilizwe labo, 
ngakho uthi: 


Madoda, ngaphandle kokuthi senze olunye ulutho lokubatshengisa ukuthi 


lathi singamadoda njengabo, bazahlala besivezela imihlola engapheliyo” 
(AmaNdebele KaMcilikazi, ikhasi 38). 


Umlingiswa lo ungumuntu okhuthaza abanye ukuthi bazinikele ekuzikhululeni 
ebugqilini bamakhiwa, ukubona kungcono ukuthi afe “kulokuhlutshwa yizinja 
lezi”. Ngenxa yobuqhawe bakhe kanye lokuziqhenya kwakhe ngokuba liNguni 
njalo emela leyo nhlonipho kuthi ngesikhathi sebesilwa lamakhiwa ale ukusubela 
ngoba phela amakhiwa ayengababulali labo abasubeleyo. Uyamangala-ke lapha 
esebona amanye amaNguni esesubela, uthi: 


“Hawu! Dlodlo,” kwatsho uDungilizwe ngokumangala okukhulu. “Uthini? 
Uthi sisubele? Uthi sife sembethe ubuhole ngenxa yokwesaba amanye 
amadoda anjengathi? Bazakuthini abanye abakithi nxa sihlangana labo 
phambili sisubele? Kungcono ukuhlangana labakithi abahambayo 
ngiliNguni nginje ngiphelele.” 

“Angathini uMzilikazi kaMatshobana nxa ngihlangana laye ngisubele na? 
Suka bo, Dlodlo, uligwala elibi. Utshaywa ngamanye amadoda uze 
uhawukele ubuhole.” (AmaNdebele KaMzilikazi: ikhasi 67). 


Uthi esakhuluma kanjalo lumhlabe uhlamvu adilikele phansi elimele kabi abe 
esecela ukuthi uDlodlo amqedise njengalokho okwakuvele kusenziwa 
ngamaqhawe ezolo nxa elimele kakhulu esebona ukuthi kaselakuphila kodwa 
‘sitha silakho ukuthi sibafice besaphila. Bakhetha ukugediswa ngowakibo 
kulokugediswa yisitha ngoba isitha singathaka imithi yaso ngaye uma simfice 
esaphila. 

Kusobala-ke ukuthi uSithole wethula uDungilizwe engumlingiswa afuna ukuthi 
amele amaNdebele etshengisa ukuzimisela kwawo ukulwela inhlonipho yawo 
ezimisele ukuyifela kulokuthi emukele ukukhangelelwa phansi. Ubuntu kumele 
bulwelwe kulokuthi wemukele into elihlazo ngoba ufuna ukuphila nje gha. 

Omunye umlingiswa oqakathekileyo lapha nguMaNtshangase, inkosikazi 
kaDungilizwe. Owesifazana lo uvezwe engumuntu otshengisa ukuthi 
ukunyamalala kweNkosi kasinto ehlupha amadoda wodwa kodwa ihlupha wonke 
umuntu. Umlobi umethule ngokumletha elandisela umphakathi ngephupho 
lakhe mayelana ngeNkosi. 

UMaNtshangase uphupha ebona iNkosi igade ibhiza layo elimhlophe ihamba 
lezinduna zayo, ayibone ihlaselwa yizizwe. Iphupho leli likhathaza umphakathi 
ngenxa yokuthi uyakholwa ukuthi amaphupho kawezi wodwa kodwa 
ayizibonakaliso ngomumo okhona kumbe ozayo. Iphupho leli-ke eliphutshwa 
ngumuntu wezansi ohlonitshwayo likhangelelwe ukuthi liginise umbono othi 
iNkosi isaphila njalo iphatheke kubi ngakho ilindele abantu bayo ukuthi basuse 
amakhiwa khona izaphenduka. 

UMaNtshangase-ke njengowesifazana uzama ukukhuthaza abesilisa ukuthi 
abukho obunye ubuqhawe obedlula ukuzinikela ufele ukuvikela iNkosi yakho 

lelizwe lakini. Inkuthazo le umlobi kayiqondisi kuphela ekusivezeleni lokho 
okwakukhangelwe ngamaNdebele ngaleso sikhathi kuphela kodwa 
uMaNtshangase umela amanina esikhathi sikaSithole. USithole uthi amanina 
ezolo ayengasali ngaphandle ezindabeni zesizwe, ngakho kakube njalo lalamuhla. 

Abanye abalingiswa kabavezwanga kakhulu kodwa umlobi ukubeka obala 
ukuthi wonke umuntu oyisizwe samaNdebele uphatheke kubi ngokunyamalala 
kweNkosi kanye langokuphathwa kubi ngamakhiwa. Lokhu ukuveze ngokuhlala 
ehlanganisa uzulu emibuthanweni lapha anatha khona utshwala akhulume 
ngezindaba lezi ekhathazekile. Ngaleyo ndlela uyaphumelela ekuvezeni imizwa 
yesizwe sonke mayelana lomumo okhona. 


Indikimba zogwalo 


a) Ubuzwe | 

Kumele kunanzelelwe ukuthi ugwalo lolu lwabhalwa sekusiya ekupheleni 
kweminyaka yabo1950, isikhathi lapha ukulwela ubuzwe kwasekugxile kakhulu. 
AbaNsundu abanengi ababelwela ezombangazwe basebegale kudala ukulimuka 
ngobuzwe babo kanye lokufuna uzibuse. Basebananzelela ukuphathwa kwabo 
ngochuku ngababusi abamhlophe ababebathathele ilizwe labo. Ngakho-ke 
kungatshiwo ukuthi le yiyona ndikimba enkulu sibili lapha umuntu esithi 
uNdabaningi Sithole uyananzelela ukuphathwa ngochuku ngakho utshela abantu 
ukuthi bathathe izikhali bazilungisele ukulwisana lababusi. Lokhu kuvela obala 
lapha uNdabaningi Sithole esithi, “umbuso awucelwana njengegwayi, unina 
wombuso yizikhali, inkosi iyazibeka.” Ngala amazwi uNdabaningi Sithole 
ukhuthaza amaNdebele ukuthi alwe ukuze abeke eyawo inkosi lawo. 


b) Umhlabathi 

Umhlabathi yinto eqakatheke kakhulu, hatshi emaNdebeleni kuphela kodwa kuye 
wonke umuntu. Okwadala uhlupho olukhulu ekwehlulweni kwamaNdebele 
esebuswa ngabamhlophe yikuthi abamhlophe basuka bemuka amaNdebele 
umhlabathi wabo. Lokhu-ke kwaba yisikhalazo esikhulu sibili ngoba amaNdebele 
ayengeke aphila engelamhlabathi wawo. 

Abamhlophe bona kwelabo icele labo bafuna wona umhlabathi lo okhalelwa 
ngamaNdebele. Lokhu yikho okwenza ukuthi ngesikhathi izinduna zamaNdebele 
zisethula izikhalazo ezabangela umvukela kuRozi, zithinta indaba yomhlabathi 
lokuthi abamhlophe baphume elizweni lamaNdebele, uRozi athi esephendula 
engathinti lutho ngomhlabathi langokusuka kwabamhlophe elizweni 
lamaNdebele. 

Kusobala-ke ukuthi uSithole ujonge ukukhumbuza amaNdebele ayephila 
ngeminyaka yabo1950 ukuthi isikhalazo esethulwa ngoyisemkhulu kuRozi 
ngo1897 lalamuhla silokhu singalungiswanga. Kanti labaphila ngemva kokuthola 
uzibuse owatholakala ngo1980 balakho ukutsho futhi ukuthi isikhalazo leso 


silokhu singakalungiswa ngoba abantu balokhu bengawuphiwanga umhlabathi 
wav abawemukwa ngabamhlophe. “Abakabuyeli kibo eShamba lapha 
abaxotshwa khona nguMathengilizwe”. 


c) Ukuphikisana kwemibono lendlela zokuphila 

UNdabaningi Sithole ubonisa umfundi impilo yamaNdebele ngesikhathi 
abamhlophe bengakangeni kuleli, besazibusa bona bodwa. Ubaveza 
bengumphakathi olamandla, obambeneyo njalo oziqhenya ngobuzwe bawo. 
Babephilisana kuhle lezinye izizwe loba kwakuliwa izimpi lezo leyo kwakuyiyona 
impilo yakhona. Babelenkosi yabo ababeyisekela njalo lokhu kwakubenza 
babambane. Ingxabano iqala ngokungena kwabamhlophe abeza lenkolo yabo 
engafani leyamaNdebele kanye lenhlalo yabo engahambelani leyamaNdebele. 
Ukutshiyana lokhu kuvela obala lapha abamhlophe bedubula izinkomo 
zamaNdebele ezigulayo kanti wona amaNdebele azi ukuthi: 


“Kambe, Masuku,” kuqhubeka uNcube, “nxa uzwayo, kuthiwa 
bazibulalelani izinkomo lezi na ?” 

"Nuthiwa zilomkhuhlane. Yikho-nje bezidubula.” 

“Phela, Masuku, angithi umkhuhlane uyelatshwa na?” (AmaNdebele 
KaMzilikazi ikhasi: 37) 

Ngakho-ke kuba sobala emaNdebeleni ukuthi abamhlophe baqonde 
ukubhubhisa isizwe samaNdebele ngoba amaNdebele angeke aphile engasela 
nkomo. Umbono lo wawuliqiniso ngesikhathi sempi yomvukela njengoba 
kwakulokhu kuliginiso ngeminyaka yabo1950 ngoba abamhlophe babelokhu 
bememuka izinkomo zakhe umuntu onsundu kuthiwa ziqeda amadlelo. Lesi 
kwakuyisikhathi sokuqunywa kwenkomo kuthiwa indoda kayisale letshumi 
lenkomo kuphela. Pho umuntu abondle ngani abantwana uma kunjalo? 

USithole ujonge ukutshengisa inhlalo yamaNdebele ngaphansi kombuso 
wabamhlophe lokuthi kwaba lempumela bani empilweni yabo yansukuzonke. 
Kanti kunjalo kayekeli ukutshengisa ukuphindisela kwamaNdebele. Ngaleyo 
ndlela ubonisa ukuthi ukwehlulwa kakutsho ukuthi abantu sebefike komlindi 
uyacina. Kodwa kutsho ukuqala kokuqoga kutsha lilungisela ukulwa kutsha. 
Lokhu ukuveza kuhle ngokuqala agcizelele ubuqhawe lesibindi samaNdebele. 
Usuka-ke atshengise ukuthi amaNdebele angotshwa ngaleso sikhathi ngoba 
izikhali ayezisebenzisa zazingamelani lezabamhlophe. Ngakho ekulungiseleni 
ukulwa kumvukela wesibili kudingeka ukuthi kudingwe lezikhali ezingcono. 
Lokhu-ke yikho okwakhokhelela ekuthini amaNdebele angobe empini yesibili 
eyomvukela loba belokhu bengatholanga lokho ababekufuna. 


Ukwethulwa komphakathi wamaNdebele 
Umlobi wembali uT.O. Ranger lapha ekhuluma ngamaNdebele uthi 


a 


a S 

(Lobengula and the Ndebele as a whole felt they had nothing to gain by 
involving with whites. Their aim was to live in “Chinese isolation”, to 
continue their system without interference). 

ULobengula lamaNdebele wonke jikelele babebona bengeke bancedakala 
ngalutho ngokudlelana labamhlophe. Ababekufuna yikuthi babayekele 
bezihlalele bodwa, beqhubeka ngenhlalo yabo yansukuzonke. 


Umbono lo udiniswa yinkulumo uNdabaningi Sithole ayipha induna uMasuky 
othi: 


Izinto azisamanga kuhle ngenxa yemihlola yamakhiwa. Sifuna-ke babuyele 
kibo lemihlola yabo (AmaNdebele KaMzilikazi: ikhasi: 70). 


USithole wethule amaNdebele bengabantu abaziqhenya ngokuba yibo kwabo, 
abazaziyo ukuthi bangobani, abazi imbali yabo ngokupheleleyo njalo begxile 
bephelele enkolweni yabo. Ubatshengisa njalo bengabantu abalesibindi 
abazimisele ukulwisa ingge yini ebakhubayo endleleni yabo. Ngendlela awethula 
ngayo amaNdebele kwenza ukuthi umbono lo owawujwayele ukuvezwa 
ngamakhiwa othi abantu abansundu yizidlwangudlwangu ezintula emnyameni 
zingazi lutho njalo ngabantu abangelambali, besithi ubumnyama yiyona mbali 
yabantu abansundu, uphele du. Kusuka kube sobala ukuthi konke lokho 
okukhulunywa ngamakhiwa mayelana ngabantu abansundu, ngamanga aluhlaza 
tshoko. 

Kwesinye isikhathi ukutshiya kumfundi munye ngamunye ukuthi atsho lokho 
akucabangayo ngamaNdebele yena esuke waveza izehlakalo njengoba zazinjalo, 
Lokhu kuvela kuhle lapha eveza isehlakalo samaNdebele esokubulala abafazi 
labantwana bamakhiwa omkabo bengekho. Loba kunjalo kuyabe kukhanya ukuthi 
kulokubhinga okuthile okuvezwa nguSithole ebhinga bona abamhlophe labo. 
Lokho kusekelwa yinkulumo le ethi: 


Angazi kumbe abanengi bayavumelana lawo umcabango lo lokwenza lokhu 
kwamaNdebele. Kodwa kusobala ukuthi amaNdebele ayengathandi 
amakhiwa ezweni lawo. Ngubani ongabulala impisi atshiye umntanayo na? 
Ngubani ongabulala inyoka atshiye amaqanda ayo na? (AmaNdebele 
KaMzilikazi:: Ikhasi 55). 


USithole uyayiveza njalo ngokupheleleyo inhlalo yamaNdebele ngokuveza lezo 
zinto abaziqakathekisayo abazibona ziyizo eziyisisekelo sempilo. Uthi imibuso 
yamaNdebele mithathu, utshwala, inyama lomfazi. Indoda yindoda ngabafazi 
abanengi. 

Utshwala lenyama yikudla. Umfazi uzala isizwe. Uzala amajaha aba libutho 
lesizwe lezintombi eziletha inotho ekhaya isizwe sande. 

USithole uyalandisa ngokudabuka kwesizwe samaNdebele kodwa 
akugcizelelayo yikuthi sasibunjwe yimihlobo etshiyeneyo kodwa bonke 
sebeziqhenya ngokuba ngamaNdebele. Babehloniphana ngokuthi omunye 

umhlobo wawulokunye okungekho komunye umhlobo ngalokho bananzelela 
ukuthi kuyadingeka ukuthi baphile ndawonye ukuze impilo zabo zivikeleke. Uthi- 
ke uSithole ngaleyondlela kwaba lokuhloniphana phakathi kwabeZansi labeNhla 
kanye labakaMambo. Kusobala-ke ukuthi kulolugwalo lwakhe uSithole uqonde 
ukugcizelela ukuthi kugakathekile ukuthi isizwe sibambane uma sizakwenelisa 
ukunqoba izitha zaso. 

Konke lokhu osekuganjwe ngaphezulu kuginisa umbono othi ugwalo lolu 
umlobi walo waluloba ejonge ukulimukisa abansundu besikhathi sakhe ukuthi 
kumele babambane njengalokho okwakwenze okhokho babo. Okhokho babo 
bangotshwa ngokuswela izikhali ezazingamelana lezamakhiwa kuphela, hatshi 
ngoba bengabambananga. Kubaqotho-ke ukuthi lolu lugwalo olumayelana 
lezombangazwe. 

URozi amaNdebele ambiza ngokuthi ngumlamulankunzi ngoba bona 
enggondweni zabo babesithi amakhiwa ayananzelela ukuthi lawo angamadoda 
njengawo. Kodwa umlobi uSithole uqinisa elokuthi uRozi yena wayengafuqwa 
yikwesaba amaNdebele kodwa wayebona ukulwa lamaNdebele kuzambambelela 
ekuthapheni inotho leyo ayeyibona elizweni lawo. Yikho umlobi esithi: 


Yena umcabango wakhe wonke waw’usekuqhutshweni kwemisebenzi efana 
lokwemba imigodi, lokulungisa imigwaqo, lokwakha amazibuko, lokuvula 
amabhizimusi (AmaNdebele KaMzilikazi, ikhasi 60). 


Lokhu kuphinda njalo kuqiniswe yikuthi izikhalazo zamaNdebele eziyizo 
eziqakathekileyo kavelanga wakhuluma ngazo. Umlobi usuka awuveze kuhle njalo 
umcabango kaRozi lapha ethi: 


Wakubona engqondweni yakhe ukuthi amaNdebele kawafuni amakhiwa 
ezweni lawo, kodwa wakubona njalo ukuthi noma bengawafuni kodwa 
bangenzani lemikhonto yabo? Kwabasobala kuye ukuthi abemikhonto 
yinyama yamange kwabemibhobho (AmaNdebele KaMzilikazi, Ikhasi 71). 


Lokhu-ke yikho okujongwe nguSithole kulolugwalo mayelana ngombuso, 
abalamandla kuwo yilabo abalezikhali ezingcono, kawucelwana njengegwayi, 
uvikelwa ngezikhali. 

Lo ngumbono okhanya uqotho sibili ngemibuso yonke. Lowo osengene 
esikhundleni angeke asuka nje engalwiswanga. Loba indlela zokulwiswa zitshiyana 
ngezikhathi ezitshiyeneyo lemazweni atshiyeneyo kodwa iginiso yikuthi umbuso 
kawutshiyelwana njengegwayi. 

Ukulungisa izikhalazo zabantu kuqakathekile ngoba kwenza labo ababuswayo 
babone ukuthi uyabanakekela. URozi kazange akwenze lokhu pho ukuthula 
kwakuzavelangaphi abantu bengahlalisekanga? Kakumangalisi-ke ukubona kusiba 
lomvukela wesibili loba kwathatha isikhathi ukuthi uqalise. Lesi-ke yisifundo 
uSithole asethulela ababusi bonke ukuthi loba umbuso ungowalabo abalezikhali 
ezingcono uma abantu bengahlalisekanga kuhle kulowo mbuso bayazidinga 
izindlela zokuwususa loba usuqine kangakanani. 

IRhodesia Literature Bureau yaba lempumela bani ekulotshweni 
kwalolugwalo. 


Ugatsha lolu Iwalukhuthaza ukuthi izingwalo zesiNdebele zingabi zinde ngoba 
abafundi bazo bengabantu abasaqalisa ukubala, lokhu kungabe yikho okwenza 
ukuthi ugwalo lube lufitshane. Lulamakhasi angu73 kuphela. Mhlawumbe ngenxa 
yokuthi ugwalo lolu ngolwakuqala engwalweni zesiNdebele abogatsha 
lweLiterature Bureau bakhanya bengazange baluhlolisise ukuthi luquketheni. 
Isihloko salo sakuqala esithi, Umvukela WamaNdebele, yiso kuphela 
esasibakhathazile, yiso abasiguqulayo konke okunye bakutshiya kunjalo. 

Indlela umlobi ethule ngayo indaba yakhe itshengisa ukuthi ngumuntu ofuna 
ukukhuthaza abantu bakibo ukuthi bananzelele ukucindezelwa kwabo lochuku 
abaphethwe ngalo njalo bathathe amanyathelo okuzikhulula kulobu bunzima. 
Kakumangalisi-ke ukuthi akuthathanga isikhathi eside kwaliswe ukuthi ugwalo 
lolu lufundwe kanye lokuthengiswa ezitolo zezingwalo. 


Isiphetho 


Sithanda ukuphetha ngokukhangela ubuciko obusetshenziswe nguSithole 
ekulobeni kwakhe indaba yakhe. Kulolugwalo uSithole usebenzise ingoma, 
ukugida kanye lokwethula izibongo zeNkosi. Izinto zona lezi zontathu ziyingxenye 
yomphakathi wamaNdebele. Ekuhlabeleni lekugideni kwabo baveza yonke imizwa 
yabo kanye lalokho abakuqakathekisayo empilweni zabo. Kanti njalo izingoma, 
imigido kanye lezibongo zeNkosi kuveza imbali yawo amaN debele. USithole uhle 
avule ugwalo lwakhe ngengoma “Mhlana weTshangana, Sesiguge ngamadolo, 
Mhla uLobengula wanyamalala”. Le yingoma eletha imizwa ebuhlungu lapha 
amaNdebele ekhumbula ngokwehlulwa kwawo lokunyamalala kweNkosi yawo. 

USithole usebenzisa ingoma le njengensika ebambe ugwalo Iwakhe. Ngakho 
ngokusebenzisa ingoma ukwenza kube lula ukuthi imizwa ebuhlungu ingene 
engqondweni zabafundi bogwalo. Njengoba iyingoma ezahlatshelwa ngabantu 
bonke, kubenza bahlangane ndawonye bacabange ngento yinye, eyikwehlulwa 
kwabo. Lokhu kwenza abantu bahlangane ndawonye njalo bonke 
babeledlabuzane eliqutshulwa yilokho kwehlulwa. USithole ulethemba lokuthi 
kuzakuba lidlabuzane elithi kabalwe. l 

Ukuhaywa kwezibongo zeNkosi lakho kuphakamisa imimoya yabo bazizwe 
sebekwelinye ilizwe. Yikho lokhu okwenza ukuthi nxa uDungilizwe esithi; 
“Ngwalongwalo kaMatshobana” uDlodlo aphendule ngokuthi, “Mus`ukuyithinta 
leyo, Khumalo. Yindaba ebuhlungu kithi sonke, ungaboni ukuthula lokhu, 
siyabulaleka ngendaba le.” 

UNdabaningi Sithole indaba yakhe kakusindaba yokuzibumbela nje kodwa 
uyithatha kuzehlakalo zeqiniso ezenzeka ngoMvukela wakuqala oka1896/7. 
Uqalisa isahluko sinye ngasinye ngembali eyaziwayo eyaleso sehlakalo abe 
esengezelela lokho okuzakwenza ukuthi umfundi wendaba azwisise ukuthi abantu 

baleso sikhathi izinto babezibona njani. Kacini lapho, uqhubeka abeke izinto 
ngendlela eqinisa ubughawe babantu ngaleso sikhathi. Lokhu ukwenza elethemba 
Jokuthi kuzakupha abaphila ngalesi sikhathi ugwalo olufundwa ngaso 
amadlabuzane okuthi labo bengavumi ukuqilwa ngezinye izizwe. Ngaleyo ndlela 
Juba lugwalo olupha inkuthazo enkulu ekuthini umuntu alwele inhlonipho yakhe. 


Imbali yabahluzi 


UNtombizodwa Ngozi uzelwe mhlaka26 kuMpandula ngo1978. Wafunda 
eJabulani leMpumelelo, izikolo eziseMpopoma. Kusukela ngo1991 kusiya ku1996 
wafunda eMpopoma High. Wangena eYunivesithi yeZimbabwe ngol1997. 
Ngesikhathi sokubhalwa kogwalo lolu ubesemnyakeni wesithathu ezifundweni 
zakhe zeB.A. egxile ezifundweni zesiNdebele lesiNgisi. 

UPrecious Ndlovu uzelwe mhlaka27 kuNhlolanja ngol978. Wafunda esikolo 
seTshabalala, eMasuku leMafela zonke zikoBulawayo. Imfundo yesekhondali 
wayenzela eHlangabeza High. Wangena eYunivesithi yeZimbabwe ngo1997. 
Ekubhalweni kogwalo lolu ubesemnyakeni wesithathu wezifundo zakhe zeB.A 
egxile ezifundweni zesiNdebele lesiNgisi. 


Umthombo wolwazi 


Sithole, Ndabaningi, African Nationalism, Oxford University Press, Cape Town, 1962. 
Mutezo, Obed, The Mudzimu Christian Nationalist, O.U.P. London, 1970. 
Ranger, T.O., Revolt in Southern Rhodesia, 1896-7, Heinemann, London, 1967. 

UMthwakazi 


Lwalotshwa nguPeter Sivalo Mahlangu 
Lwahluzwa nguThulani Dube ~ 

Imbali yogwalo 


Ugwalo UMthwakazi ludindwe ngomnyaka ka1957 njalo lube yinoveli yesibilj 
ukubhalwa eluhlwini lwamanoveli abhalwe ngolimi lwesiN debele. Lwadindwa 
ngabeShuter and Shooter, abePietermaritzburg, eZansi Afrika bephathisana 
labeSouthern Rhodesia Literature Bureau. 


Iimbali kamlobi 


UMahlangu udabuka endaweni yaseNkayi njalo uzelwe ngomnyaka ka1923, 
Ngokuloba kukaMatshakayile-Ndlovu (1994:ikhasi 272) uMahlangu uzalwe 
ngumntanenduna uSivalo. Unina kaMahlangu ngumntakaMathambo Ndlow 
yena owaba ngumuntu wakuqala kwelamaNdebele ukwemukela isiKrestu. 
Kungxoxo eyenziwa nguMatshakayile-Ndlovu laye uMahlangu, uMahlangy 
wabika ukuthi kungenxa yesifiso sikanina ukuthi abantwabakhe bafunde okwenz 
ukuthi uyise abakhuthaze ukuthi baye esikolo. 

Ugwalo UMthwakazi lwalotshwa ngenhloso yokugcina imbali yamaNdebele 
Kungakho-ke kalufani lezinye izingwalo ezikhangelwa njengamanoveli 
Kulolugwalo umlobi wenza kucace ukuthi lokhu akulobayo kakusilodab 
lokuzibumbela kodwa liginiso elenzakalayo. Kukhona kodwa izindatsham 
ezimfitshane phakathi egwalweni umlobi atshoyo ukuthi kalaqiniso nom 

 zenzeka kumbe hatshi. Kodwa isiqa esikhulu sogwalo siqukethe imbal 
yamaNdebele. 

UMahlangu wabikela uMatshakayile-Ndlovu (1994:ikhasi 272) kungxox0 
abayenzayo ukuthi waqala wachwayisisa ngembali yamaNdebele engakahlal 
phansi ukuthi abhale ugwalo lwakhe. Kugakathekile ukunanzelela ukuthi ugqoz 
lokubhala ugwalo lolu uMahlangu waluthatha ngaphi. Kusandulelo sogwali 
Iwakhe uMahlangu ubhala esithi, 


Isifiso esikhulu yikuthi abantwana kabathi befunda ngezindaba zezinye . 
izizwe, baqale ngokufunda ngezindaba zesizwe sakwabo, bathi-ke 
sebefunda izindaba zezinye, babelalo ulwazi lwendaba zakibo .. .. 

aha auam 
Okuqakatheke kakhulu kukho konke lokhu okungabe kuyenziwa lapha 
yikuthi kakukho imfundo edlula ukwazi izindaba lezinto zemvelo; zonke 
izizwe ziphakamisa ubuzwe bazo ngezinto lezindaba zemvelo yazo, thina- 
ke? (Mahlangu, 1957: ikhasi iii) 


Kusobala-ke ukuthi ukubhala kukaMahlangu ugwalo lolu kwakungumzamo 
wokuqoqa lokugcina imbali yamaNdebele. Kuyacaca ekubhaleni kwakhe 
ngaphezulu ukuthi ulwazi lwembali yesizwe lapha umuntu adabuka khona luyinto 
eqakathekileyo. Kukhanya ukulotshwa kwengwalo lezi ezinjengolukaMahlangu 
kwenziwa njengendlela yokutshengisa abelungu ukuthi akulasizwe esingelambali 
ekhwabithekayo. Lokhu kwalandela inkulumo yabelungu yokuthi isizwe 
esimnyama sasingelambali bona bengakafiki kuleli. 

UMahlangu wafunda ezikolo zakoBulawayo uthe eqeda lapho wasebesebenza 
khona koBulawayo ethunga kodwa kwathi ngenkuthazo yabantu ababesazana 
labazali bakhe wacina etshiyile waya eZansi Afrika ukuyaqhuba khona imfundo 
yakhe eAdam’s College, eManzamtoti. Wageda lapho wayaqhubeka eseYunivesithi 
yeFort Hare lapha agqiba khona iziqu zeB.A. Wabuya waghubekela phambili 
wagqiba iziqu zeM.A. 


UMahlangu usebenze isikhathi eside engumhloli wezikolo. Wayengomunye. 


wabalutshwane owayelesikhundla esiphezulu kwezemfundo ngaphansi kombuso 
wabamhlophe. l 

Ngo1974 wabhala ugwalo lwakhe lwesibili, UNcagu kaMbena. Ugwalo lolu 
walubhala ngemva kokunanzelela ukuthi kudingeka izingwalo zesiNdebele 
ezingafundwa yizifundi ezikubanga lesine emfundweni ephezulu. 


indaba yogwalo ngamafitshane 


Ukuthi “Mthwakazi” kutsho isizwe samaNdebele. Leli yilo igama isizwe 
samaNdebele esasizibiza ngalo. Kawazange amaNdebele azibize ngokuthi wona 
angamaNdebele. Ugwalo lolu lulandisa ukudabuka kwesizwe esinsundu. 
UMahlangu uvula ugwalo lwakhe ngokulandisa ukuthi sonke isizwe esinsundu 
sidabuka emhlangeni wonalo esiwejwayeleyo owomfula. Kodwa ekulandiseni 
lokho kakucaci ukuthi abantu badabuka njani kulowomhlanga. 

Ngemva kokulandisa ngokudabuka kwesizwe esinsundu emhlangeni 
uMahlangu uthi yena ukhokho wakuqala wesizwe samaNguni kwakunguMhlanga. 
Kakucaci njalo kumbe ibizo leli walithathela emhlangeni na njengoba enguye 
ukhokho wakuqala. Kuthiwa uMhlanga lo wazala laye waba lezizukulwana 
ezithize. UMbumbi wathi ebona ukuthi abantu sebezalane bababanengi wabona 
kukuhle ukuthi abathumele ilizwi lokuthi lanxa besifa bazakufa baphinde bavuke. 
UMbumbi wathumela unwabu lalowo mbiko kodwa ngenxa yokuswela 
umtshitsho, unwabu wathatha isikhathi eside kakhulu elokhu engakaphenduki. 
UMbumbi wacina ethuma untulo ukuthi ayebatshela abantu ukuthi bazakufa 
bangaphindi bavuke. Ngesiqubu sakhe untulo wagijima wafika walethula ilizwi 

lelo engakafiki unwabu. Uthe efika unwabu lombiko ayesethemba ukuthj 
uzajabulisa abantu bala ukumlalela abantu besithi sebezwe okukhulunywe 
nguntulo. Kulapho abantu abathathela khona inkulumo yokuthi “Sesizwe 
elikantulo.” 

UMahlangu uthi lukhona olunye udaba njalo oluthi isizwe esinsundu sadabuka 
ngokuhlangana kwezizwe ezimbili esamaHamites (esimhlotshana) lesamaNegroes 
(esimnyama) phezulu endaweni eyilizwe laseGibhide namhlanje. Kuthiwa 
sathutha ngamaqembu atshiyeneyo isizwe lesi amanye amaqembu eqonda 
ezindaweni ezitshiyeneyo. Kuthiwa-ke iqembu leli eligogela abakwaZulu, 
lamaxhosa, lamaSwazi lamaNdebele lonke lithi ukhokho walo nguMhlanga. 

UMahlangu uthi ukuzalana kwabantu besiNguni kusukela ngesikhathi 
sikaMhlanga kwaba kanje. Ukhokho omkhulu uMhlanga wazala uMusi, uMusj 
wazala uMntungwa, uMntungwa wazala uKhumalo, uKhumalo wazala uNdaba, 
uNdaba wazala uLanga, uLanga wazala uNgululu, uNgululu wazala uMangede, 
uMangede wazala uMatshobana, yena wazala uMzilikazi yena ozala uLobhengula, 

Udaba lokwakhiwa kwesizwe samaNdebele lugala kwaZulu. Kuthiwa uMzilikazi 
wayeyinduna kaTshaka ethembekileyo njalo eyayiyingcitshi ekugwazeni. Sekusithi- 
ke ngelinye ilanga uTshaka sethuma uMzilikazi ukuthi ayelwisa inkosi ethile 
okuthiwa nguHanini ayithumbele izinkomo. Wahamba uMzilikazi wafika wazidla 
lezonkomo wabuya lazo. Kuthiwa ekuzihambiseni enkosini uTshaka wasala egodle 
ezinye wazigcinela yena. Uthi uMahlangu lezonkomo eziyizo ezavusa umsindo 
zinkomo ezimbili ezilubhidi ezazizinhle. UTshaka wathi ekuzwa ukuthi uMzilikazi 
usele lezinye inkomo wathumela izithunywa ukuthi kazibuye lezonkomo. Kodwa 
uMzilikazi wababuyisela bengelalutho. 

Ngokucaphuka okukhulu uTshaka wathumela ibutho leMpohlo ukuthi 
liyemhlasela uMzilikazi. Wafika walehlula uMzilikazi. Ngemva kokuthola ighinga 
lokuthi angamehlula njani uMzilikazi uTshaka wawathumela amanye amabutho 
kwalwiwa uMzilikazi waze wacabanga ukufohla aphume kwaZulu ayezidingela 
enye indawo yokwakha. Kubikwa uMzilikazi waphuma lamabutho 
angabangamakhulu amathathu. Impi kaTshaka yamlandela ilokhu ifuna izinkomo 
zenkosi yaze yaphose yazongena kuleli eseliyiZimbabwe namhla. UMahlangu 
uyatshengisa ukuthi izibongo zikaMzilikazi ziveza njani izimpi azilwayo esuka 
kwaZulu. i 

Ekusukeni kwakhe kwaZulu wayethi angahlangana labantu abathumbe ahambe 
labo abangenise esizweni sakhe. Abesilisa babengeniswa ebuthweni. Kuthiwa 
ekuhambeni kwakhe uMzilikazi esiza kuleli wedlula phakathi kwesizwe sabeSuthu. 
Ngalesosikhathi indlala yayisimhlasele labantu bakhe. Wasecabanga-ke ukuthi 
kungcono adle izinkomo zabeSuthu. Kuthiwa abeSuthu labo babelecebo elihle 
lokukhwela phezu kwentaba bagiqele amatshe phezu kwesitha esibahlaselayo 
sivela phansi. Bakhwela lezinkomo zabo phezu kwentaba. Uthe ezama 
ukubahlasela uMzilikazi bamgiqela amatshe waze wadela. Inkosi yabeSuthu, 

uMoshoeshoe, kuthiwa yaphetha imzwela uMzilikazi labantu bakhe ngoba ibona 
ukuthi balambile yabathumela izinkomo badla. 

Kuthiwa isizwe sabeSuthu lesi yiso esanika amaNdebele ibizo lonaleli elithi 
“amaNdebele”. Kuthiwa ibala leli livela kwelesiSuthu elithi “kiMatebele” okutsho 
ukuthi abantu abangaziwayo. Kwabayikho ukusuka kwakhe uMzilikazi | 
eseqghubekela phambili njengoba uDingane, owayesethethe isikhundla sikaTshaka, 
wayelokhu esamfunile ngemuva. Kuthiwa phambili wathola isizwe samaRolong 
esasibuswa nguMoroka lakhona wafika wathumba abantu lezinkomo wadlulela 
phambili elokhu esandisa isizwe sakhe. Wathi esuka lapho wangena eTransvaal 
lapho athola khona kugcwele imihlambi yezinkomo zamabhunu yeluswe 
ngabathwa wafika wazibuthela wahamba. Lezizinkomo zadala izimpi ezinengi 
phakathi kwakhe uMzilikazi lamaBhunu zilokhu zithunjelwana zithathelwana. 

UMahlangu uyachasisa lapha ukuthi umbono wamaBhunu lamaNgisi wokuthi 
uMzilikazi wayetshontsha izinkomo zamaBhunu kawuqondanga ngoba ngesiko 
lesintu ukuthumba kakusikho kuntshontsha. Oyabe ethunjelwe ulelungelo 
lokulandela impahla yakhe afike alwe ayithathe nxa enqobile. Ulakho njalo 
ukuthatha edlulise okwakhe ukuze abhodlise umoya wakhe. 

Phambili uMzilikazi wathola isizwe samaNdebele kaMagodonga. Lababantu 
kubikwa babesuke kwaZulu eminyakeni eminengi eyedlulayo. Ukuthi bona ibizo 
elithi “amaNdebele” balithatha ngaphi kakucaci. Kubikwa uMagodonga wafika 
wamamukela ngesihle uMzilikazi wamupha lokudla badla abantu bakhe njengoba 
indlala yayisiqala ukuhlasela. Kuthiwa uMagodonga wasephambanisa 
ngokutshengisa uMzilikazi imigqa‘ethile ayeyenza ngemithi. Wayengena lesikhuni 
sibhebha esizibeni ayephuma laso ngaphetsheya silokhu sinjalo. UMzilikazi 
wakuzama kwamehlula. Ngemva kokusetshenzwa yinyanga kaMagodonga 
ngomswane (uthuvi) kaMagodonga uMzilikazi wagcina esekwenelisa ukwenza 
njengoMagodonga. UMagodonga kwacina sekumehlula. Ngelinye ilanga 
uMzilikazi wacela ukuthi amabutho aphume ayezingela. Yena wasala egodle 
amanye. Athe esephumile wasala ebulala uMagodonga. 

Wasuka kanjalo-ke uMzilikazi eselubangisa phambili. Ekuhambeni kwakhe 
wafika waphumula eMkhwahla lapha akha khona okungumuzanyana khona. 
Kukuyonale indawo lapha ahlangana khona lomuntu owayesezakuba ngumngane 
wakhe omkhulu, uRobert Moffat kumbe uMtshede. UMtshede wamlayela ukuthi 
kwakulendawo enhle phambili kwelikaMambo kungcono atshiye indawo leyo 
eyayimhlaselisa ngamaBhunu loDingane. 

Ekusukeni kwakhe lapha uMzilikazi isizwe sakhe sadatshulwa saba 
ngamagembu amabili. Elinye igembu lasuka laqonda iNgulukudela (Limpompo) 
lighuba abantwana labesifazana njalo liphethwe nguGundwane Ndiweni. Elinye 
igembu lahamba lenkosi njalo laliphethwe nguMaghekeni Sithole. Iqembu 
elahamba lenkosi laqonda eMahalihali layaquma kwelaBatswana lehlela 
kwelakoNgwato. Kubikwa lalahleka okwesikhathi eside leliqembu selizama 
ukuyahlangana lelikaGundwane elalihle lachapha uNgulukudela. 

Iqembu likaGundwane elalihle lachapha uNgulukudela lafika lakha umuzi 
koGibixhegu, lamuhla osekuthiwa yiNtabayezinduna khona, lalindela inkosi. 
Kwaze kwafika isikhathi sokuthi kudlalwe inxwala inkosi ingakafiki. Ngesiko 
lesiNguni nxa inkosi ingekho kayidlalwa inxwala. Inxwala ivulwa yinkosi kuphela. 
Njengoba inkosi yayilokhu ingabonakali ezinye izinduna zavumelana ukuthi 
kungcono inkosana uNkulumane kubeyiyo evula inxwala. Eyinye yezinduna 
uMkhithika Thebe yala yathi ilanga lingaze laphuma elinye lingakatshoni 
kungcono bayiphe amadoda iyedinga inkosi izovula inxwala njengomthetho. 
Ngalesisikhathi uMzilikazi wayeselizweni labaNanzwa. Wahamba uThebe 
wayidinga waze wayithola inkosi wabuya layo. 

Ekuphendukeni uMzilikazi wafica inxwala isivuliwe, wafika wabiza izinduna 
nsitha yinye ngayinye kulezo ezazisele zifaka uNkulumane esikhundleni. Kuthiwa 
inengi lalezo zinduna ezayakomkhulu kazizange zibuye zibonakale. UMahlangu 
uthi abanye bacabangela ukuthi leyo ntaba eseduzane lalapho okwakulomuzi 
wakoGibixhegu khona ithiwa yintaba yezinduna nje ngoba ezinengi zabulawelwa 
khona. Ngemva kwalokhu uMzilikazi wakhuphuka wayakwakha phambili ngoba 
engathandi ukuhlala eduzane lalapho okwakufele khona izinduna zakhe. Umuzi 
wakhe omutsha wawuthi nguMhlahlandlela. UNkulumane kwathiwa kabuyiselwe 
koyisemkhulu eSwazini nguWabayi. UWabayi watshelwa nsitha ukuthi 
uNkulumane agongodwe endleleni ngoba wayenze into engafanelanga 
ngokuthatha isikhundla sikayise esaphila. 

Ngemva kwezidididi lezi uMzilikazi waqala ukuhlala phansi wazinza wakha. 
Amabutho akhe wawabeka ngezigaba ezine wawabekela lezinduna zawo. 
Kusahluko sesithupha uMahlangu uyethula yonke imizi eyabunjwa nguMzilikazi, 
lezinduna zakhona kanye lamabutho. 

Kusahluko sesikhombisa uMahlangu ubhala ngokubusa kukaMzilikazi kanye 
lempilo yamaNdebele. Ulandisa ngendlela uMzilikazi abusa ngayo. Kuthiwa 
ekufikeni kwakhe kwelikaMambo wahlasela izizwe ezaziseduzane laye ukuze 
akhulise isizwe sakhe. Abamhlophe lokhu babekubona njengochuku olutshengisa 
ukungabilozwelo lokusalela emuva ekucabangeni okuphucukileyo. UMahlangu 
(1957; kukhasi 23) uthi ukwenza kukaMzilikazi lokhu “Kwakuyikho ukucenta 
kwakhe lokho laye; umuzi kawakhiwa lapha kungacentwanga khona.” Njengoba 
sekukekwavela ngaphambilini, uMahlangu ubhala ugwalo lolu eqonde 
ukugondisa imbali lemikhuba yamaNdebele eyayingazwisiswa ngabamhlophe. 

UMahlangu ubhala njalo etshengisa ngokukhuliswa kwabantwana ngesiko 
lesiNdebele. Uyatshengisa ngamafitshane ukuthi abafana babekhuliswa njani baze 
bakhule babuthwe bangene ebuthweni. Ulandisa njalo langendlela inxwala 
eyayiphathwa ngayo leminye imicimbicimbi eyayiphathelane lenxwala. 

Uthe esehlezi wazinza-ke uMzilikazi kwaqala ukufika abamhlophe becela 
ukuzatshumayela phakathi kwesizwe samaNdebele. Njengoba wayesevele wenza 
ubungane loMtshede kwabanzima ukuthi ancitshe abantu bakaMtshede imvumo. 
Kodwa abantu bakaMzilikazi baqonqoselwa ukuthi bangalingi bangene inkolo 

esikrestu ngoba izinduna ezinengi zazingabathembi abafundisi. Kuthiwa 
abafundisi bathatha isikhathi eside betshumayela kodwa bengatholi bantu 
abaphendukayo. 
Ekufeni kukaMzilikazi ubukhosi bathathwa nguLobhengula ngemva kokuba 
uNkulumane onguye owayekhangelelwe ukuthi athathe ubukhosi esedingwe 
waswelakala. Kwake kwaba lombango wobukhosi uMbiko esala ukuthi 
uLobhengula athathe ubukhosi ngoba esithi uzalwa eSwazini njalo ukhule 
jemikhuba emibi yabelungu eyokudla amadube. Ngemva kokwehlula uMbiko, 
uLobhengula wazinza kuhle esihlalweni sakhe. ULobhengula uqala ukubusa nje 
amakhiwa avele asengenile kuleli njalo asehlupha ecela izindawo zokumba 
imigodi, ukuhlala lokutshumayela ivangeli. Kungenxa yalezi nhlupho ezabhekana 
loLobhengula ezenza ukuthi abhalelane isivumelwano sokumba imigodi esaziwa 
ngokuthi yi-Rudd Concession. 

Bathe sebehlale bazinza abelungu baqala ukwalisa uLobhengula ukuthi ahlasele 
njalo athumbele izizwe inkomo ayekade ekwenza ngaphambilini. Kuthe-ke 
ngomunye umnyaka amabutho eyehlasela kwelemaTshoneni kwavuka impi 
phakathi kwawo lamakhiwa ayesithi izimpi zamaNdebele ziphambanisa 
imisebenzi yawo. Yiyonale impi eyabangela ukuthi uLobhengula atshiye etshise 
umuzi wakhe koBulawayo laye anyamalale ngemva kokuba esebonile ukuthi 
amabutho akhe asesehlulwa. Kwaba yikuchitheka kwesizwe samaNdebele. 
Kwabayikho ukugqala kombuso wabamhlophe kuleli. 

Kuthiwa kwathi kuphela umnyaka ka1895 kwavela izinto ezinengi 
ezaphambanisa abantu. Kwafa izinkomo zabo ezinengi zibulawa ngumkhuhlane 
ababengawuzwisisi. Bacabanga ukuthi ngumhlola odalwa ngamakhiwa ngakho 
kungcono adudulwe asuswe elizweni labo. Abantu babekhonona njalo ngochuku 
amapholisa ayebaphatha ngalo bengonanga lutho. Kwaqhamuka impi eyaziwa 
ngokuthi “impi yehloka elibomvu” ngomnyaka ka1896. Kwalwiwa amaN debele 
aze ayacatsha ezintabeni zeMatojeni. Leyompi yaze yalanyulwa nguCecil John 
Rhodes. Kulapho okwagala khona umbuso wabamhlophe oqinileyo ngemva 
kokwehlula amaNdebele okwesibili. Kuthiwa imizi eminengi yamaNdebele 
yathutha yayakwakha kwezinye izindawo eminye njalo yasala lamabizo ayo. 
Ugwalo lukaMahlangu luphelela lapha. Uphetha ngokuthi “kusukela lapha indaba 
yezinto zekadeni yaziwa ngumuntu wonke’. 


Abalingiswa abagqakathekileyo 


Lolugwalo kalufani kakhulu lamanoveli ngoba lona lungumlando wembali 
yamaNdebele. Ngakho-ke akula balingiswa abafana lalabo abatholakala 
emanovelini awokuzibumbela. Kulolugwalo kutholakala abantu abake baphila. 
Udaba lomlobi lweyeme ikakhulu emaNdebeleni njengesizwe hatshi umuntu 
oyedwa. Umuntu ogakatheke kakhulu egwalweni nguMzilikazi ngoba ugwalo 
lulandisa ngokudabuka kwesizwe samaNdebele sona esabunjwa nguye. UMazilikazi 

nguye obaleka kuTshaka ehamba ethumba izizwe ezinengi ebumba esakhe isizwe, 
Ekufeni kwakhe isizwe asisahlalanga okwesikhathi eside singachithekanga: 

Yena uMzilikazi uvezwe ngendlela ezinengi kulolugwalo. Okwakuqala umlobj 
akuqakathekisayo ngaye yibuqhawe bakhe obenza ukuthi enelise ukwakha isizwe 
samaNdebele esuka kwaZulu lexukwana lamabutho elingatsho lutho. Ubughawe 
lobu buhle buvezwe ekuqaleni uMzilikazi esesekwabo koMatshobana lapha esizwa 
ngokuzingela kwakhe ebulala ingwe. Kuthi lalapho uyise esebulewe yizitha enelise 
ukuqoga abantu bakayise ayebacatshisa ngaphansi kukaTshaka. Lokhu kwahle 
kwamakhela ugazi ebantwini bakhe okuyikho okungathiwa kwaphathisa 
ekwenzeni ukuthi bamlandele esebaleka kwaZulu. 

Kubikwa uMzilikazi wabusa ngonanzelelo lokwenza okufunwa ngabantu, 
Noma abantu wayeke abahlukuluze kancane ukuze bamhloniphe kazange “adele 
intando yamahlabezulu, aqhube eyezigodlo zakhe leyezinduna zakhe yodwa, yena 
esazi ukuthi umbuso udilizwa yikho lokho? Yizo lezi izinsika zombuso kaMzilikazi 
ezawubamba kawanyikinyeka lanxa sekunzima.” (UMthwakazi, ikhasi 40) . Konke 
lokhu kwasingathwa yisimilo sakhe esikhokhelwa yisibindi, ukuzimisela 
ukubumba isizwe, kanye lobuqhawe abufunda kubokhokho bakhe. 

Kusobala-ke ukuthi uMahlangu uqinisa ukuthi ubukhokheli kanye lobuhlakani 
bukaMzilikazi yibo obenza ukuthi abumbe isizwe siqine sigcine amasiko aso kanye 
lemikhuba yaso. Ufuna abafundi babone ukuthi yiziphi izimpawu ezidingekayo 
ezenza ukuthi umkhokheli akhe umphakathi ongadiliki lula. 

ULobhengula yena kakuvezwanga okunengi ngaye lokubusa kwakhe. Kodwa 
okusobala yikuthi kalitholanga ithuba elinjengelikayise elokuthi aveze ubuqhawe 
bakhe ngenxa yokungena kwabamhlophe kanye lokuthi wayengayisuye indlalifa. 
Kazange afunde ukuthi angakhokhela njani abantu bakayise. Ubunzima lobu 
bengezelelwa yikubakhona kwawo amakhiwa la. UMahlangu uyakuqinisa lokhu 
lapha esithi: 


ULobhengula waba lobunzima obukhulu ngenxa yokungena 
kwabamhlophe ngoba bahle bamqaga engena ebukhosini. (UMthwakazi, 
ikhasi 63) 


Ngakho kungathiwa ubunzima uLobhengula abhekana labo embusweni wakhe 
buphathelene lokuthi kalitholanga ithuba lokufunda izinto zesikhosini ngenxa 


yobunzima besikhathi akhula ngaso uyise uMzilikazi engelaqiniso lokuthi 
kabakho abangafuna ukumhlamukela na ngemva kwesehlakalo sikaNkulumane. 


Indikimba zogwalo 


Ugwalo lolu lukhuluma ngezinto ezintathu ezigakathekileyo. Okwakuqala 
yikudabuka kwesizwe esinsundu lokubaleka kukaMzilikazi kwaZulu esakha isizwe 
samaNdebele. Okwesibili yimpilo yamaNdebele yona uMahlangu ayikhangele 
ngamafitshane. Okwesithathu njalo okuqakathekileyo yindlela isizwe 

samaNdebele esachitheka ngayo sesihlaselwa ngabamhlophe ekungeneni kwabo 
bezenza abangani kanti yizitha eziphangayo. 


Ukwethulwa komphakathi wamaNdebele 


Kusobala njengoba kuke kwavela ngaphambilini ukuthi ugwalo lolu uMahlangu 
ulubhala ngenhloso yokutshengisa ukuthi amaNdebele lawo alembali 
angaziqhenya ngayo. Ngakho-ke indlela aveza ngayo umphakathi wamaNdebele 
ngeyokuzama ukulandela inhloso yakhe yokuveza imbali enhle yamaNdebele. 
Njengoba abelungu babebona amaNdebele njengabantu abalezenzo 
ezingaphucukanga uMahlangu ubhala ezama ukuchasisa amasiko lemikhuba 
yamaNdebele eminengi ukuze kukhanye ukuthi noma labo kukhona lapho 
ababephambanisa khona kodwa eyabo imbali kayiyangisi ngendlela abelungu 
ababeyibona ngayo. 

Eminye yemikhuba eqondiswa nguMahlangu egwalweni lolu ngumkhuba 
wokuthumba. UMahlangu uthi akugondanga ukuthi abelungu bathi uMzilikazi 
wayelisela ngoba wantshontsha izinkomo zamaBhunu. Uthi yena uMahlangu 
umkhuba wokuthumba kwakungayisiso senzo sokuntshontsha kodwa 
kwakungumkhuba owaziwayo. Njengoba kuke kwavela ngaphezulu lowo 
othunjelweyo wayesithi nxa laye ezizwa alandele impahla yakhe ethunjiweyo afike 
ayithathe ngamandla laye athumbe edlulise eyakhe nxa ethanda. 

Khona nje kungagcizelelwa ukuthi abelungu bathi yibusela ngoba kusenziwa 
ngabansundu. Kanti bona benzani emhlabeni wabansundu ngemva 
kokubangoba? Kabawuthumbanga waba ngowabo? Kwakuyibusela kumbe 
kwakuyikuthi banqobile? Lezi ngezinye izinto okumele abalobi baziveze 
ekuphikiseni imibono yabamhlophe bona ababona ububi bezinto kuphela uma 
zisenziwa ngabansundu kodwa nxa zisenziwa yibo kuthiwe yimpucuko. 

Enye into eyafike yasolwa ngabelungu ngumkhuba wokubutha amabutho. 
Babesithi lokhu akuphucukanga ngoba kuyikubamba abantu ngamandla ukuthi 
benze izinto abangazifuniyo. UMahlangu uthi yena lokhu lakho uMzilikazi 
wayengakwenzi ngoba ethanda ukuhlukuluza abantu kodwa kungenxa yempilo 
eyayiphilwa ngalezonsuku eyokuhlala kulwiwa. 


Lokhu kukhangeleka kuyibuggqili kithi thina abanamhla, kodwa abesikhathi 
sikaMzilikazi kabazange bakubone ukuthi kubi, kwakulisiko elenziwa 
yinhlalo yabo yokulwa kokuphela .. . lalamhla lokhu manengi amazwe 
akwenzayo ukubutha abantu bengathandi (UMthwakazi, ikhasi 34). 


Abelungu babebona umbuso kaMzilikazi njengombuso owawuhlezi uchitha 
igazi mahlayana. UMzilikazi wayebonakala njengomuntu ongumbulali 
ongelazwelo. Ngalokho, uMahlangu uthi yena: 


Okusihluphayo ikakhulu yikuthi izinto zekadeni sizikhangela ngamehlo 
ethu thina abalamuhla, kanti izikhathi kazifani; kakuminyaka emingaki 

edlulileyo kusenziwa okunje emazweni abamhlophe laba, umuntu 
wayequnywa ikhanda, equnyelwa ukuntshontsha inkukhu; lamhla into 
enjalo kungathiwa yibubi obudlinkosi obungaxolelwayo. (UMthwakazi, 
ikhasi 40) 


Kusobala ukuthi noma uMahlangu engatsho ukuthi inkulumo yakhe uyiqondise 
kwabamhlophe kodwa uyabasola ukuthi kungani bekhangela imbali yamaNdebele 
ngelihlo elisolayo bona labo belembali ehambelana leyamaNdebele. Katsho 
uMahlangu ukuthi imbali yamaNdebele kayilasici kodwa uthi kayimangalisi ngoba 
khona lokhu okwakusolwa ngabelungu labo bake bakwenza embalini yabo. 
UMahlangu ughubekela phambili esola umbuso wabamhlophe wocindezelo 
owawukhona ngesikhathi ebhala ugwalo Iwakhe. Kathi bhadla ngalokho 
akukhulumayo kodwa kusobala ukuthi izenzo zombuso wokucindezela 
kazithandi. Nxa ekhuluma ngoMzilikazi uthi noma nje uMzilikazi wayebusa 
ngesandla esilukhuni kodwa izifiso zenengi labantu bakhe wayezilalela. 
Ughubekela phambili esithi: 


Izazi zithi umbuso osezandleni zamuntu munye, ingabe osezandleni 
zehetshezana labantu, wandise ukudilika masinyane, ngoba abanengi laba 
abaphethweyo basuka bawuzonde lowo mbuso onjalo, udilike (UMthwakazi, 
ikhasi 40). 


Izizatho ezenza ukuthi uMahlangu angakhulumi ukuthi usola umbuso 
wabamhlophe mgceke zizakhangelwa ngaphambili nxa sokuhlolwa ukusebenza 
kwe-Literature Bureau. 

Noma nje uMahlangu ejonge ukwethula imbali yamaNdebele ngenhloso 
yokuveza ukuthi kayisiyo lokhu abelungu ababesithi iyikho laye ucina evuma 
ezinye izinto ezazikhulunywa ngabelungu ezikhanya zingaqinisekanga. 
Ekungeneni kwabelungu, ikakhulu abanali, bakhulisa inkulumo ethi isiKrestu 
sasize ukuzasiza uluntu olunsundu echukwini olwalubangelwa ngamakhosi abo. 
Ngakho amakhosi ansundu atshengiswa njengababulali abangelazwelo 
ababekholisa ukuhlala bebulala abantu. Egwalweni Ilwakhe, uMahlangu uthi: 


Endleleni lapha uMfundisi uMtshede wahamba ebona izinto ezinengi 
ezimbi ezihlasimulisa umzimba, wabona ilizwe lonke ligcwele izinyembezi, 
ligcwele izidumbu zabafileyo bebulawa ngumkhonto kaMzilikazi . . . Lezi 
izinto kazithandanga ikakhulu lapha esebona imitshuqulu yezilwane 
ezasezinoniswe yikudla izidumbu lomuntu zingasamesabi ngoba sezijayele 
ukudla ezazikuphiwa nguMzilikazi (UMthwakazi, ikhasi 44). 


Njengoba kuke kwavela embalini yomlobi uMahlangu uphuma emulini eyaba | 
ngabanye babantu bakuqala ukwemukela isiKrestu. Kanjalo-ke ukubhala kwakhe 
kutshengisa ukuthi ungumuntu osebenzela isiKrestu. Noma kukhanya ukuthi 
inhloso yakhe kulolugwalo yikuqondisa imbali yamaNdebele eyayiphanjaniswa 
ngabelungu usuka abelohlupho lokuthi lokho okugondane lesiKrestu 
kakugondisi. Nxa umuntu ebala isiqephu esingaphezulu esivela egwalweni 

jukaMahlangu uba lombono wokuthi isizwe samaNdebele sasihlezi sisempini 
nsukuzonke njalo abantu babebulawa nsukuzonke. Aluba lokhu kuliginiso ngabe 
abelungu bathi befika kuleli kungaselamuntu ophilayo ngaphandle kwakhe 
uMzilikazi lebutho lakhe. Kusobala-ke ukuthi lokhu okukhulunywa nguMahlangu 
yikusenga lezimithiyo ngomzamo wokuthi abantu babone isiKrestu njengenkolo 
eyeza kuleli ukuzabalamulela echukwini lwamakhosi abo. 

Kanjalo-ke umzamo kaMahlangu wokuqondisa imbali yamaNdebele usuka 
uphazanyiswe yinkolo yakhe. Engqondweni yakhe kulemicabango emibili 
ephikisanayo. Omunye ngothi kaqondise imbali yabantu bakibo ngoba 
uliNdebele. Omunye njalo ngothi kavume lokhu okutshiwo ngabanali ngoba 
ulikholwa. Ucina ethatha kokubili aphethe ngokukhuluma inkulumo 
eziphikisanayo. Ekuqaleni uthi yena noma kungathiwa uMzilikazi wayelochuku 
lwalungamangalisi. Nxa esekhuluma ngokufika kukaMtshede, uMzilikazi uvezwa 
njengomuntu owayelochuku olumangialisayo. 

Umphakathi wamaNdebele wonke nje jikelele uvezwe njengabantu 
ababengamaqhawe amakhulu. UMzilikazi usuka lamabutho angedluli amakhulu 
amathathu kwaZulu. Kodwa ngamabutho wonalawo amalutshwane wenelisa 
ukubumba isizwe esikhulu samaNdebele. Lezimpi ezinengi azilwayo endleleni 
esuka kwaZulu kazizange zilidilize ibutho lakhe. Umlobi uphitsheke ikakhulu 
ngokuveza ubughawe bukaMzilikazi njengenkosi yamaNdebele. Uthi yena, 


Ekuyiphetheni kwethu indaba kaMzilikazi kudingeka ukuthi sinanzelele 
ubughawe bukaMzilikazi, ngoba yena wayelomsebenzi omkhulu wokwakha 
isizwe njalo lokuhlahla indlela kwakungumsebenzi wokwenziwa liqhawe 
lamaqhawe. Leli iqhawe kwakunguye uMzilikazi kaMatshobana. 
(UMthwakazi, ikhasi 55-56) 


Mhlawumbe inkulumo enje yayingumzamo wokukhumbuza amaNdebele 
ukuthi bazalwa ngamaqhawe ngakho kakufanelanga bavume ukubuswa 
ngabelungu becindezelwa. Yiyo njalo indlela yokukhuthaza abantu ukuthi 
bavukele umbuso wabamhlophe wocindezelo esetshenziswa nguNdabaningi 
Sithole kunoveli yakhe ethi AmaNdebele KaMzilikazi (1956) . USithole ukhuthaza 
abantu ukuthi bathwale izikhali balwise umbuso wabamhlophe wokucindezela 
abantu abansundu owawukhona ngaleso sikhathi ngokubakhumbuza ukuthi 
okhokho babo babengamaqhawe ayengeke akuvume ukubuswa yizizwe. 


IRhodesia Literature Bureau yaba lempumela bani ekulotshweni 
kwalolugwalo 


Ugwalo lolu lutshengisa izinto ezithile ezazikhuthazwa yiRhodesia Literature 
Bureau. Okwakuqala yibude bogwalo. Njengoba ingwalo zakuqala zazilotshwa 
ukuze zibalwe ikakhulu ngabantwana bezikolo kumbe abantu ababengakabi 
lemfundo ephakeme kakhulu kwakuqakathekile ukuthi lezongwalo zibemfitshane. 
Lokhu kwakusenzelwa ukuthi ababali bazo zingabadaki bengakaziqedi. Kungakho 

iRhodesia Literature Bureau yayikhuthaza ukuthi abalobi balobe ingwalo 
ezingedluli amakhasi alikhulu. Ugwalo lukaMahlangu kungakho lulamakhasi 
angamatshumi ayisikhombisa lasifica munwe munye (79). Lokhu kusuka kube 
lohlupho lokuthi udaba uMahlangu akhuluma ngalo lude kakhulu ukuthi lwenele 
ngokupheleleyo emakhasini amalutshwana kangaka. Zinengi izinto ezisala 
zingacacanga egwalweni ngenxa yomzamo wokwenza ukuthi ugwalo lube 
lufitshane. 

[Rhodesia Literature Bureau yayikhuthaza njalo abalobi ukuthi bangabhali 
ngezombangazwe. Kwakungafanelanga abalobi babhale besola umbuso 
wabelungu owawukhona ngalesosikhathi. Ugwalo olunjalo lwalungasoze 
ludindwe ngoba lusola uhulumende njalo lukhuthaza umvukela. Ngokunjalo-ke 
ugwalo lukaMahlangu kalukhulumi lutho ngenhlupho ezazibhekane labantu 
ngesikhathi ugwalo lwakhe lukhutshwa. Lapho akhuluma khona ngokusola 
umbuso wabalutshwane katsho ukuthi usola umbuso owawukhona 
ngalesosikhathi. Njengoba kuke kwavela ngaphezulu ukhuluma sengathi akusuye 
osola imibuso yabalutshwane ngoba ukhuluma esithi “izazi zithi umbuso 
osezandleni zomuntu munye kumbe abalutshwane wandise ukudilika.” 

Okunye okwakungamelanga abalobi bakusole yinkolo yesiKrestu. Kwakumele 
bayiveze njengenkolo eloncedo njalo bakhuthaze abantu ukuthi babengamaKrestu 
batshiye inkolo yesintu. Lokhu lakho kuyavela ngendlela uMahlangu abhala ngayo 
ugwalo lwakhe. Abafundisi ubaveza njengabantu ababezinikele ukusebenza 
kanzima benceda isizwe esinsundu esasiphakathi kobumnyama obukhulu. 
UMtshede ikakhulu uchazwe njenge-“vulandlela elafika kusesemnyama ngoba 
wayengakwazi ukuthi yikuphi okungacaphula uMzilikazi ambulale khona lapho 
kungabikwa lakubani”. Kuthiwa uMtshede wayelenhlizyo emhlophe. Indlela 
uMahlangu ethula ngayo abelungu abangabafundisi ilezisusa ezimbili. 
Okwakuqala kungenxa yokuthi iRhodesia Literature Bureau yayikhuthaza abalobi 
ukuthi bangasoli abamhlophe. Okwesibili yikuthi uMahlangu yena udabuka 
emulini yamakholwa kungakho esekela umsebenzi wabafundisi. 

Kugakathekile ukunanzelela ukuthi noma nje uMahlangu abafundisi laba 
ebenza abantu abahle abalozwelo lesineke uyananzelela ukuthi kwakulenkulumo 
ezithile phakathi kwabantu ezazitshengisa ukuthi abafundisi kababafuni ngoba 
kuthiwa bagangile ngandlelathize. UMthwakazi (ikhasi 50) uthi uMzilikazi wathi 
evumela abafundisi ukuthi bangene esizweni sakhe kwasala “ihetshezana 
(lamadoda) elala kokuphela lathi kalibafuni, libona ukuchitheka kwelizwe 
ngokungena kwabo, bayizitha ezizabiza abanye abazafika bahlasele bachithe ilizwe 
lombuso weNkosi”. Iziqeqetshi ezinengi ezikhangela ngembali yase-Afrika zithi 
abafundisi baphathisana lamazwe akibo ekuchitheni izizwe ezinsundu befaka 
umbuso wabamhlophe owocindezelo. UMahlangu katshengiseli ukuthi umbono 
wamadoda la amalutshwane alayo ukuthi abafundisi bavunyelwe ukungena 
wawudinisekile. Kawuqakathekisi ekubhaleni kwakhe. Imbangela yikho ukuthi 
kwakungamelanga aveze abafundisi njengabantu abangathembekanga. 

Isiphetho 

Ugwalo UMthwakazi lukhuluma ngembali yamaNdebele kusukela ekudabukeni 
wesizwe esinsundu kusiya ekubalekeni kukaMzilikazi esuka kwaZulu kuze 
kuyefika ekuchithekeni kwesizwe sesichithwa ngabamhlophe empini yehloka 
elibomvu eka1896. UMahlangu ubhala lolugwalo ngenhloso yokutshengisa ukuthi 
akulasizwe esingelambali esingaziqhenya ngayo. Lokhu ukwenza kulandela 
‘nkulumo yabamhlophe yokuthi abansundu ngabantu abangelambali. Kusobala 
ukuthi uMahlangu imbali uyibona kuyinto eqakathekileyo ebuzweni besizwe 
ngoba yiyo etshengisa ukuthi isizwe sisuka ngaphi njalo senzani okutshengisa 
ukuthi sivaphumelela. Kungakho ekhuthaza kusandulelo sogwalo lwakhe ukuthi 
abantwana kumele bathi bekhula besazi imbali yesizwe sakwabo bengakazi imbali 
zezinye izizwe. Lokhu kuyanceda ukuthi labo bazibone beqakathekile phakathi 
kwezinye izizwe. 

Ukwethulwa kwezehlakalo ezinengi egwalweni kuqonde ukususa umbono 
wamakhiwa wokuthi abantu abansundu balembali yokubulalana mahlayana 
ngoba kabaphucukanga. UMahlangu uhamba echasisa phakathi kogwalo ukuthi 
kungani imikhuba ethile yayisenziwa. Lokhu ukwenza ngenhloso yokuveza ukuthi 
imikhuba lamasiko amaNdebele okuthiwa ayengaphucukanga ayeqondeni. 

Izimiso ze-Rhodesia Literature Bureau ziyatshengisa impumela yazo egwalweni 
lolu ngendlela umlobi abhala ngayo ngabafundisi. Ubhala ebancoma 
ngomsebenzi wabo abawenzayo athi muhle. Lokhu yikho okwakukhuthazwa 
ukuthi abalobi bakwenze. Ubufitshane bogwalo bungenxa yesinye sezimiso Ze- 
Rhodesia Literature Bureau. Umlobi kabhali lutho olubi ngombuso wamaNgisi 
ngoba i-Rhodesia Literature Bureau yayikhuthaza ukuthi abalobi bangabhali 
ngezombangazwe. 


imbali kamhluzi 


UThulani Dube uzelwe ngomnyaka ka1976 eMtshabezi, esabelweni seGwanda. 
Imfundo yakhe yaphansi wayenzela esikolo seMtshabezi kwathi eyesekhondali 
wayenzela eSizane leMpopoma koBulawayo. Kwathi ngomnyaka ka1997 wangena 
eYunivesithi yeZimbabwe lapha agqiba khona iziqu zeB.A. Honours ezifundweni 
zesiNdebele. Ekulobeni kwakhe umsebenzi lo ubesesenza iziqu zeM.A. kuzindimi 
zeAfrika. 


Umthombo wolwazi 


Matshakayile-Ndlovu, T., “The Influence of Folktales and other Factors on Early Ndebele 
Narratives”, M.Phil Thesis, University of Zimbabwe, 1994 

Dube, T., “Historical Writings as a Political Tool”, B.A Honours Dissertation, University of 
Zimbabwe, 1999. 


P 
3 


Akusoka Lingenasici 


Lwalotshwa nguIsaac Mpofu 
Lwahluzwa nguKhanyile Dube lo Nobuhle Sibanda 


Imbali yogwalo 


Ugwalo lolu lwadindwa ngomnyaka ka1958 ngabeLongman and Green, abe Cape 
Town, eZansi Afrika, bephathisana labeSouthern Rhodesia Literature Bureau. 
Kwathi ngo1978 lwadindwa okwesibili seludindwa ngabeLongman Rhodesia, 
abeSalisbury, eRhodesia, bephathisana labeRhodesia Literature Bureau. 

Ugwalo olwadindwa kuqala luyatshiyana kwezinye izinto kulolwesibili. 
Olwakuqala, ekhasini langaphandle lulomfanekiso kamama ophekayo ephethe 
umntwana ongagqokanga lutho kanti phakathi kulemifanekiso echaza ezinye 
izehlakalo ezisegwalweni. Izahluko zogwalo zilezihloko ezichaza ngokufinqiweyo 
okukusahluko sinye ngasinye. 

Olwesibili ekhasini langaphandle lulomfanekiso wendoda eqhuba ibhayisikili 
ilandelwa ngumfazi obelethe umntwana ethwele impahla ekhanda. Phakathi 
kakulamifanekiso njalo lezahluko kazilazihloko kuphonguthiwa, Isahluko 1 
njalonjalo. 

Ugwalo lolu ulsaac Mpofu waluloba ngemva kokuzwa isimemezelo 
somncintiswano wokuloba esakhutshwa ngabeSouthern Rhodesia Literature 
Bureau ngomnyaka ka1957. 


Imbali kamlobi 


U-Isaac Mpofu uzelwe ngo1932 ezalelwa eMalole esiqintini seMfilabuso. 
Wazalelwa endlini ekhonzayo lanxa uyise wacina esedukile kodwa unina wasala 
elokhu esonta. 

Wafunda imfundo ephansi esikolo seMalole wasuka waya eMishini yeWanezi 
lapha agqiba khona ugwalo lwesithupha. Uthe egeda lapho waya eMishini 
yeMatopo lapha afundela khona ukuba ngumbalisi. Eseke wasebenza 
okwesikhatshana waphinda wabuyela esikolo eGoromonzi eselanda izifundo 
zesekhondali. 

Ngemva kwalokho wafundisa ezikolo ezithi: Mzinyathini, Mawabeni, esikolo 
sokuqegetsha ababalisi eMsume, eMatopo leMtshabezi. Nguye owavula 
isekhondali yeMzinyathini ngo1968. 

UMpofu waghubeka efunda engekhaya waze wagqiba izifundo ze B.A aziqedisa 
eseseYunivesithi yakwaZulu kwaDlangezwa. 

Waba ngumhloli wezikolo kusukela ngo1973 okweminyaka elitshumi. 

UMpofu uthethe njalo wayelomuzi eSibomvu awutshiyiswa yimpi yoMvukela 
wesibili. Wasuka lapha wayathenga indlu koBulawayo eBarbourfields. Ngo1980 
wathutha lapho wayathenga eSunninghill. Ngesikhathi kulotshwa ugwalo lolu 
uMpofu wayesetshiye umsebenzi eseyephumula. Uchitha isikhathi sakhe 
esepulazini lakhe. 

UMpofu ungumlobi omkhulu oselobe ezinye izingwalo ezilandelayo: 

1. Wangithembisa Lami 1959 
2. UMaweni 1982 
3. Izenzo Zabantu 1985 
4. Imingcele Yothando 1986 


Indaba yogwalo ngamafitshane 


Indaba yenzakala emmangweni weSikhoveni, indawo esesiqintini seMzingwane. 
Indaba yenzakala esikolo seSikhoveni sisaqalisa njalo ngesikhathi ukufunda 
kuseseyinto entsha ebantwini abansundu abanengi. 

Indaba iqala umlingiswa oqakathekileyo, uHleziphi Dube esefunda esikolo 
esingaphetsheya komfula omkhulu uMzingwane ngoba eseqedile esikolo 
esincinyane eseSikhoveni. Isikolo lesi sikhatshana lakibo. 

UHleziphi lo ngumntakaDube lenina lakhe uMaMkhombo kanti njalo wazalwa 
waba nguye yedwa kwabo. Lokhu kakusinto ehlupha abazali bakhe ukuthi bazele 
umntwana oyedwa. 

UHleziphi ngumntwana omuhle kakhulu kanti njalo ulesimilo 
esibukwa ngabanengi abakule indawo. Uyise uDube ngomunye wamadoda 
amalutshwane kule indawo azimisele ukufundisa umntwana oyinkazana afike 
emfundweni ephezulu. Amanye amadoda esigaba ambona ubuthutha ngalesi 
senzo. Yena kuthiwa umcabango onje wawuthola emlungwini ake asebenza kuye 
owayethanda abansundu owamcebisa ngokugakatheka kokufundisa umntwana 
oyinkazana. 

UHleziphi yinkazana ekhaliphileyo ezifundweni zayo njalo ilobuntu sibili. 
Ngalokhu-ke yaba logazi kubaphathi besikolo okwaze kwenza ukuthi akhethwe 
abe yinhloko yesikolo emantombazaneni. Kanti lobuhle bakhe babumenze 
azondwe ngabanye abasebebona angathi uzigqaja ngabo. i 

Ngekhaya kuthiwa ukhuthele impela nanku usekwazi lokwenza umuzi 
wakwabo uhlanzeke esebenzisa lokho akufunde esikolo, ngokutsho kukamlobi. 

Uyathanyela iguma asinde izindlu ngobulongwe ahlambe lemiganu yonke. Kodwa 
yena ngalesi sikhathi usekhulile nanku phela lesikolo lapha bangena sebekhulile, 

Ukukhula kwakhe lokhu sekumenze wafika ebangeni lokuthi amajaha 
asembona eyintombi osekumele ikhonjiswe. Amajaha ayazidlisa satshanyana kuye, 
Indaba yokukhonjiswa kwakhe lokhu isuka imtshuke engazi ukuthi athini. 
Ngelinye ilanga elinye ijaha lakoNcube, uMfayabo, lalo liyazimisa kuye lize licine 
selikhonjiwe. 

Ngelinye ilanga kwasa izulu lisina kodwa abazali bathi bayaphaphama bamfica 
esehambile esikolo. Basala bekhathazeka ngoba bekhumbula ukuthi umfula 
uMzingwane ugcwele. Uyise uDube wavuka walandela unyawo lwakhe ukuthi 
abone ukuthi mhlawumbe uzamfica emelele ukuthi amanzi etshe. Wathi efika 
emfuleni wabona unyawo luwele kodwa athi lapho ephosa amehlo ngaphetsheya 
angaluboni. Waze wacina echaphile wayafika esikolo lapha afika watshelwa khona 
ukuthi uHleziphi kafikanga mhlalokho. 

Kwahle kwakholwa ukuthi uHleziphi uthethwe nguMzingwane. Saphuma 
isikolo sonke kanye lomphakathi weSikhoveni behla lomfula belethemba lokuthi 
bazathola isidumbu sakhe kodwa akulasidumbu esatholakalayo. Kwadingwa 
kwaze kwadelwa njalo lomkhondo wokunyamalala kwakhe ungezwakali ndawo, 
Badela abazali bakaHleziphi bazitshela ukuthi kabaselamntwana. 

Kuthe ngemva kwesikhathi kwazafika uyisemkhulu kaHleziphi, uMkhombo 
lesalukazi sakhe belethwa yiwo umkhosi wokunyamalala kukaHleziphi. Ixhegu 
uMkhombo lathetha, litshingela umkhwenyana walo ngokungayi emhlahlo ukuthi 
ayekuzwa ngokunyamalala komntwana kanye lokuthi nxa umntwana sewafa 
kungani engadlelwanga inkubalo njengesiko. Wavuma uDube ukuthi kwenziwe 
inkubalo kodwa yena evele engakwazi ukuthi inkubalo ihanjiswa njani. Negakho 
wathi uyisezala kenze ngokwazi kwakhe. Kwenziwa. Yadliwa. UMkhombo 
lesalukazi sakhe babuyela emzini wabo eManxeleni. 

Kuthi sekuphele umnyaka uHleziphi enyamalele uyisekazi kaHleziphi, 
uLomchilo abone esethe thutshu uHleziphi ehamba loMfayabo. Ufika nje 
uselomntwana. Acele ukuthi uyisekazi ayemxolisela ebazalini bakhe ngalokho 
akwenzayo. Abazali bajabula bafe besizwa ukuthi umuntu ababekhumbula ukuthi | 
ufile uyaphila. Uyaxolelwa kodwa uMfayabo etheswe icala lokubaleka lomntwana | 
womuntu, ahlawuliswe inkomo. | 

UHleziphi uze abuye ekhaya nje ngoba sebexabene loMfayabo. Ngemva 
kokuhlawuliswa kukaMfayabo bahle behlukane loHleziphi uthando luphele nya. 
Ugwalo luphetha uMfayabo eselahlekelwe yisimilo esengumuntu wamatshwala | 
aze afe enjalo. UHleziphi uqala impilo entsha esentshintshe lebizo waba 
nguHlezekhaya. Uphetha eselinina elendele koNhliziyo eMalungwane. 
Umntanabo loMfayabo ucina esengumphathi wesikolo saseSikhoveni. Ukhulu 
kaHleziphi, uMkhombo ufa elokhu engezwanga ukuthi uHleziphi wayengafanga. 

Abalingiswa abaqakathekileyo 
Abalingiswa okuzakhulunywa ngabo lapha nguHleziphi, uMfayabo, uDube 
loMkhombo. 

UHleziphi umlobi umsebenzisa njengomlingiswa afuna ukuveza ngaye 
indikimba yogwalo lwakhe ethi loba umuntu angaze alunge kanjani kukhona 
okubi kuye. Umuntu angeke abamuhle kuze kuthi golokoqo. Ekumethuleni 
kwakhe uhle atshengise ukuthi ungumlingiswa obukwa ngabanengi lapha akhona. 
Uthi : 

Ukunyamalala kukaHleziphi kwanyelisa isikolo.Wayeligugu lapha 
umfokaDube. Njengoba wayesekhulile futhi ezithobile kakhulu wayebekwe 


waba yinduna. Ngokulalela kwakhe wazenzela ugazi ematitsheni, uMafohla 
engahleki ngaye. (Akusoka Lingenasici, ikhasi 25) 


Ukubukwa lokhu kusuka kudilike lapha esevuma ukuyengwa nguMfayabo 
umfana odelelekayo aze acine ebaleka laye abazali bengazi. Kodwa umlobi 
kakuvezi ukuphikisana kwemicabango kaHleziphi ukuthi sibone kuhle ukuthi 
okumhluphayo yikuthi kufanele akhombe na kumbe ukuthi kufanele avume 
ukubaleka loMfayabo. 

Okwenza asuke abe ngumlingiswa ongakholekiyo kakhulu yikuthi umlobi 
kayivezi kakuhle inguquko engabe isikhona emangweni lo ngenxa yokungena 
kwabamhlophe, ngaphandle kwezikolo lezi esezikhona. Ngakho isici lesi 
esetheswa uHleziphi kasisuthisi kangako ngoba ukwenda kuvele kuyimvelo 
njengoba kuthiwa useyintombi esingakhonjiswa. Esikweni lamaNdebele intombi 
ivele ikhangelelwe ukuthi yende, pho kungaphi ukulahleka kwakhe? 

Kakuveli ukuthi okwenza uHleziphi angaze athanda ukuthi abambe ngamandla 
uMfayabo ukuthi ayemcela ebazalini bakhe kuyini. Khona lokuthi into yonke 
yokukhomba kukaHleziphi ikhanye iphonguba yimfihlo yabo bobabili loMfayabo 
kakuhambelani lenhlalo yesintu. Ekucineni kungathiwa uHleziphi sivele kasimazi 
ukuthi yintombi enjani ngoba sivele singamboni ngaphandle kokuzwa ukuthi 
uhlakaniphile, muhle njalo uthandwa ngababalisi. 

Umlobi kasibonisi ukuthi bafika bahlale njani khonale esikhiweni loMfayabo 
ngaphandle kokuthi sizwe sekuthiwa baxabana ngemva kokuba sebezale 
umntwana bonke. 

Okusuka kusilele kakhulu njalo yikuthi sona isaga esikhethwe ngumlobi sivele 
siqondiswe emajaheni ngoba “isoka” lijaha kanti yena lowo mlingiswa athi nguye 
obukwayo yintombi. Isaga ebesiqondene laye ngesithi “Akugeza lingelasiyinga”. 
Kusobala-ke ukuthi umlobi ufuna ukuthi sibone isici sikaHleziphi 
singesokuyengeka lula eyengwa lijaha elingasijaha lalutho. Uyehluleka ukubona, 
loba yena ebonwa ngabanye eyintombi ehlakaniphileyo, ukuthi uMfayabo 
yisilinyanyana esingasoze simncede ngalutho. 

UMfayabo umlobi umveze engumlingiswa ongelasimilo esihle. Uyisekazi 
kaHleziphi, uLomchilo, umchaza esithi “Okuyindoda kwakhe ngokuMfayabo 

Ncube okwangakhonangale ngakithi ngeNsezi, okuyisilinyana kwendoda bakithi' 
(Akusoka Lingenasici, ikhasi 54). 

Kodwa lokhu sesiphongukuzwa ekucineni njalo kakuhambelani lokuvezwą 
kukaMfayabo. Sihlangana loMfayabo ekhombisa uHleziphi aze amthwale 
ngebhayisikili. Ulebhayisikili uMfayabo okuyinto etshengisa ukuthi uyasebeng, 
ethenga izinto ezimphathisayo empilweni yakulezo nsuku. Njengoba esesebeng, 
kufanele ukuthi abakibo sebekulindele ukuthi usengathatha umfazi. Pho umlobj 
kasavezi ukuthi kungabe kuyini okumehlula ukuthi athathe elandela isiko 
elaziwayo. 

Ngokuzama ukuthi afihlele umfundi imicabango kaMfayabo ukuze 
ukunyamalala kukaHleziphi kube yinto engafaniswa ngitsho langumfundi, umlobj 
usuka enze uMfayabo angakholeki ngoba sisuka singamazi ukuthi uvele! 
ungumuntu onjani lokuthi kuyini okumkhathazayo empilweni. Sekungathi 
umlobi umlethele ukuthi aveze isiyinga sikaHleziphi nje kuphela. Ukwenza, 
kukaMfayabo kakusivezeli ngokwaneleyo inguquko engabe isikhona kulo! 
umphakathi ngoba labangakibo kabavezwa kuhle. Kwakungenzeka njani ukuthi 
ukubuyela kwakhe emsebenzini kungaziwa ngabangakibo yena wayevele 
esesebenza? Lekubuyeni kwakhe eseqhuba uHleziphi kakukhanyi ukuthi uvele 
ulenjongo na? Kungani engaqali ngokwazisa abakibo ukuthi usedale icala kube 
yibo abathatha inyathelo lokuqondisa konke okonakalayo? | 

Konke lokhu kuginisa ukuthi uMfayabo kabunjwanga waba ngumlingiswa 
okholekayo okungathiwa utshengisa okuthile osekubekhona empilweni| 
yabansundu. | 

UDube, uyise kaHleziphi laye ungumlingiswa ongakholekiyo ezintweni| 
ezinengi. Ukufundisa kwakhe umntwana oyinkazana yinto ebukekayo njalo | 
uyakholeka kulokhu ngoba nanku engumuntu owake wasebenza ebalungwini 
bambonisa ngokuqakatheka kwemfundo. Kodwa-ke ukwenziwa kwakhe akhanye| 
engakhathazeki ngokuba lomntwana oyedwa zwi kuyamsusa esimeni sokuba 
ngumuntu onsundu. Umuzi ngumuzi ngabantwana. Yena kuyini osekumsuse kulo 
umbono? | 

Umlobi uthi uDube yayiyindoda ehloniphekayo kodwa kakuvezi ukuthi’ 
inhlonipho le uyithola nje ngoba enzeni emphakathini wakibo njengoba ukwenz 
kwakhe konke kuphikisana lenhlalo yesintu. Njalo indawo le akhe kiyo kakusikho| 
lapha adabuka khona kodwa kungacaci lokuthi kibo wasuswa yini. | 

UDube njalo ungumuntu osephume emasikweni akibo. Ukunyamalale| 
kukaHleziphi kakuthathi ngendlela okuthathwa ngayo esintwini. Esintwini ingozi 
kayiphonguvela nje yodwa. Ingozi ibangwa ngokuthile ngakho ku mele! 
kuyedingwa kubosiyazi ukuthi okubangele leyo ngozi kuyini. UDube kakwenzi| 
konke lokhu. Loba bekholwa ukuthi uHleziphi sewafa kabamdleli nkubalo 
njengesiko. Lokhu kwenziwa yikuthi yena usengumuntu othi izinto zesintu lezi! 
kaziphathisi lutho. Yena usegxile empilweni yesikhiwa kanye lemfundiso yakhona, 

Kukhanya angathi umlobi uqonde ukuthi uDube abe ngumlingiswa otshengisa 
obala ukuthi amasiko esintu kasela msebenzi sekumele alahlelwe khatshana ngoba 
ukuwalandela kakuphathisi muntu ngalutho. Ukunyamalala kukaHleziphi 
wakuthatha njengengozi wacina lapho kazange azikhathaze ngokunengi. 
Akulalutho olonakalayo. Alubana walandela isintu mhlawumbe ngabe watshelwa 
izinto ezizamxabanisa labomakhelwane. 
UMkhombo umlobi umethule ejonge ukuthi amele amasiko esintu. Konke 
akwenzayo kutshengisa ukuwaqakathekisa kwakhe amasiko lawo. Uthi kakudliwe 
inkubalo njalo uthembisa ukuthi indaba yokunyamalala komzukulu wakhe 
uzayihambela kubosiyazi. Kodwa kakukho okuhle okukhanya kusenzeka 
ngokulandela kwakhe amasiko la. Lokhu kusuka kuqinise umbono wokuthi 
umlobi amasiko esintu kawaqakathekisi. Kanti njalo uMkhombo uze azifele 
elokhu engezwanga ukuthi umzukulu wakhe uyaphila. 


indikimba zogwalo 


Akulamuntu oswela indawo yokusolwa 
Kulolu ugwalo umlobi ukhanya ejonge ukuveza ukuthi akulamuntu ongathiwa 
ulunge waphelela kukho konke. Umuntu onjalo kakho emhlabeni. Wethula 
uHleziphi elenjongo yokuthi impilo kaHleziphi izaveza kuhle umbono lo. 
Okucina kwenziwe nguHleziphi kuqinisa inkulumo kanakaDelindaba ethi 
“Ubuhle bomzimba kasubuhle benhliziyo lezenzo”. 

Indikimba le iyaphumelela loba ukwethulwa kukaHleziphi kungasuthisi nje. 
Kodwa ngenxa yokuthi uHleziphi yintombi isihloko sogwalo sisuka singazabe 
sisaqonda, loba okutshiwo yisaga leso kungaguquki. 


Amasiko esintu kawasela ndawo 

Indikimba le ivela kakhulu ngendlela umlobi akhanya engaqakathekisi ngayo 

amasiko esintu. Ukuba lomntwana oyedwa kukaDube kakubangi ngxabano emzini | 
kaDube. Umphakathi wakhe uyamhlonipha loba esenza okuphambene lamasiko 
esintu. UDube uvele kayi ezinyangeni kodwa impilo yakhe iqhubeka kuhle. 
Kakukho ngitsho lokukodwa umuntu angathi kuphazamisa impilo yakhe kanye 
leyemuli yakhe ngenxa yokuthi uphambuke emasikweni. Kodwa uyisezala 
uMkhombo okhanya eqakathekisa amasiko ufa elenhliziyo ebuhlungu 
ngokunyamalala komzukulu wakhe kodwa amasiko lawo awathembileyo 
engamsizanga ekumboniseni ukuthi umzukulu wakhe ungaphi. Lokhu kupha 
umfundi walolugwalo umcabango wokuthi ukulandela amasiko esintu 
yikuzichithela isikhathi. Kuba sobala-ke ukuthi ukulandela inhlalo yesikhiwa 
yikho okuletha impilo engcono, ngokwethula kukamlobi. 

Ukwethulwa komphakathi wamaNdebele 


Ugwalo kaluvezi inhlalo yamaNdebele njengokuyazi kwethu kodwa umlobi kaphj | 
izizatho ezibonakalayo ukuthi kuyini okwenza izinto zibenjalo. UDube wakhele 
lapha eSikhoveni enguye yedwa akuzwakali abanye abafowabo kumbe 
omalumakhe. Laye uzala umntwana oyedwa kungabi yinto emhluphayo leyo, 
Umbuzo okhona ngothi uliNdebele langaphi yena elingasakhelani lezihlobo zalo? 
Ungowangaphi yena ongaqakathekisi abantwana abanengi? 

Kusobala ukuthi ukuphambanisa kukaHleziphi kubangwa yikuswela kwakhe 
izihlobo ezimelulekayo. Kasizwa ngitsho langelanga elilodwa lapha ethekelela | 
khona uyisekazi uLomchilo. Size simbone esesiya khona eseqhutshwa 
nguMfayabo. Akulamuntu owethesa uyisekazi umlandu wokungalayj 
umntanomnewabo. Lomphakathi wonke kawubasoli kodwa umlandy 
usuphonguphiwa uMfayabo kuphela. 

Uyise kaHleziphi kuthiwa yindoda ehloniphekayo kodwa kusuka kungaveli 
ngitsho ukuthi kuyini okumenza ahlonitshwe ngumphakathi wakibo. Kusuka 
kukhanye angathi uhlonitshelwa ukunganaki inhlalo yesintu. 

Kungatshiwo-ke ukuthi umlobi lo kakulabuhle abubonayo enhlalweni yesintu, 
Ukuphanjaniswa kwayo yikho osekubangele ukungahlaliseki kwabantu lapha, 
Zonke izinto ezakhayo ngezisuka enhlalweni yamakhiwa. Indlela elandelwa 
nguDube yiyo eletha ukuphumelela kodwa lokho okulethwa ngabalandela 
amasiko akuphathisi. Konke okwenziwa lixhegu uMkhombo yizinto ezingasizi 
muntu. 

Loba kungathiwa lokhu yikho okwakufunwa ngabeRhodesia Literature Bureau 
kodwa kumele kugcizelelwe ukuthi umlobi laye ukhanya ekholwa kukho ngoba 
akukho akuvezayo okutshengisa ukuthi kulobuhle abubona enhlalweni yesintu, 
Impilo yabamhlophe itshengiswa kuyiyo efaneleyo ngakho lokho okubonwa 
kukuhle empilweni yabo yikho okumele kulandelwe hatshi okwenhlalo 
yabansundu. Lokhu kungabe kusenziwa yikuthi umlobi lo wafunda ngaphansi 
kombuso wabamhlophe lapha ababephiwa khona imfundo eyayisenza ukuthi 
abafundileyo bakhangelele phansi inhlalo yakibo konke lamasiko akibo. Yikho 
nje bekhanya bengathandi ukuzisondeza eduze lalawo masiko njalo bewasola 
kanye lokuwenyanya. 


IRhodesia Literature Bureau yaba lempumela bani ekulotshweni 
kwalolugwalo 

Ugwalo lulamakhasi ayisikhombisa lambili (72) kuphela okuyikho okwakufunwa 
Izahluko zalo zilezihloko okwenza kube lula ukulandela indaba. Kulemifanekiso 
yezehlakalo ezithile okuba lula ebantwaneni ukuthi bazwisise okwenzakalayo 
kanti njalo lulotshwe ngendlela elula. Umlobi walo uyatshela umfundi ngendlela | 
elula lokho akusolayo kubalingiswa bakhe njengalokhu akutshoyo ngoHleziphi | 
loMfayabo lapha ethi: | 

Yeka ubuze bothando olunje, olungelasisekelo! Yeka ubuze bokuyengana 
kwabatsha bethi bahlakaniphile bayazi abakwenzayo, futhi bazagcinana!A, 
ihlazo lomvuzo wokona! Kumnandi kuhlabuse ngesikhathi sakhona kodwa 
kubabe kube yisihaqa uma seziphelile. (Akusoka Lingenasici, ikhasi..71) 


Kalobanga ngezombangazwe njengoba kwakungavunyelwa yiLiterature Bureau. | 
Yikho mhlawumbe engatsho lokuthi uDube uze abekule indawo lapha 
okungelazihlobo zakhe khona nje kibo wasuswa yini. Mhlawumbe basuswa 
ngamakhiwa ayiwo ehlukanisa abantu lezihlobo zabo. Umlobi ukhanya engelabo 
ubuciko bokuveza lokhu okwenza ofunda ugwalo acine ecabanga ukuthi 
mhlawumbe laye wayevele engakuboni ngesikhathi eloba ugwalo lolu. 

Ugwalo luveza abamhlophe belobudlelwano obuhle labansundu. Bayabazwela 
njalo bafuna ukuthi babelempilo enhle. Umlungu lapha okwake kwasebenza 
khona uDube kuthiwa wayethanda abansundu kakhulu yikho emeluleka 
ngokufundisa umntwana oyinkazana. Kanti njalo loMfayabo loHleziphi 
ekuhambeni kwabo besiya eSinikisoni bancedwa likhiwa elibalamulelayo sebefuna 
ukudliwa yisilwane liphinde libenzele okunengi kakhulu. Lokhu kwenza 
abamhiophe bazibone bengabantu abathunyelwa kulelilizwe nguNkulunkulu 
ukuthi bazekhupha abantu abansundu emnyameni. Umlobi usuka asekele 
umbono lo ongaqondanga. 

Ugwalo luveza inhlalo yesilungu ingcono kakhulu kuleyesintu ngakho kufanele 
kube yiyo okumele ilandelwe. Umbono lo uchazwa kuhle ngumlobi uFrantz Fanon 
egwalweni lwakhe oluthiwa Black Skin White Masks lapha atshengisa ukuthi 
umuntu omnyama kalambali yokuphila kwakhe emehlweni abamhlophe. 
Amasiko akhe lakho konke lapha ayegxile khona kwahle kwesulwa ngoba 
kwakungahambelani lempucuko eyeza labamhlophe leyo abafika bayifaka phezu 
kwakhe. 


Isiphetho 


Lolu lugwalo lukaMpofu olokugqala aluloba ekhuthazwa yisimemezelo 
somncintiswano. Kusobala ukuthi yena akujongileyo kulo yikuletha isifundo 
esiqukethwe yisaga esiyisihloko sogwalo lwakhe. Kasajulanga kakhulu ebucikweni 
bokwethula leso sifundo. Njalo kasakhangelanga impilo ngokuphelela kwayo 
ukuze abone ukuthi lokho okwenziwa ngabantu kuhambelana njani lempilo 
asebephila kuyo. Imizamo yakhe siyayibuka kodwa sinanzelela ukusilela kogwalo 
lwakhe ekuvezeni ubugotho ngempilo yamaNdebele ngaleso sikhathi, ukuthi 
yiziphi izinto ezaziligugu kubo lokuthi okubahluphayo ngaleso sikhathi kuyini. 
Sisola njalo ukuthi kasakunanzelelanga ukuthi isaga lesi sisetshenziswa siqondiswe 
emuntwini wesilisa hatshi owesifazana, isoka lijaha, ngakho bekukhangelelwe 
ukuthi ngabe umlingiswa okunguye okugqondiswe lokhu lijaha hatshi intombi. 

Imbali yabahluzi 


UKhanyile Dube uzelwe ngo1977 mhlaka 8 kuNcwabakazi ezalelwa eGwanda., 
Ungumntwana wesine emulini yabantwana abahlanu. Wafunda esikolo seShake, 
kwathi imfundo yesekhondali wayenzela eMtshabezi leMatopo kanye leManama, 
Kwathi ngo1997 waqalisa izifundo zakhe zeB.A eYunivesithi yeZimbabwe, 
Ekulotshweni kwalolugwalo ubesesenza umnyaka owokucina. Uke wafundisa 
eGwanda High leNtumbane ngo1997 lango1998 okwesikhatshana nje. 
UNobuhle Sibanda uzelwe ngoNkwenkwezi mhlaka 17 ngomnyaka ka1978, 
eGwabalanda koBulawayo. Ungowesine emulini elabantwana abayisikhombisa, 
Imfundo yaphansi wayenzela eColleen Bawn. Imfundo yesekhondali wayenzela 
eSt James eseNyamayendlovu leManama. Kwathi ngo1997 wasungula izifundo | 
zeB.A eYunivesithi yeZimbabwe. Ekulotshweni kogwalo lolu ubesemnyakeni 
wokucina. 


Umthombo wolwazi 
Fanon E. 1967, Black Skin, White Masks, London, Penguin Books. 

Wangithembisa Lami 


Lwalotshwa nguIsaac N. Mpofu 
[wahluzwa nguSikhonzile Ndlovu loThulani Zhou 


Imbali yogwalo 

Ugwalo lolu lwadindwa ngabeShuter and Shooter abePietermaritzburg, eZansi 
Afrika, ngo1959 bephathisana labeSouthern Rhodesia Literature Bureau. Kuthe 
ngo1972 lwadindwa ngabeMambo Press, abeGwelo, eRhodesia. Umlobi lo, ulsaac 
Mpofu ulokhu enguye umlobi wogwalo Akusoka Lingenasici. 

Ekuphumeni kwalo okwakuqala lukhutshwa ngabe Shuter and Shooter ekhasini 
langaphandle kwakufanekiswe abantu abathathu. Intombi lejaha abakhangeleka 
bebahle lekhanda lomuntu wesithathu olobuso obubi olengavula zamazinyo 
othwele ikepesi njalo efuna ukuphala intombi lejaha le ngezandla zakhe ezimbi. 
Kodwa luthe selukhutshwa ngabeMambo Press bawuguqula umfanekiso lo bafaka 
owesilisa edonsa owesifazana endaweni elamadwala. 

Ugwalo lolu lwaphiwa umklomelo wakuqala ngo1959 kumncintiswano 
owawukhona. 


Indaba yogwalo ngamafitshane 


Ugwalo lolu lukhuluma ngempilo kaSolakele, uMlahlwa loNyembezi. Ukuze 
umlobi ayiphathe kuhle indaba usebenzise indlela yokulandisa ebuyela emuva. 

Indaba yogwalo igalisa ngoNyembezi ebikela abazali bakhe ukuthi usekhulile 
usefuna ukuthatha. Uqhubeka ebatshela ukuthi usekhonjwe ngumntwana 
wakoNdlovu, uSolakele. 

Abazali bayithathela phezulu kuhle kuthunywe uMafu ukuthi ayecela umlilo 
koNdlovu. AbakoNdlovu bayavuma. Bayabiza lokho abakufunayo kuphume, loba 
abakoNyathi, kibo kaNyembezi, bekhonona. Konke kuyalungiswa uNyembezi 
loSolakele batshade umtshado ongcwele. Ngemva komtshado uNyembezi 
uyabuyela eBhostiki lapha asebenza khona. Wayephekela umlungu uSalimani 
(Solomon). USolakele usala ekhaya labazali. 

Abelungu bakhe abazange bakuzwisise ukuthi angatshiya umfazi ekhaya njani 
bona besanda kutshada kodwa uNyembezi uyabalandisela ngomkhuba wesintu 
othi umfazi uthathelwa abazali. Lokhu kakwemukeleki ebalungwini ababona 
uNyembezi njengesiwula. 

Ngemva kwamaviki amabili ebuyele emsebenzini uNyembezi uyacela njalo 
ukuthi abuyele ekhaya ukuyabona umkakhe. Amakhiwa alomusa, ayavuma, 
Lamhla esiyatshada bamupha insuku ezine bamupha lesudu antshintsha ngayo, 

Usuka ekuseni alitshaye ibhayisikili aze ayephumula esitolo seFredi lapha 
angena khona egudlana laboMlahlwa, amajaha akibo. Yena uwakhulumisa 
ngomusa kanti bona bafuna ukulwa laye. 

Ekufikeni kwakhe uxoxelwa ngumnawakhe, umntakanina omncinyane ukuthij 
baphosa batshaywa ngumuntu beloMaNdlovu kodwa yena uNyembezi angaze 
akunaka lokho. Kuthi sebebodwa loMaNdlovu, uMaNdlovu acele ukuthj 
uNyembezi atshiye umsebenzi bazehlala bonke ekhaya kodwa uNyembezi akwale 
lokho ngoba esafuna ukusebenza athenge izinto ezithile. Aqhubeke uMaNdlovu 
athi kungcono bahambe bonke emsebenzini. Lokhu lakho kumzondise 
uNyembezi. UNyembezi uyabuyela emsebenzini etshiya umkakhe ekhaya. 

Indaba ithi isifike lapha umlobi abe esebuyela emuva esengenisa ekaMlahlwa 
eqalisa ekuzalweni kwakhe. 

UMlahlwa wayezalwa nguNqagala Msipha loKhonzaphi Nkala. UMsipha lo 
wayakhe ezintabeni lapha okulePangani khona lamuhla. Wayeyindoda 
elesithembu. Kwathi lapha uKhonzaphi, owayengumfazi omncinyane, ezithwele 
waxabana labonyanewabo njalo kungayisikho kokugala. Kulapha-ke uMsipha athi 
khona usediniwe ngaye ngakho wahle waliwa wabuyiselwa kibo koNkala. Uthe 
lamhlana ebelethayo uMsipha wala ukuthatha kumbe khona ukunanza umntwana 
lowo ozelweyo. Kulapha-ke uyise kaMaNkala, uMgodi, apha usane lolo ibizo 
lokuthi nguMlahlwa ngoba elahlwe ngabakibo. 

UMlahlIwa ukhulela koyisemkhulu uNkala esegcinwe ngugogo wakhe ngoba 
unina esemtshiye waziyela ezinkomponi. Ugogo wakhe ozala unina uyafa 
uMlahlwa eleminyaka emine kuphela asale egcinwa nguMaSibanda omunye 
wabafazi bakaNkala. Uphathwa ngochuku lapha akhule ezondwa, etshaywa laye 
aze acine efunda ukulwa. Ngelinye ilanga utshaya umntakaMaSibanda amlimaze 
kabuhlungu. Kuthi mhla uyisemkhulu uNkala engekho uMaSibanda asale etshaya 
uMlahlwa aze ambophele esihlahleni. Waphosa wafa uMlahlwa alubana 
uyisemkhulu kaphendukanga mhlalokho. 

UMgodi Nkala wamelapha uMlahlwa waze wasila. Kuthe esesilile wamthatha 
wamusa kudadewabo ukuthi amgcine. Uthe esevela khonale wabe esithi 
uMaSibanda kabuthe okungokwakhe ahambe. Kwaba yikuxotshwa kwakhe 
ekwendeni uMaSibanda. Yena wahamba kwathiwa katshiye abantwana ngoba 
bengabakoNkala. 

UMlahlwa wathi esekhulakhulile wasuka wayadinga umsebenzi wawuthola 
emlungwini eFredi. Kasahlalanga isikhathi lapha ngoba waxabana lomntwana 
womlungu lo. Umntwana womlungu lowo wayephatha izisebenzi zangakibo 
ngochuku. UMlahlwa kakuvumanga lokho. Ngelinye ilanga uMlahlwa wakutshaya 
wakuvikiza okumfana lokho wasuka wabaleka waqonda eGoli. 

Wathi nya uMlahlwa okwesikhathi eside wazavumbuluka esengumgoli. Uthe 
esefika esenjalo wakhonjwa zintombi ezinengi waze wakhonjwa languSolakele 
wakoNdlovu. 

Uyise kaSolakele wathi esizwa ukuthi umntanakhe ukhombe umgoli wahle 
watshaya phansi ngenduku ethi kalamntwana ongathathwa ngumgoli. USolakele 
wathi ekuzwa watshela uMlahlwa ukuthi engazihluphi yikukhuluma kwabadala 
bazavuma. Waqinisa ngokuthi nxa bengala bazaphela bampatshazele kuye 
uMlahlwa. Waphiwa izimali uSolakele eziphiwa nguMlahlwa kodwa ngokuhamba 
kwesikhathi ubugoli baphela kuMlahlwa. Amasudu ayezigakisa ngawo ajujuka, 
waqala ukuwachibela. 

Ngalesi sikhathi osowabo bakaSolakele baqala ukwenda yena wasala elokhu 
ekhangele uMlahlwa owayesejujuke waba ngokunye. Uthe ezibona esenjalo 
uMlahlwa wasesiyadinga umsebenzi koBulawayo. Kungaso lesi isikhathi lapha 
okwasala kufika khona uNyembezi owahle wakhonjwa nguSolakele wasetshada 
laye. UMlahlwa uthe ekuzwa ukuthi uSolakele usetshade lomunye weza esezonde 
esemubi. Wazingela uNyembezi wehluleka ukumbulala wasedanela kuSolakele 
owacina embulele. 

UMlahlwa ubulala uSolakele nje uphathiswa ngabangane bakhe uPhawundi 
loSayini. Kodwa ngokuhamba kwesikhathi uPhawundi uzondiswa yikwenza 
kukaMlahlwa okokuthanda ukuthi bona basebenze nzima yena uMlahlwa abe 
ngowokudla kuphela. Lokhu kubenza behlukane loPhawundi kube sekusipha 
uNyembezi ithuba elihle lokuthola uMlahlwa. UNyembezi ucatshela uMlahlwa 
aze amthole athi ngemva kokumbuza ukuthi uSolakele wambulalelani, uMlahlwa 
amtshele ukuthi wayethenjiswe nguSolakele wasesephula isithembiso. UNyembezi 
kalandaba lakho konke lokhu ngakho unqonda uMlahlwa amtshiye ethe daca 
entabeni. UNyembezi wenza konke lokhu encediswa ngumalumakhe loba uyise 
uNyathi wayengafuni ukuthi uNyembezi aphindisele ngale indlela. 

Ngemva kokubulala uMlahlwa, uNyembezi uyabuyela emsebenzini kodwa 
kuthi ngemva kwensukwana ezingangaki abotshwe esetheswa icala lokubulala. 


Abalingiswa abaqakathekileyo 


Abalingiswa abagakathekileyo kulolugwalo nguSolakele, uNyembezi loMlahlwa. 
Indaba yalolugwalo igxile empilweni zabalingiswa laba abathathu. 

USolakele nguye isisusa sendaba ngoba konke okwenzakala endabeni kusukela 
ekukhombeni kwakhe. Yena-ke simethulelwa kuthiwa ungumuntu othobekileyo 
ongathi ulenhlonyanyana njalo ehlonipha abazali bakhe. 

Ukuhlonipha kwakhe abazali kakuveli egwalweni ngoba phela uthi lapha 
esekhombe umgoli abazali bakhe bathi kabafuni lakuzwa ngakho kodwa yena 
aqinise ikhanda athi kuMlahlwa: 


Yikwala kwabadala. Bazaze bavume. Asingayekelani; bangaze bathini mina 
ngizanamathela kuwe njengomkhaza baphele bangipatshazele kuwe. 
Ungangilahli, lami kangizukukulahla. (Wangithembisa Lami, ikhasi 46) 

Pho kungatshiwo na ukuthi ngumuntu ohlonipha abazali bakhe lo? Kabukho 
ubufakazi egwalweni obungenza ofunda ugwalo avumelane lomlobi kulokho 
akutshoyo ngalo umlingiswa ngoba asiphiwa amathuba aneleyo awokumbona 
ikakhulu engakendi. 

Ubunzima umfundi ahlangana labo ekukhangeleni abalingiswa balolugwalo 
yikuthi umlobi kayicacisi impilo ephilwa ngabantu akhuluma ngabo. Zikhonjiswa 
njani izintombi lapha? Amajaha azilanda ekhaya na kumbe ahlangana lazo ezitolo 
lemasontweni kuphela? Abazali basaselalo na ithuba lokubona amajaha 
akhombisa abantwababo? Kakucaci ukuthi uyise kaSolakele wakwazi njani ukuthi 
uSolakele usekhombe uMlahlwa njalo kakucaci ukuthi yena uSolakele watshelwa 
njani ngendaba le. 

Kungeke kutshiwo ukuthi uSolakele ungumuntu olesikhombekhombe ngoba 
engazange akhombe amajaha abe mabili ngasikhathi sinye. 

Esendile uvezwe ehlalisana kuhle labakwabozala loba isikhathi sisifitshane. 
Kanti njalo lalapha umlobi uletha ubunzima kumfundi ngokungatsho ukuthi 
okwakukhangelelwe lisiko yikuphi kanye lalokho okwenziwa nguSolakele. Uhle 
athi esesengumuntu wemzini amyekele ahambe yedwa kodwa lapha koNyathi 
izintombi zigcwele umuzi. Singeke sithi lokhu kubangwa yisimilo sakhe kodwa 
kukhanya kwenziwe ngumlobi ofuna ukupha uMlahlwa amathuba okuthi 
abonane loSolakele. Ngaleyo ndlela isimilo sikaSolakele kasisaphumi ngendlela 
esuthisayo. Singaphetha ngokuthi uSolakele ngumlingiswa ongakholekiyo 
endaweni ezinengi. 

UNyembezi yena kasizwa okunengi ngaye ngaphandle kokumbona elijaha 
elihlanzekileyo elithembekileyo lapha elisebenza khona. Lapha kibo kakukho 
okunengi esikuzwayo ngaye ngaphandle kokutshelwa nje ukuthi lapha esethula 
indaba kaze athanda ukuyitshiyela endleleni. Okunye okusobala ngaye yikuthi 
kasijaha eliphonguhamba liyenga amantombazana amanengi. Ulandela isintu 
ukuthi intombi ikhonjiselwa ukuthathwa. 

Umlobi umveza njengomuntu owazi amasiko abansundu lapha ekhuluma 
labelungu bakhe ebika indaba yokuthatha kwakhe. Uyabatshela ukuthi ukubikela 
abazali bakhe yena mathupha akuvumelani lesintu. Bekufanene abikele uyise 
omncinyane ukuthi ambike ebazalini kumbe acele umalumakhe kumbe uyisekazi. 
Kakusakhanyi-ke ukuthi umlobi ufuna siboneni esimilweni sakhe ngalokhu. 

Ekhaya kwabo lapha ulabodadewabo abanengi obekulindelwe ukuthi njengoba 
yena esebenza khatshana le uzabuza kubo okwenzakala ezintombini lapha ekhaya. 
Uma engabuzanga bona uzaxoxa lomalumakhe ebuza ngazo izintombi kulokuthi 
aphonguwela nje njengempukane iwela echagweni. Laye-ke kakholeki 
okusuthisayo ngoba imbangela yalokho akwenzayo icina ingaveli kahle. Ucina 
engumlingiswa olethwe ukuze aphumelelise ukungathembeki kukaSolakele. 

UMlahIwa sihlangana laye okwakuqala ehwabhela uNyembezi esitolo seFredi 
kuhle kukhanye ukuthi uyisigebenga ngendlela umlobi amchaza ngayo: 

Engemude uMlahlwa lo kodwa umzimba ugcwele, ingalo lezi 
zingezesiqhwaga, zithe nephu ngoboya ngoba elihwanqa. Ukubhekana laye 
emehlweni liqondene kufana lokwethukelana lebhubesi elilambileyo 
libhekane emehlweni. Wayethi nxa ekhangela umuntu ahwaqise ubuso bube 
ngamadundulu, anwebe umlomo kancane kuvele ingavula zamazinyo kuze 
kungathi uzakufohloza (Wangithembisa Lami, ikhasi 25). 


Umfanekiso lo usuka uqine lapha sesihlangana laye kwezinye izindawo. Umlobi 
usivezela izindawo ezinengi lapha esibona khona uMlahlwa sicine sisibona kuhle 
isimilo sakhe. Kanti njalo uyasivezela ukuzalwa lokukhula kukaMlahlwa, ukhula 
nzima engathandwa, engelanina njalo aphinde afelwe ngugogo wakhe 
esesemncinyane. Konke lokhu kwenza kuvele obala ukuthi kuyini okudala 
inhliziyo elukhuni kuMlahlwa. Uthi esekhule nzima kanje aphinde aqondane 
labaqatshi abamphatha ngochuku okwenza inhliziyo yakhe ibelukhuni 
ngamandla. 

Ngaleyo ndlela-ke ukungazinaki kwakhe kusukela ekusweleni ukuthandwa 
esakhula. Kathandwa laye kasazithandi. Ukuzwisa omunye umuntu ubuhlungu 
kuyinto encinyane kuye. Ukwenza kwakhe okunengi kuyakholeka ngoba izinto 
azenzayo isisusa sazo siyakhanya. 

Loba kunjalo kukhona lapha umlobi aveza khona okungasuthisiyo ngaye. 
Umenze wafunda ukulungisa izimota eseGoli kodwa uthi esebuye lapha kukhanye 
angathi yimpumputhe nje eyayithola imali ngobugebenga eGoli. Lanxa esesiya 
koBulawayo kakukhanyi ukuthi udinga msebenzi bani. Kuyini okumehlula ukuthi 
asebenze egalajini njengeGoli? Kusuka kube sobala-ke ukuthi umlobi usemfugele 
kulesi simo ngendlela engasuthisiyo. Loba uMlahlwa ubesezihlengile uphinda 
ambuyisele ebubini ngendlela engasuthisiyo. 

Kusuka kube sengathi umlobi ufuna ukuqinisa umbono othi ibizo lilandela 
umuntu. Umuntu ucina eyilokho okutshiwo libizo lakhe. USolakele uphonguba 
ngosoliweyo nje ngenxa yezenzo zebizo lakhe. Kakukhanyi ukuthi okumngenisa 
esimeni esinje kuyini. UNyembezi laye ucina esezinyembezi ngokubulawelwa 
umkakhe. Yena akulampambaniso ayenzayo, libizo lakhe eselimhlolozele. 
UMlahlwa wavela walahlwa nguyise kwasekusengezelelwa umnyama wakhe 
ngokuphiwa ibizo eliqinisa lokho okwenziwa nguyise. Indlela yokuveza 
abalingiswa kanje ilamaphutha nxa umlobi engehluleka ukupha izizatho 
ezingenisa labo balingiswa kumumo ohambelana lamabizo abo. 


Indikimba zogwalo 


a) Uthando 

Indikimba emqoka kukhanya kungeyo thando. Umlobi uveza ukuthi isibopho 
sothando kudingeka ukuthi umuntu asenze esebona ukuthi ngempela 
uzakwanelisa ukusifeza. Ukwenza isibopho umuntu angeke asigcwalisa kuyingozi 
kumasenza lakwabanye abantu abamsulwa. Umlobi uveza lokhu ngoSolakele 

ogijimela ukuzibophela kuMlahlwa ngokubona imali lempahla egqokwa 
nguMlahlwa kuphela. Kaqalanga wadingisisa ukuthi uMlahlwa ngumuntu onjani. 
Indikimba le iyisixwayiso ikakhulu emantombazaneni ukuthi kuqakathekile 
ukuthi aqale azi umuntu engakenzi isithembiso esiqinileyo laye. 

Ekulandiseni kwakhe indaba le uMpofu, umlobi wogwalo, kavezi 
ngokubonakalayo ukuthi kanti amaqhikiza angaphi okumele eluleke abanawabo 
mayelana lokukhomba kwabo. Ngenxa yalokhu-ke umlandu usuka uphiwe 
uSolakele yedwa kungazabe kusavela ukuthi kambe lomphakathi lawo uyasolwa 
na. Umlobi usesenza izindaba zokuthatha kube zindaba zomuntu oyedwa zwi 
engasangenisi abomndeni phakathi. Kanti ingani uNyembezi utshela umlungu 
wakhe ukuthi esintwini umuntu uthathela abazali, pho angabathathela njani uma 
ezaphongukhetha umfazi eyedwa abomndeni bengekho phakathi? Konke lokhu 
kakukhanyi ukuthi umlobi uthini ngakho. 


b) Ukuba lamandla l 
Enye indikimba umlobi akhanya angathi uyayiveza kulolugwalo ngeyokuthi lapha 
emhlabeni kwenziwa intando yalabo abalamandla kulabanye. Kodwa ukuvezile 
njalo ukuthi lawo mandla abantu kabahlali belawo kokuphela. 

Ukubulawa kukaSolakele nguMlahlwa kungeke kwathiwa kwadalwa liphutha 
likaSolakele elokukhomba uMlahlwa. Kanti angithi vele kuthiwa “zala abantu 
ziye ebantwini, akulantombi eyakhomba inyamazana”. Pho okumangalisayo 
ngokwaliwa kukaMlahlwa sekukhonjwa uNyembezi kuyini? Le yimvelo. Okwenza 
ukuthi uMlahlwa angakwemukeli yikuthi yena uzibona elamandla kuloNyembezi 
kanye loSolakele. Ngakho-ke ufuna kwenziwe intando yakhe. Umbono lo uginiswa 
ngamazwi kamlobi athi: 


Impilo ngeyabalamandla. Abangelawo batshona odakeni bavoxwe, bantule 
emhlabeni, bephucwe ikonke yabo baze baphucwe lobuze babo, kube lapho 
sebecitsha emhlabeni. Kuthi ingabe kabacitshanga baphile ngomusa 
wabalamandla, ngokucotsha imvuthuluka ewa ematafuleni obungqo- 
ngqotshe babo. Ukuncenga kwezinswelamandla loba sezigaqa ngamadolo 
zimboza ubuso phansi zicela inkululeko kunjengomkhulungwane wenja 
ewuhlabela emoyeni ungelakuyiphendulwa isuswe isixotshwa ngezigodo 
kuthiwe iyahlola . . . (Wangithembisa Lami, ikhasi 64-5). 


Indikimba le umlobi uyisebenzisa ekusoleni lokho okwenziwa ngababusi 
abenza intando yabo phezu kwalabo abangaphansi kwabo. Ngenye indlela ugwalo 
luveza ukungasuthiseki kwababuswayo ngendlela ecatshileyo. Umuntu angathi 
kasinsolo eqondiswe kubabusi abamhlophe abaleso sikhathi ugwalo olwalotshwa 
ngaso kuphela, kodwa iqondiswe kubabusi baso sonke isikhathi. 

Umqondo lo uqiniswa yindlela uMlahlwa avezwa ngayo ekuphileni kwakhe 
laboPhawundi loSayini ababengabangane bakhe. Ucina ebaphatha ngochuku 
ebasebenzisa yena ethatha yonke inzuzo bona ebapha okungasizi lutho. Lokhu 

kucina kusenza uPhawundi azikhulule kuMlahlwa kodwa uSayini yena avume 
ukuthi abalamandla benze intando yabo phezu kwakhe. 

Unjalo umbuso lapha okwenziwa khona intando yalabo abalamandla. Kuba 
labanye abadinwa yikuphathwa ngochuku bazimisele ukuzikhulula kanti abanye 
bayazimisela ukumelana lokuhlukuluzwa. Kodwa kusobala ukuthi umlobi yena 
ukuliphi icele. Yena uthi kuyadingeka ukuthi abantu bazikhulule embusweni 
wokucindezelwa. Lokhu ukuveza ngokubonisa ukuthi labo abakhumbula ukuthi 
bona kabanqobeki labo bayanqotshwa. UMlahlwa ucina enqotshwe nguNyembezi 
yena owayesithi uNyembezi yimpukane yona engeladonsi. Ngaleyo ndlela upha 
ithemba kulabo abalwisa ukuzikhulula kulabo abalamandla phezukwabo, 
ababaphatha ngochuku. 

Lokhu-ke kusekela umbono othi loba abalobi balesisikhathi babengavunyelwa 
ukuphatha ezombangazwe kodwa babezingenisa ezingwalweni zabo ngendlela 
ezicatshileyo. Kulenkulumo esekuqaleni kogwalo lapha umlobi athi khona: 


Uyise wayelokhu etshotsha kancane ngoba wayeke wadla emini; abuye 
axoxele umkakhe izindaba zokuma kwezwe ukuthi kuthiwa ngeminyaka 
ezayo abantu bazathuthwa ezindaweni zabo bayehlaliswa lapho okuthiwa 
kusemalayinini khona, lapho imizi izabekeleliswa udwendwe isuka ngapha 
kommango ize iyetshona ngale kwawo. 

Kakusekuba khona ukuzihlalela njengokuthanda, athi umuntu indawo 
ingamdina athuthe ayezihlalela lapha athanda khona. Kwakuthiwa 
izinkomo sezinengi kakhulu phambili kuzamela ziqunywe . . .. 

Kwakusuka kummangalise nje laye unakaNyembezi ukuthi kuzabe 
sekuyikuhlala bani-ke lokho. Inkomo kanti akuyona mfuyo yomuntu? Nxa 
ziqunywa kube sekuthiwa abantu baphile ngani? (Wangithembisa Lami, 
ikhasi 1) 


Kusobala-ke ukuthi le yinkulumo evezwa ngumlobi okhononayo ngalokho 
okwenziwa yilabo abaphethe umbuso, abalamandla phela okumele kwenziwe 
intando yabo. Kuzakhunjulwa ukuthi lesi yisikhathi lapha uhulumende 
wabamhlophe ayesusa khona abantu ezindaweni zabo ezivundileyo ezilezulu elina 
kuhle ebasa emaguswini alubhuqu agcwele izibawu lemikhawuzane eyafika yageda 
izinkomo zabantu. 

Loba uMpofu indaba yokuqunywa kwezinkomo engasayithinti egwalweni 
khonokhu ukuthi utshilo ukuthi abantu kuyabamangalisa ukuthi bangaphila njani 
bengasela nkomo kuveza insolo yakhe ngesenzo sababusi. 


Ukwethulwa komphakathi wamaNdebele 


Inhlalo yamaNdebele umlobi kayivezi ngendlela ebalulekileyo eyenza ukuthi 
umfundi azinanzelele kuhle izinto ezibahluphayo ngalesi sikhathi. Inkulumo 
kanakaNyembezi ikuveza obala ukuthi bangabantu abeyame enkomeni ngakho 
ukuguqulwa kwaleyo nhlalo kuletha umumo omutsha osuphazamise impilo yabo. 


då Ukuhluzwa Kwamanoveli EsiNdebele: 1956-197; 
a E ne ee ee 


Khona nje ukuthi sekulabantu okuthiwa yimgoli kutshengisa ukuthi umumg 
usuguquke kakhulu osokwenze ukuthi abatsha basuke emakhaya bayedinga inothg 
kwezinye izindawo. 

Umlobi utshiya umfundi elokuthandabuza okuthile mayelana ngokuhlalisana 
kwamaNdebele wona wodwa. Umuzi omkhulu wakibo kaNyembezi uvezwa 
ungumuzi wabantu abangazwananiyo. UNyembezi kakhanyi elobudlelwano 
labafowabo. Umlobi uhle akhohlwe ngabo aveze isithembu kuphela lapha 
esekhuluma ngobukhwele besithenjini. Lokhu kusuka kuqinise imibong 
yabamhlophe abahlezi besithi abansundu ngabantu abasebunyameni abaphila 
impilo yobudlwangudlwangu. 

Uveze inhlalo yamaNdebele engathi yinhlalo yabantu abangelamithethg 
yokuphilisana kuhle. UNqagala Msipha, uyise kaMlahlwa kakhanyi elandela 
umthetho ekuxotsheni kwakhe umkakhe uKhonzaphi Nkala. Udinga isalukagj 
simqhube kube yikuphela. Ukuthi usezithwele ulesisu sakoMsipha uvele 
kaselandaba lakho. Kuthi lekuzalweni kukaMlahlwa engazihluphi ngakho loMgodi 
Nkala, uyise kaKhonzaphi, ukhanya kungekho angakwenza ukuthi uNqagala ondle 
umntanakhe. Umntanakhe uMlahlwa ukhula ehlupheka yena eloyise onothe 
okumangalisayo. Lokhu kupha abamhlophe igunya lokuthi umbuso wabo yiwo 
osulethe ukuhlalisana kuhle ebantwini abamnyama ngoba sebefike bafaka 
imithetho yokuthi umuntu akaphongukwaliwa angaphiwa mpahla njalo lokuthi 
umzali ubanjwa ngamandla ukugcina ingane yakhe. 

Isihluku esenziwa nguMaSibanda kuMlahlwa sidlulise kakhulu okokuthi sibeka 
amaNdebele njengabantu abalochuku olungaphezulu kakhulu. Kodwa umlobi 
konke lokhu ukwenza empilweni yesithenjini lapha okulabantu abanengi khona, 
sekungathi-uthi esithenjini kakho onaka omunye. Konke lokhu kuginisa ububi 
bempilo yesithenjini. Lokhu kakusiqiniso. 

Lapha sikhangela ukufa kukaSolakele kakuhambelani lempilo yesintu. Esintwini 
umalokazana uligugu, ikakhulu esafika. Lokhu kutsho ukuthi angeke ayetheza 
yedwa engahambi labodadewabo bendoda. Kanti ngubani ozamtshengisa ukuthi 
izihlahla ezingabaswayo lapha ekhaya yiziphi? Lapha koNyathi kulezintombi 
esezikhulile okufanele ukuthi ngabe zihamba laye sonke isikhathi, oXotshiwe 
laboSiziwe. 

Kanti njalo lamhla kufika uSayini, kayisiyo impilo yesintu leyo ukuthi uNyathi 
engatshiya umalokazana wakhe ngekhaya lomuntu wesilisa angamaziyo lokumazi. 
Konke lokhu okwenziwe ngumlobi kakuvezi ubuqotho bempilo yamaNdebele 
njalo kuyiveza njengempilo yabantu abangakwaziyo ukuphilisana kuhle. Lokhu 
kuqiniswa layikuthi uMpofu uze asebenzise izaga athi ngezabelungu. Lokhu kuvela 
lapha ugogo uDungeni eqeda ukulaya uKhonzaphi uMpofu uthi: “Yiwo lo 
abeLungu abathi ngumthandazo ngemva kokufa.” (Wangithembisa Lami, ikhasi 
39). 

Into eyodwa enhle ayivezileyo ngenhlalo yamaNdebele zinyanga zawo. Sibona 
uMgodi Nkala eyinyanga ekwaziyo ekwenzayo. Uyazazi izihlahla ezinceda uzulu 
nanku lomntanomntanakhe wamelapha wasila engamusanga esibhedlela. 

Ukungena kwamasonto kakuchazi kuzwakale uMpofu. UNyembezi kasimuzwa 
engumuntu osontayo kodwa siphongumbona esesiyatshadiswa esontweni. 
Kuyavela khona ukuphikisana kwesonto lenhlalo yabantu. Emtshadweni utshwala 
bunathwa bufihlwa ngoba isonto isithi kabufuneki kodwa abantu besithi ungeke 
waba ngumtshado kungela tshwala. Kanti njalo izinto zesonto lazo ziphela khona 
mhlalokho betshada kasiphindi sizwe kumbe sibabone besiya esontweni. 

Kusobala ukuthi kulenguquko kodwa umlobi kayivezanga yabonakala kuhle. 
Inhlalo ejayelwe ngamaNdebele kayivezanga yezwakala okwenza kube nzima 
kumfundi ukuthi azwisise ukuthi lokhu abakwenzayo yikho okuvele 
kungumdabuko wabo na kumbe sekubangelwa yikungena kwabamhlophe? 
Kuhlupha ngokuthi kasizwa lamuntu oyedwa obabaza etshengisa ukuthi 
okwenziwayo kuphambene lenhlalo yabo abayaziyo. 


IRhodesia Literature Bureau yaba lempumela bani ekulotshweni 
kwalolugwalo 


Ugwalo lolu luyazisuthisa indingeko zeRhodesia Literature Bureau ngendlela 
ezinengi. Ugwalo kalulude, lulamakhasi angu96 kuphela. Kulemifanekiso 
yezehlakalo eziqakathekileyo okwenza kube lula ukuzwisisa lokucabanga ikakhulu 
kubontanga. Izahluko zilezihloko. Lokhu kwenza kube lula ukuthi indaba 
ilandeleke loba umlobi esebenzise indlela yokubuyela emuva engenza abanye 
abafundi behluleke ukubona ukuthi ukuthatha kukaNyembezi lokukhonjwa 
kukaMlahlwa nguSolakele kwenzakala nini njalo kulandelana njani. 

Indikimba yogwalo emqoka luthando. Lokhu yikho okwakufuneka ukuthi 
izingwalo zingaphathi ezombangazwe. Kodwa-ke njengoba sesitshilo, ugwalo 
luyazithinta ezombangazwe ngendlela ecatshileyo. 

Umlobi uveza ubudlelwano obuhle phakathi kwabamhlophe labansundu. 
Lokhu ukuveza ngabelungu bakaNyembezi abamenzela konke. Bayamupha ukudla 
kanye lempahla zokugqoka abamgugisela zona. Isudu antshintsha ngayo mhla 
etshada wayigugiselwa ngumlungu wakhe. Loba umlobi engakutsho kumfundi, 
kobalayo kungaba lombuzo othi usengaze atshade ngesudu yokugugiselwa nje 
kanti yena kaholi yini? Ngenye indlela umlobi uthi oNyembezi laba babengaholi 
lutho kodwa ukuveza ngendlela engeke yabonwa ngabanengi. | 

Ekuphetheni ugwalo okusuka kube mqoka, yisifundo esimunyethwe lugwalo 
mayelana lokuziphatha kwabalingiswa. Ukungathembeki endabeni zothando 
kuyinto embi kakhulu ngoba yikho okwacina kubulalise uSolakele. Kanti njalo 
ukuba nguntando kayiphikiswa kukwenza uzondwe ngabantu abanengi, lokhu 
yikho okwabulalisa uMlahlwa. Ukubotshwa kukaNyembezi kuginisa ukuthi 
umthetho kuphela yiwo olamandla lelungelo lokuphindisela. Ngakho 

kuqakathekile ukuthi abantu balandele umthetho. Konke lokhu yikho 
okwakufunwa yiSouthern Rhodesia Literature Bureau ngoba kuqinisa umbuso 
okhona. 

Inhlalo yabansundu yona ivezwe ingaselamandla ekuphileni kwabantu. Lonke 
uhlupho Iwabo sekungathi lwandiswa yikulandela impilo yesintu. Ngakibo 
kaNyembezi, koNqagala Msipha lakoMgodi Nkala kusesithenjini kakukho okuhle 
okuvelileyo empilweni enje ngaphandle kokuzondana lokuxabana. Ngakho 
ugwalo lufeza izifiso zeLiterature Bureau ezokususa abansundu enhlalweni yabo 
lubase “empucukweni” yabamhlophe. 


isiphetho 


Sithanda ukuphetha ngokukhangela kancinyane indlela ezisetshenziswe ngumlobi 
ekwethuleni indaba yakhe. Esikunanzelelayo yikuthi loba umlobi lo wakhula 
ngesikhathi izinganekwane zisethiwa kakhulu kazisebenzisi ekulobeni kwakhe. 
Mhlawumbe lokhu kungabe kwabangelwa yiyo iLiterature Bureau ekhanya angathi 
izinto zesintu yayingazikhuthazi. 

Umlobi usebenzise indlela yokulandisa umuntu ebuyela emuva ethatha 
izindaba okungathi kayisizo aqonde ukuloba ngazo. Le indlela ingcitshi zesilungu 
ziyibiza ngokuthi yi “flashback” thina siyibiza ngokuthi yi “kubuyela emuva" 
kumbe “ukulunguza emuva”. Ugwalo luqalisa ngokuthatha kukaNyembezi kuthi 
lapha sesihlangana loMlahlwa kube sekudingeka ukuthi sazi ngaye. Ngakho-ke 
umlobi usuka abe esebuyela emuva le, esikhathini esingayisiso lesi akhuluma 
ngaso khathesi ukuze asenze sizwisise uMlahlwa lezenzo zakhe. Yikho lokhu-ke 
esithi yikubuyela emuva. Lighinga elihle lokuloba leli kodwa lingaletha ubunzima 
ekulandeleni izehlakalo ebantwini abasaqalisa ukubala ikakhulu nxa 
lingasetshenziswanga kuhle. 

Umlobi usebenzise inkondlo endabeni yakhe. Inkondlo le uyingenise 
ngesikhathi lapha izinto zinzima kuNyembezi. Ngezikhathi ezinje amazwi 
enkondlo kuba yiwo kuphela aveza ngcono imizwa yomuntu osebunzimeni. 

Loba sithe umlobi kasebenzisanga indlela yezinganekwane kodwa 
ekusebenziseni kwakhe umkhathi kungabe ekuthethe ezinganekwaneni kanti njalo 
lekulobeni kwesikhiwa lakho kukhona. Kuzinganekwane izinto ezesabekayo 
zenzakala ebusuku kumnyama kumbe kuvunguza umoya owesabekayo. Lapha 
egwalweni umlobi uthi elandisa ngosuku lomtshado kaNyembezi alethe 
ukuvunguza komoya okuphazamisa wonke umuntu. Lokhu kupha umfundi 
ojulisa ingqondo isazela sokuthi kambe umoya lo ungabe uyisibonakaliso 
sokuzayo na? Kuthi-ke lapha uMlahlwa esengena phakathi kwempilo kaNyembezi 
loSolakele kuqale ukukhanya ukuthi yiso leso isibhengubhengu somoya 
esabakhona mhla womtshado. 

Simtshayela ihlombe ngemizamo yakhe umlobi lo. 

mbali Yabahluzi 


ysikhonzile Ndlovu uzelwe ngoMpandula mhlaka 12 ngomnyaka ka1977 
ezalelwa esigabeni sePlumtree. Wafunda eMalalume ePlumtree leMpumelelo 
eseMpopoma koBulawayo. Isekhondali wayifunda eSt Columbus leNorthlea 
oBulawayo. Wasungula izifundo zakhe zeB.A. eYunivesithi yeZimbabwe ngo1997. 
gkulotshweni kogwalo lolu ubesemnyakeni wokucina, egxile ezifundweni 
zesiNdebele lezesiNgisi. 

UThulani Zhou uzelwe ngoLwezi mhlaka 23 ngomnyaka ka1977, ezalelwa 
oBulawayo.Wafunda esikolo seNtabeni eNtumbane koBulawayo. Isekhondali 
wayifunda eTennyson Hlabangana, eHope Fountain, waya eSt Columbus 
koBulawayo. Ngo1997 wasungula izifundo zakhe zeB.A. eYunivesithi yeZimbabwe. 
Bkulotshweni kogwalo lolu ubesemnyakeni wokucina. 


Umthombo wolwazi 


Kahari, G.P. 1985, Aspects of the Shona Novel, Gweru, Mambo Press. 
Veit-Wild, F. 1993, Teachers, Preachers and Non —Believers, Harare, Baobab Books. 


5 


Inhlamvu ZaseNgodlweni 


Lwalotshwa nguElkana.M. Ndlovu 
Lwahluzwa nguT. Matshakayile-Ndlovu 


Imbali yogwalo 


Ugwalo lolu lwadindwa ngo1959 ludindwa ngabeShuter and Shooter abe 
Pietermaritzburg, eZansi Afrika bephathisana labeSouthern Rhodesia Literature 
Bureau. Kuthe ngo1972 Iwadindwa kutsha seludindwa ngabeMambo Press abe 
Gwelo eRhodesia. 

Ekuphumeni kwalo okwakuqala lukhutshwa ngabeShuter and Shooter ekhasinj 
langaphandle Iwalulomfanekiso wepholisa libopha ijaha elingathi lifuna 
ukubaleka. Phakathi lwalulemifanekiso yezehlakalo ezithile eziyizo ezenzakala 
endabeni. Luthe selukhutshwa ngabe Mambo Press umfanekiso lo wawungasekho, 
Esikhundleni sawo kwafanekiswa umuntu wesilisa ohlezi esitulweni exoxa 
lowesifazana ohlezi phansi besemthunzini wezindlu zotshani. Phakathi 
lwalungasela imifanekiso. 


Imbali kamlobi 


UElkana M. Ndlovu wazalwa ngo1913. Watshona ngo1989 esetshiye umsebenzi 
wokubalisa wayaphumula. Kuthiwa ekutshiyeni kwakhe umsebenzi waqalisa 
elakhe ibandla njalo eseselapha. 

Yena wafundisa kakhulu esikolo senkomponi yeTshabhani (Zvishavane 
lamuhla). Wasuka lapha wayafundisa eMawabeni. 

Indaba yogwalo ngamafitshane 


Indaba yenzakala emangweni weGwanda lapha okuzalwa khona abalingiswa 
abagakathekileyo, uNkanyiso loMzondiwa, abafana beNgodlweni. Isuka 
emaphandleni eGwanda iyegxila enkomponi yeNungwa engentshonalanga 
kwedolobho leGwanda. Izehlakalo ziyafika lakulo idolobho leGwanda leli. 

Indaba yenzakala ngesikhathi abansundu sebengaphansi kombuso 
wabamhlophe. Sekulezikolo zabanali emaphandleni lezikahulumende 
emadolobheni. Abantu abanengi sebephila ngokusebenza emakhiweni. Kodwa 
lokhu besekhona abanye abansundu abangakemukeli “impucuko” yabamhlophe 
abalokhu bebambelele enhlalweni yakibo. Izehlakalo lezi singazibeka eminyakeni 
yabo1940 kusiya kubo1950. 

Indaba igxile empilweni yabafana beNgodlweni ababili lokwenzakala kubo 
beseNungwa. UNkanyiso wathi esefunda ugwalo lwesihlanu uyise wasebotshelwa 
ukulwa lomunye besetshwaleni. Ngakho uNkanyiso waswela ukuthi ngubani 
osezambhadalela imali yokufunda ngakho watshiya ukufunda wayadinga 
umsebenzi eNungwa. Ngenxa yokuthi wayefundafundile wafika wawuthola kalula 
umsebenzi wokuthwala izincwadi khonapha enkomponi ewofisini kamphathi 
wenkomponi okwakuthiwa nguMaphephetha. 

Kwathi-ke uNkanyiso eselesikhathi esebenza lapha eNungwa uMzondiwa 
wazafika laye. Yena-ke uthi wasuka ebaleka ekhaya etshiya inkomo zingelamelusi. 
Umuzi wakibo kaMzondiwa ngomunye wemizi emilutshwane elokhu ilandela 
isintu. Abantwana balokhu bengangeniswa esikolo. Ngakho uMzondiwa yena 
kafundanga. Kakubi lula kuMzondiwa ukuthi athole umsebenzi, kodwa umphathi 
wenkomponi uthatha uMzondiwa amhambise komfundisi uFuyana ukuthi 
ayegcinwa khona. Lokhu ukwenza ngoba kulomunye umfana owake wagcinwa 
khonapha komfundisi wasuka eselesimilo esihle waseqatshwa ngabelungu 
abalokhu bebuka isimilo lokusebenza kwakhe. 

Ekuhlaleni kwakhe lapha komfundisi uMzondiwa kaguquki ngitsho. Yena uthi 
abakomfundisi bayamzonda njalo ubabona bengabantu ababi abazenza 
amaKrestu bona bengayisiwo. Nxa exoxa loNkanyiso uthi abakomfundisi 
ngamabhalabhala angelampondo ngoba ngabe alempondo ngabe kade 
ambhoboza. Kodwa umkhaya wakhe uNkanyiso ubona abakomfundisi 
njengabantu abagotho, amakholwa apheleleyo ngakho uthi uMzondiwa 
ulenhlanhla ngokuhlala labantu abanjalo. 

Abakomfundisi bona bathi uMzondiwa luhlanya sibili njalo umkamfundisi, 
uMaThebe, kakufihli ukuthi yena uyamzonda umfana lo. Umfundisi uFuyana 
yena uvele kasimboni elesikhathi loMzondiwa. Izikhathi zonke simtshengiswa 
esenkonzweni ngesonto etshumayela kuphela. Kakukhanyi ukuthi uthi 
angaphuma isonto enzeni. 

Ekuhlaleni kwakhe komfundisi uMzondiwa uthanda ukuhlala ehamba 
lomntaka mfundisi umfana othiwa nguMsunduzelwa. Ubona abantu betshova 
amakhasi laye ahawukele ukuwatshova kodwa uMsunduzelwa amxwayise ukuthi 
lokho kungamenza axabane lomfundisi. Kakulaleli konke lokhu uMzondiwa. 

Ucina ngokucela uMsunduzelwa ukuthi amthathele imali yomnikelo uzayibuyisela 
njalo abonge uMsunduzelwa ngokuphindwe kabili. Ngemva kwalokho 
uMzondiwa uvele kasalali ekhaya. 

Abantu beNungwa kabamzwisisi uMzondiwa ukuthi ungumuntu onjani. Kodwa 
uNkanyiso nxa exoxela uMephi uthi uMzondiwa ngumfana ohlakaniphileyo 
kodwa woniwa yikuthi kafundanga, alubana ufundile bekuzamnceda ngobą 
isikolo ngumlalazi olola imihedla ebuthundu icine isinceda abantu. Uthi lapha 
enkomponi kakumfanelanga. 

UMzondiwa ucina esexotshiwe komfundisi ngoba abenkambeni bethe 
ulesimilo esibi aze atholwe eqhuba ibhayisikili elingesilakhe. Ngakho lomfundig; 
laye wathi kasenelisi ukuhlala lomuntu olesimilo esitshekileyo. Kodwa ukuxotshwa 
kwakhe komfundisi akumzondisi njengalokho okwakukhunjulwa ngumfundigi, 
Ngelinye ilanga ulwa loMphini bephuma esontweni. Inkulumo yokulwa kwakhe 
loMphini ithi isizwakala kuthiwe abantu abanengi bakuthokozelela ukutshaywa 
kukaMphini nguMzondiwa ngoba uMphini bayamzonda ngoba ethandana 
lamapholisa. 

Ngalesi isikhathi kwenzakala izigigaba ezinengi eNungwa abantu basolele 
ekuthini zenziwa nguMzondiwa. Kubulawa ipholisa elalidumile uDuduza, 
laboMphini labo bacine bebulewe ngemva kokuba esethembise amapholisa ukuthi 
uzawatshengisa izigangi ezidala ububi bonke lobu. Amapholisa ayesemthembise 
ukumupha ikhulu lempondo (£100). UManwele, ikhiwa lebhawa, lintshontshelwa 
imali yizigangi. Kodwa kwakuthe uMzondiwa ebotshiwe ngemva kokutshaywa 
komcuphi uDiki izigigaba zathi hu. 

Umtshaya nje uDiki lowo ucatshulwa yikuthi watshaya uNkanyiso kabuhlungu | 
kuthiwa uNkanyiso uthenge izicathulo zomkoto. Yena uNkanyiso wayezithenge 
engazi ukuthi zimpahla ezinjani. Wayezibone zitshiphile. 

Isehlakalo sokucina senzakala ngekhisimusi lapha uMzondiwa labanye bakhe 
abalwa khona loNjini ocina ezibulele izigebenga ezinengi okwavuka kubonakala 
izidumbu zazo ziwele emfuleni ezinye amanzi esezilahlele kude le. Kodwa 
esikaMzondiwa kasibonakalanga njalo laye kabonakalanga. Ngemva kokudinga — 
okukhulu uNkanyiso waba leqiniso lokuthi umkhula wakhe ufile wahle wathathwa _ 
ngamanzi ayamlahla khatshana sibili. Ngakho wabhalela abazali bakaMzondiwa 
ebatshela ngokufa kwakhe. 

Bathi besanda kwemukela incwadi kaNkanyiso babona uMzondiwa esefika 
ekhaya ehamba ngebhayisikili. Bathe besamangele uMzondiwa wathi bengethuki 
ngoba usefikile yena ifa livuke njengempukunyoni. Watshiya izigqoko zakhe wathi 
kabazigcine yena usaya eGoli. Wathi kafuni kuchitha isikhathi ngoba amanxusa 
kahulumende asezithendeni zakhe ngoba iNungwa yonke iyanuka ngenxa yakhe. 
Kwaba yikusuka kwakhe uMzondiwa kaphindanga wabonwa futhi. Konke lokhu 
uyise kaMzondiwa wakulandisela uNkanyiso esembona efika laye kungakapheli © 
insuku ezingaki uMzondiwa esukile. 

UNkanyiso yena eNungwa lapha wasebenza kuhle sibili. Wacina ephiwa 
isikhundla esasingesamakhiwa kuphela laye wazibona eselikhiwa ngaphandle 
kwesikhumba esimnyama kuphela kodwa imali ayeyihola yayilingana lekaSayijen! 

phetheni. Yena wayehlezi ephikisana lomphathi wamapholisa uSayijeni Phetheni 
sibanda. Babephikisana ngendaba yesiKrestu. UPhetheni yena uqinisa ukuthi 
umuntu kumele angalahli amadlozi akibo ngoba yiwo amfikisa kuNkulunkulu, 
uNkanyiso yena kakholwa izinto zamadlozi. Kakholwa lokuthi izinyanga 
zingabantu abancedayo. Ukholwa ukuthi abafundisi ngabantu bakaNkulunkulu 
abathembekileyo kodwa uPhetheni utshela uNkanyiso ukuthi abafundisi labo 
benza khonokho okwenziwa ngumuntu wonke, ukuya ezinyangeni lokunatha 
utshwala. Uzama ukubonisa uNkanyiso ukuthi ukuthemba kwakhe abafundisi 
ngale indlela kuzamenza inhlekisa. 

Ekucineni uNkanyiso uyakubona okutshiwo nguPhetheni ngoba ubona 
abafundisi benatha utshwala, besiya dinga izinyanga aze acine etshengiswa incwadi 
esuka kumfundisi uFuyana oficwe nguPhetheni esenyangeni. Konke lokhu 
kumenza asuke eNungwa. Uyise uthi esephumile ejele abuyisele uNkanyiso esikolo 
acine efundele ukuba ngumlimisi. Kodwa kahlali kakhulu kulo umsebenzi ngoba 
efuna ukuba ngumtshumayeli. Ucina ephumile ebandleni leli eleLandani wayavula 
eyakhe isonto yophumo. Iyaduma kakhulu ngesikhathi sakhe kodwa ekufeni 
kwakhe iyadilika iphele nya. 

Usayijeni Phetheni Sibanda uyatshiya eNungwa ayekuba yinyanga enkulu 
edumileyo. Umfundisi Fuyana yena ucina ehlukene lomkakhe uMaThebe, ufa 
engasatshumayeli loba nje esonta. UMephi umntakaPhetheni, uyise owayefuna 
athathwe nguNkanyiso, ucina ethethwe nguMsunduzelwa, umntakamfundisi. 


Abalingiswa abagakathekileyo 


Abalingiswa abaqakathekileyo kulolugwalo ngabathi uNkanyiso, uMzondiwa, 
uSayijeni Phetheni Sibanda lomfundisi uFuyana. 

UNkanyiso uvezwe engumfana olobuntu, olenhlonipho emangalisayo, 
othathela phezulu izinto aphangise ukuzazi. Inhlonipho lobuntu bakhe buvezwa 
yikuthi abantu abanengi bayamthanda kuze kuthi abalabantwana 
abangamankazana bafise ukuthi angaba ngumkhwenyana wabo. 

Ungumfana owemukela imfundiso yabamhlophe kanye lenkolo yabo. 
Ekwemukeleni kwakhe konke lokhu usuka alahle konke okwakibo akubone 
njengobunyama obungaphathisiyo. Kusekwenzeni kwakhe ngale indlela lapha 
asuka akhanye angathi umlobi uyamsola. Lokhu kuvela ngendlela ezitshiyeneyo 
egwalweni. 

Loba kungakhanya angathi uhlakaniphile umlobi umuthi ngumuntu 
ofundiseka lula izinto ezintsha kahlakaniphanga ngoba uyehluleka ukubona 
okungale kwazo. Imfundo yabamhlophe uyayibuka kodwa kakuboni ukuthi 
abamhlophe bayisebenzisa ukucindezela umuntu onsundu. Uyavuma ukuba 
yisisebenzi esingelamalungelo, abantu baze bacine sebembiza ngokuthi ‘ngumsila’ 
kaMaphephetha njalo angeke atsho ukuthi ngesonto lilanga lake lokuphumula. 

Uyehluleka njalo ukubona ukuthi abamhlophe basebenzisa inkolo yesiKrestų 
njengodlawu lokugoba ngalo abansundu. Uma ngabe lokho okutshiwo 
ngabamhlophe ngesiKrestu bayakholwa_ kukho kungani bona abamhlophe 
bengabonakali esontweni yeHabe le ephethwe ngumfundisi uFuyana? Konke 
lokhu kuginisa mazwi kaPhetheni athi: 


Kahle ngingakubamb‘umlomo, uyabona mntanami khona lapho kulapha 
okulele khona isiqu sendaba yenkohliso yalababantu. Bathi kulombuso 
wezulu njalo bathi kasithandane sonke jikelezi. . . .. Njalo ngubani 
ongakwemukela ukuthanda abantu abanjengabathakathi bona abalala 
besibhodonga ebusuku silele? (Inhlamvu ZaseNgodlweni, ikhasi 2) 


Konke okwenziwa ngabamhlophe ebantwini abansundu kudinisa ukuthi 
kababathandi ngitsho ngakho lokho abakutsho kubo ngenkolo le abeze layo 
ebantwini abansundu yinkohliso kuphela. Kodwa konke lokhu uNkanyiso 
kakuboni. Uphosa akunanzelele ngemva kokubotshwa kwakhe aze atshaywe 
kabuhlungu ngamapholisa kodwa abe esenanzelela ukuthi umlungu elakhe ilizwi 
kaliphikiswa. Kuthi lapha esebizelwa ukufakaza ngoMzondiwa ahle ale 
ukukhuluma iginiso. Lokhu kutsho ukuthi useqalisa ukunanzelela ukucindezela 
kwabamhlophe. 

Kodwa uNkanyiso kaguquki okupheleleyo ngoba uthi ngokubona ukuzenzisa 
kwabafundisi bebandla lakibo ehluleke ukunanzelela ukuthi imbangela isuka 
kubo laba abantu abeza lenkolo le. Inkolo yabo kabayilethelanga ukusiza umuntu 
onsundu kodwa ukuzisiza bona. Lokhu umlobi ukuveza ngokwenza ibandla 
likaNkanyiso liphumelele kuphela esaphila kodwa ngokufa kwakhe lalo lihle 
litshabalale. 

Ekugcineni singathi ukufunda kukaNkanyiso umlobi kakuboni kuyinto 
ephathisa uzulu njengalokho okwakutshiwo nguNkanyiso. Akukho okukodwa 
akwenzayo umuntu angathi kuphathisa uzulu wakibo osebunzimeni 
“obubandezele wonke umuntu omnyama” (Inhlamvu ZaseNgodlweni, ikhasi 76) 
njengokutsho kukaMaThebe. 

Ngalokhu-ke umuntu usuka aqinise elokuthi uNkanyiso umlobi umsebenzisa 
ukuveza ukungasuthiseki kwakhe ngabantu abafundileyo ngoba basuka babone 
ubuhle kuphela embusweni wabamhlophe basuke behluleke ukulwisana lobubi 
obulethwe yilowo mbuso ngoba bona bengasabuboni. Bona basuka bafise kakhulu 
ukuthi bangene shige kulowo mbuso. Yikho umlobi ekhanya emhleka uNkanyiso 
lapha esekhumbula ukuthi yena usefana lomlungu ngaphandle kwesikhumba 
esimnyama nje kuphela kodwa umlobi uthi imali eyayiholwa nguNkanyiso 
ilingana lekaPhetheni, kayilingani leyabelungu lokho okucatshangwa 
nguNkanyiso. 

UMzondiwa ngumfana ohlakaniphe kakhulu kodwa abantu abanengi bambona 
njengohlanya. Umkamfundisi, uMaThebe, utshela uNkanyiso ukuthi “lolo 
luhlanya sibili Nkanyiso, oluthwele amehlo ngesaka” esitsho uMzondiwa. Loba 


T, Matshakayile-Ndlovu 53 
ane ee he cc oan ae nee ee ee nee ReSTo aan mei 


pembona ngale indlela umlobi yena umenza udlawu lwakhe lokuveza konke okubi 
okwenziwa ngumbuso wabamhlophe. Kuba lula ukuthi akuveze ngoMzondiwa 
ngoba abantu abanengi bezakuthi konke okwenziwa nguMzondiwa kwenziwa 
juhlanya. Lokhu kumele kukhangelwe kusaziwa ukuthi izingwalo lezi 
zazingavunyelwa ukusola umbuso wabamhlophe ngakho lowo okwenzayo kumele 
akwenze ecatshile. 

Okwakuqala okugakathekileyo ngoMzondiwa yikuthi ulethwa komfundisi 
ngumphathi wenkomponi elethemba lokuthi isonto izamgoba athobele umbuso 
wabamhlophe, abengumfana ozasebenzela abelungu ngokuthembeka. Lokhu 
kuyehlula ngoba uMzondiwa uhle abone ukuzenzisa kwabantu bamasonto ahle 
abone ukuthi konke lokho abakwenzayo yikukhohlisa abantu kuphela. 
Akumangalisi-ke ukumuzwa emangala esithi “umfundisi uyahlanya utshona 
evalele abantu endlini ebachithela isikhathi sabo.” Umlobi usemenze wabona 
ukuzenzisa kwabantu bamasonto ngoba bona omfundisi bakhuluma ngokuthi 
abantu bathandane kodwa bona uMzondiwa bayamzonda kabi. Bamgcinile nje 
ngoba kwathiwa bamgcine. 

Kwesinye isikhathi kungabalula ukuthi uMzondiwa azwisiseke uma umuntu 
engananzelela ukuthi umlobi umakhe eseyamisa enganekwaneni kaQalani. 
Inganekwane le ilomfana okwakuthiwa nguQalani owahle wakhuluma esesiswini 
sikanina, ethi: Mama ngizalazala ngiyecela amathumbu kubaba esibayeni. 

Uthe esezelwe wagijima waya esibayeni waphiwa amathumbu wahamba. 
Abantu ayehlangana labo babemcela izinto zakhe athi engabapha acine 
ebahlawulisile uma sebephambanise izinto zakhe. Abantu ayehlangana labo 
babembona njengesithutha esingaqilwa lula kodwa ekucineni bathola ukuthi 
kaqileki. Ucina esethole inkalakatha yenkabi athi esayihlinza eloyisemkhulu 
baficwa ngamazimu adla uyisemkhulu yena wacatsha lapha ayengabonwa khona 
ngamazimu kodwa yena ewabona. 

Kwathi ngemva kwesikhathi wadinga icebo lokuphindisela ukufa 
kukayisemkhulu. Wapheka utshwala obunengi wanxusa amazimu wonke. Athe 
esedakiwe wawangenisa endlini wawatshisela phakathi wonke. Wasuka lapho 
wayathatha yonke imihlambi yezinkomo zamazimu wayiqhuba wabuyela kibo 
eseqhuba umhlambi wenkomo ezesabekayo. 

Ukwenza kukaMzondiwa kulolugwalo ngikubona kuhambelana lalokhu. Phela 
kumele kukhunjulwe ukuthi amazimu ayeluhlupho elizweni lezinganekwane, 
ayesidla abantu ebemuka okunengi ngakho lowo owabulalayo awathathele 
lenotho yawo kumele abonakale njengeqhawe elikhulu. 

Kusobala kimi ukuthi amazimu kulesi sikhathi sikaMzondiwa amele 
abamhlophe lombuso wabo. Ngakho lowo olwisa lowo mbuso ngendlela 
ezitshiyeneyo kumele abonwe njengeqhawe laye. UMzondiwa uphatheka 
ézintweni ezinengi lapha okulwiswa khona umbuso wamakhiwa kumbe ingge 
yini ephathelene lalowo mbuso. 

Okwakuqala, simbona esilwa loMphini bephuma esontweni. Sizwa ukuthj 
abantu abanengi bakujabulela ukutshaywa kukaMphini etshaywa nguMzondiw, 
ngoba bemzonda uMphini ngoba ethandana lamapholisa wona azondwa 
ngabantu. Umlobi kasiphi isizatho sokuthi bavele babangani. 

Okwesibili, utshaya umcuphi uDiki ngokuhlukuluza kwakhe uNkanyiso 
ekubotshweni kwakhe. Nxa kuyikuthi uNkanyiso waye onile ngokuthenga impahla 
zomkoto angithi kwakufanele abotshwe etheswe icala kulokuthi aqale 
ngokubhuqwa ngempama engakathonisiswa lokuthonisiswa. 

Okwesithathu, uphathekile lekuntshontshelweni kukaManwele, umlungy 
webhawa eNungwa. Phela utshwala babusebenzisa njengendlela yokuphambula 
inggondo zabansundu ekucabangeni ngezinto eziyizona ezibahluphayo. Kanti 
njalo okuyimadlana abakuholayo kuphinda kusale khonapho etshwaleni okwenza 
umuntu asebenzele ikhiwa okwempilo yakhe yonke. 

Ekupheleni kogwalo kuyavela ukuthi lokufa kukaDuduza kwadalwa nguye, 
ibhayisikili leli afika ehamba ngalo kumele kube ngelikaDuduza. Kuzo zonke 
lezi izindlela zokuganga kukaMzondiwa kukhanya kulendlela ebonakalayo 
ayilandelayo, indlela yokubhidliza izinto eziphathelene lohulumende 
wabamhlophe. 

UMzondiwa lo njengomfana ongafundanga bekukhangelwe ukuthi kuzakuba 
lula ukuthi amapholisa abubone ubugili bakhe amngobe kodwa kakunjalo. 
Uyawaphica aze acine ephunyuka lekufeni lapha okufa khona abanengi. Umlobi 
umupha amandla okuzibiza ngokuthi “uyilifa livuke njengempukunyoni", 
Kuqakathekile ukuthi sikubone ukuthi lokhu kungabe kumeleni. Kutsho ukuthi 
lokho uMzondiwa akumeleyo yena kungeke kwafa. UMzondiwa umele inkululeko 
yabansundu, ngakho umoya lowo owokufuna ukukhululeka ungeke ufe 
ngaphandle kokuthi ize itholakale leyo nkululeko. 

Kakumangalisi-ke ukuzwa uyise kaMzondiwa esithi inkubalo zikaMzondiwa 
zingaphindi zidliwe futhi ngoba kade zadliwa, ekutsho ngemva kokuzwa ukuthi 
kulamadoda amathathu abonakala exotshwa yizilwana amabili abanjwa yizilwane 
lezo kodwa eyodwa yawugibela umqobotsho wayo yanyamalala. Ukudla inkubalo 
yomuntu ofileyo kutsho ukuthi liyabe likwemukela ukuthi lowo muntu sewafa 
ngakho lifuna ukuthi likhohlwe ngaye ngoba lisazi ukuthi kalisela kumbona futhi. 
Pho nxa esala ukuthi idliwe kutsho ukuthi uyala ukwemukela ukufa kwalowo 
muntu. Angeke afa uMzondiwa ngoba umele into engafiyo, inkululeko 
yabansundu. 

Usayijeni Phetheni Sibanda induna yamapholisa enkomponi yeNungwa 
uvezwe njengendoda elombono obukhali. Uyananzelela ukuqakatheka 
kwamasiko omuntu ekumakheleni elakusasa eliginileyo njalo elilendlela 
ebonakalayo. Yena ugxile enkolweni yakibo eyesintu. Ngokutsho kwakhe uthi 
inkolo yesintu ithi wonke umuntu wadalwa nguMdali kodwa ukuze kufikiswe 
izikhalazo lokubonga uMdali abantu bakwenza ngokubikela amadlozi akibo 
ayiwo abafikisa kuMdali. 

Ukugxila kwakhe emasikweni akibo kutsho ukuthi ukholwa ukuthi indoda 
kumele izivikele, ingaze yathemba ukuthi amadlozi ayo azayivikela yona 
ingenzanga lutho. Isintu sikholwa ukuthi idlozi liyabhekelwa. Lokhu kutsho 
ukuthi umuntu uyacela amadlozi akhe ukuthi amkhokhelele ekudingeni izihlahla 
zokumvikela. 

UPhetheni ulokufanana okuthile loNkanyiso ekuthini bubili babo 
kabanyikinyeki kulokho abakholwa kukho. UPhetheni uyathemba ukuthi izihlahla 
gakhe zingamenzela lokho akufunayo kodwa loba zingehluleka kazilahleli 
khatshana. Wayefuna ukuthi indodakazi yakhe uMephi, ithathwe nguNkanyiso 
ekholwa ukuthi loba uNkanyiso engakufuni lokhu uzamenza akufune ngezihlahla 
gakhe. Akubanga njengokufisa kwakhe kodwa kazidelanga izihlahla. Kafani 
labafundisi abathi abantu bangasebenzisi izihlahla ngoba besithi yizinto 
ezingelamsebenzi kodwa bona baphinde banyenye bengabonwa muntu 
bayezidinga lezo zihlahla. 

Umlobi ukhanya engani ubuka abantu abaqakathekisa amasiko akibo, 
mhlawumbe ekwenza lokhu egxile kumbono othi isizwe esingelamasiko sifile 
njalo kulula ukuthi sibuswe ngezinye izizwe. Ukuqakathekisa amasiko akini 
yikwemukela ukuthi isizwe sakini yisizwe esiqakathekileyo esidinga ukuthi 
sihlonitshwe ngezinye izizwe. Lokhu kungabe kuyikho akuhlosileyo ngokwenza 
uPhetheni akhanye esiba ngumuntu ophumelelayo kakhulu ekucineni, uthi 
watshiya iNungwa wayakwakha kibo eSizindeni lapha abangumnumzana ngenxa 
yokukhuphuka okwalethwa yizihlahla zakhe. 

Umlobi lo ungathi wayesekubona khonokho okwatshiwo nguNgugi wa 
Thiong’o owathi: 


(The effect of a cultural bomb is to annihilate a people's belief in their 
names, in their languages, in their struggle, in their heritage of struggle, in 
their capacity and ultimately in themselves. It makes them see their past as 
one wasteland of non-achievement and it makes them want to distance 
themselves from the wasteland (Ngugi wa Thiong’o: Decolonising the Mind, 


page 3). 


Impumela yokubhidlizwa kwamasiko yikubhidliza ukukholwa kwabantu 
emabizweni abo, elimini lwabo, ekulwiseni kwabo, emkhutsheni wabo 
wokulwisa, emandleni abo kuze kufike lekwehlulekeni ukuzithemba bona 
ngokwabo. Kubenza babone izolo lakibo njengento eyayingumnyama 
ongancediyo lapha abangazange benze lutho ngitsho lolulodwa 
oluncomekayo njalo kubenza bafune ukuthi bangaze bazisondeza eduze 
lezinto ezinjalo. 


Wayesekubone kudala lokhu uNdlovu. Yikho ayelwisana lakho. Wayefuna 
abantu bazithembe ukuthi bangabantu abalembali enhle egcwele ukunqoba. 

Umfundisi uFuyana yena wethulwe engumuntu ombaxambili. Ukuba 
ngumfundisi uyakufuna ngoba kumupha imali ayiswelayo ukuthi aphile ngalesi 

sikhathi kodwa lokho akwenzayo ukuze athole leyo mali kakholwa kukho. Uthi 
abantu bangayi ezinyangeni kodwa yena uyakhona ecatshile njalo ugqiza lentebe 
Ukwenza kwakhe yikho okuvezwa nguPhetheni njengokuzenzisa kwabafundisj. 

Kulolu ugwalo umlobi wethula umfundisi emele insolo alayo ngenkolo 
yesikrestu ayibona isehluleka ukuthi labo abayilandelayo benze khonokho 
ekutshoyo. 


Indikimba zogwalo 


Indikimba yalolugwalo ingazwisiseka ngcono uma kusemukelwa ukuthi lolu 
lugwalo olukhalazayo kumbe oluveza insolo ngombuso okhona. Umbuso okhona 
ngowabamhlophe, ngakho umlobi wogwalo uveza insolo yakhe ngalowo mbuso, 
Kumele kugcizelelwe ukuthi kakulula ukusola umbuso okhona ikakhulu uma 
lolo gwalo luzaphinda luhlolwe ukuthi lulungile yini yiziphathamandla zalowo 
mbuso osolwayo. Ngaleyo ndlela-ke insolo leyo yenziwa ngobunono obukhulu 
langendlela ecatshileyo okudinga ukuthi umfundi wogwalo ananzelele izinto 
ezinengi kanye lokukhethwa kwamazwi okwenziwa ngumlobi. Abafundi abanengi 
bogwalo lolu bayehluleka ukukwenza lokhu bacine bebona ugwalo lolu 
njengogwalo oluhlose ukusola ukungathembeki kwabafundisi nje gha. 
Ukukhangela ugwalo lolu ucine lapho yikwehluleka ukubona injongo kamlobi 
ngokupheleleyo. 

Indikimba yakuqala yikukhalaza kumbe ukusola imfundo ephiwa abansundu 
ngaphansi kombuso wabamhlophe. Lapha umlobi usebenzise uNkanyiso emele 
labo abafundileyo. Imfundo le isidale umuntu onsundu ozonda konke okwakibo 
akubone njengezinto ezingelamsebenzi. Usekhonze konke okwabamhlophe. 
Imenza awusebenzele kuhle umbuso lo kodwa yena inzuzo yakhe ingabonakali. 

UNkanyiso ufika lapha eNungwa angene umsebenzi kalula. Uyasebenza, 
uyahola kodwa impilo yakhe kayibi ngcono kodwa yena ukhanya engakuboni 
ukuthi kwenziwa yini. Lokhu kuvela obala ngemva kokuthenga kwakhe impahla 
zomkoto aze acine ebotshiwe atshaywe kabuhlungu ngabacuphi. Uthi lapha 
esexoxa loMaThebe, umkamfundisi, athi: 


Ukungazi mama kuvele kuyabulala, yikho okungibuleleyo. Mina bengingazi 
ukuthi kulempahla okuthiwa ngezomkoto eziyingozi kumathenga 
lomathengisa. Uba bengikwazile ngabe kangikubonanga lokhu. 

UMatThebe athi, Banengi abantu abasila ngazo Nkanyiso lezimpahla 
besithi zibophula ekusweleni okubandezele wonke umuntu omnyama 
bengazi ukuthi ngokwenza njalo lokhu bazephulela amalahle avuthayo 
emakhanda abo abangeke bawacitshelwa ngubani. (Inhlamvu ZaseNgodlweni, 
ikhasi 76) 


Okutshiwo nguNkanyiso yikuthi ukungazi kwakhe yikho nje qha okwamenza 
wathenga lezo mpahla kodwa iqiniso yikuthi impahla wazibona zitshiphile 
wabona ukuthi lamuhla useze wanelisa laye ukuthi athenge izinto ahlala ezifisa 

kodwa esehlulwa yikuswela imali. Okwakuqala empilweni yakhe usenelise 
ykuthenga imihlobo emibili ngasikhathi sinye. Uhlupho-ke lusekusweleni 
kwabantu abamnyama okubenza baswele imali yokuthi bathenge izinto 
abazifunayo bona besebenza. Njengoba uMaThebe esitsho, lolu luhlupho lwakhe 
wonke umuntu omnyama. Lokhu yikho uNkanyiso ehluleka ukukuzwisisa. 
Yikuswela okumenze wathenga izicathulo zomkoto. 

Ekubotshweni kwakhe uNkanyiso uphathwa ngochuku olubi. .Uyatshaywa 
kabuhlungu kodwa nxa sekufika umlungu wakhe uMaphephetha, umlungu 
ukhupha libe linye konke kuhle kulunge. Loba lokhu kwaguqula umbono 
uNkanyiso ayelawo ngamapholisa, waqalisa ukuzimisela ukuthi kasoze 
aphathisane lawo kodwa ucindezelo lombuso okhona ulokhu engaluboni. 


Ngemva kwesehlakalo sokutshaywa ngabecuphi umlungu kaNkanyiso uthi: 
“Loviki yena buya mina yazi nika wena lomunye msebenzi muhle sitereki, 
ndaba wena gudu bhoyi” (Inhlamvu ZaseNgodlweni, ikhasi75). 


Uthi esewuphiwe lowo msebenzi uNkanyiso azibone esefana labelungu ngoba 
esenza msebenzi munye labo. Umlobi uthi: 


Ngemva kwensukwana nje bamthanda, baqala ukumxoxisa lokumsomisa. 
Kodwa zonke izinto lezi zaziyize kuNkanyiso ngoba lapha wayesefana 
labelungu sekusele isikhumba sodwa lesi esimnyama ngoba letiye 
wayeyiphiwa kanye labo futhi wayesehola impondo ezintathu 
njengosayijeni. (uPhetheni Sibanda ipholisa elimnyama) (Inhlamvu 
ZaseNgodlweni, ikhasi 75/6). 


Ukusuthiseka kukaNkanyiso ngakwenzelwayo kusobala. Lonke ucindezelo 
kasaluboni. Konke lokuthi elakhe iholo lilinganiswa hatshi lelabelungu laba 
asebenza labo, kodwa lelabanye abamnyama, yena kakuboni konke lokhu. 
Ngezinye indlela umlobi uveza insolo yakhe ngale imfundo abayiphiwayo 
abansundu laba ebenza bangaboni ukucindezelwa kwabo kodwa bafise sonke 
isikhathi ukuzisondeza kubo abelungu labo. Babona ukuba ngaphansi 
kwabamhlophe kuyinto enhle njalo efaneleyo. Lokhu yikho okutshiwo ngu E. 
Mphahlele lapha ekhuluma ngezingwalo zendimi zesintu kweleZansi Afrika lapha 
athi khona: 


(The writers here work in Bantu (Languages) and because of government, 
produce idyllic verse and prose which must never portray the Negro as a 
man aspiring political freedom (Mphahlele, 1967: ikhasil 48). 


Abalobi laba basebenzisa indimi zesintu njalo ngenxa yalokho okufunwa 
nguhulumende, babhala izinkondlo lezindaba ezingakhulumi qiniso 
ezingamelanga zitshengise umuntu omnyama engumuntu ofisa inkululeko 
yokuzibusa. 


Umlobi lo, u E.M. Ndlovu , uyakunanzelela konke lokhu njalo ngendlela aveza 
ngayo uNkanyiso utshengisa ukuthi uyakweyisa ukwenza kwakhe lokhu, uyamsola. 
Ngezinye izindlela uveza uNkanyiso njengesithutha esingaboniyo ukuthi 

siyaqilwa. Lokhu kuqiniswa njalo langenkulumo ezaseziphuma ebantwipj 
ngesikhathi uNkanyiso esehlala ehamba loMaphephetha kuzo zonke izindawo 
engasaphiwa lethuba lokuphumula ngitsho langelanga lesonto, basebesith; 
ungumsila kaMaphephetha. Kasumfanekiso omuhle lo, ngowokweyisa lowo 
muntu. 

Singagqiba indikimba le ngokugcizelela ukuthi umlobi uveza ingozi ebakhona 
ebantwini abathi bengafundiswa okwemzini bahle babone konke okwakibo 
sekungamanyala okumele alahlelwe khatshana. Kufanele abantu benelise 
ukukhetha okuhle kulokho okuze labemzini hatshi ukuthi bahle bathi konke 
okwabemzini kuhle. Lokhu kwenzakala nxa abantu bangahle bavume ukuthj 
bavele kabasibantu balutho, babevele beyizidlwangudlwangu besemnyamenj 
kungakafiki abamhlophe. 

Indikimba yesibili yikukhalaza ngenkolo yesiKrestu. Umlobi lapha uveza 
ukungasuthiseki kwakhe ngenkolo yesiKrestu. Lapha eNungwa kukhanya isonto 
ingeyabamnyama kuphela. Kanti abamhlophe bona bangaphi njengoba 
singahlangani labo esontweni nje? Kungabe bona basonta bodwa? Uma kunjalo 
kungaphi ukuthanda wonke umuntu lokho okutshunyayelwayo uma 
bengakutshengisi ngezenzo zabo? Ngakho umuntu ofunda ugwalo uba lombono 
othi kukhona okusilelayo kulesi siKrestu. Kodwa-ke leli yilo iqiniso elivezwa 
nguNdlovu ngale inkolo ethi abantu kabathandane kodwa bonalabo abayibo 
abeza laleyo nkulumo bengakwenzi khonokho. Yikho lokhu okwenza uPhetheni 
athi kulapha okukhona isiqu sendaba yenkohliso yalababantu, esitsho 
eBhayibhilini. 

Ugwalo lonke luze luyephutsha umlobi uveza ukungasuthiseki kwakhe 
ngenkolo yesiKrestu. Okwakuqala uyibona ingathi iqondiswe ebantwini 
abansundu hatshi kwabamhlophe. Iqondiswe kwabansundu ukuze ibagobise 
bathobele umbuso okhona. Lokhu kuvela obala enkulumeni kaMaThebe 
loNkanyiso bekhuluma ngokulethwa kukaMzondiwa komfundisi, uMaThebe uthi: 


Phela uNkosi usesiya ngokwejayela ngoba lanyakomunye kwatholwa 
umfana khonapha enkomponi laye engaziwa njalo lesimilo sakhe 
sinjengesaloluhlanya waselethwa khonapha. Lowo mfana wahlala inyanga 
ezintathu silaye, uthe esuka wayesiyangena umsebenzi okulamuhlanje 
ulokhu ewubambile futhi lomLungu asebenza kuye uyambuka. Abadala 
bathi iqhoba ithambo yejayele. Layeke umletha ngendlela enjalo lapha. 
(Inhlamvu ZaseNgod|lweni, ikhasi 6) 


Inkulumo le ipha umbono othi ababusi (lapha bemelwe ngumphathi 
wenkomponi) babona inkolo yesiKrestu iyiyo elamandla okuguqula izimilo 
zabantu abansundu ukuze babe ngabantu abathobela ababusi basebenze 
ngokuthembeka okukhulu. Angithi loNkanyiso laye uphiwa isikhundla esingcono 
nje ngoba elikholwa ethobela ababusi ngoba laye kuthiwa ungu “gudu bhoyi" 
ngokutsho komlungu wakhe. 

UMzondiwa yena uyakwala lokhu. Kawutholi umsebenzi. Kusuka kube sobala 
ykuthi bonke laba abangatholi umsebenzi yilabo abala ukuthobela umbuso 
wabamhlophe babesebesenziwa izigangi ezihlala zifugqelwa emajele. Lapha 
eNungwa balethwa yiwo lo umbuso osubemuke inotho yabo ngokubathathela 
‘Jizwe labo wafaka imithelo engapheliyo efuna ukuthi umuntu abe lemali ukuze 
athele. Kodwa nxa sebedinga umsebenzi lowo ukuze bathole imali sebewuncitshwa 
ngoba bekhanya angathi bengavukela umbuso. 

Konke lokhu kusenzakala abesonto bayazithulela zwi. Kabasoli ababusi 
ngokuhlupheka kwabansundu kodwa lokhu betshumayeza abantu bebathembisa 
ukuhlala kuhle ezulwini. Umfundisi uFuyana sihlangana laye ngesonto kuphela. 
Kasimboni ehambela abantu esizwa ngezinto ezibahluphayo ebikela ababusi 
abamgcinisa abantu abadinga ukuthi izimilo zabo zilolongwe kakutsha ukuthi 
kuyini okudala ukungahlaliseki ebantwini. 

Inkolo yesiKrestu isetshenziswa empilweni yakulo umhlaba kuphela uma lokho 
kusiza ababusi. Ekubotshweni kukaNkanyiso ebotshelwa ukuthenga izinto 
zomkoto uvele kabuzwa ngenkolo yakhe ukuze kubonakale ingabe engaba 
ngumuntu ongakhuluma iqiniso na. Uyatshaywa nje kuphela. Kodwa lapha 
sekuthiwa kazefakaza ngoMzondiwa ukuthi ngumuntu olesimilo esinjani 
uyakhunjuzwa ukuthi yena uNkanyiso ungumKrestu ngakho ukhangelelwe ukuthi 
akhulume iqiniso. : 

Ukungathembeki kwabafundisi bebandla leHabe elilapha eNungwa kuqinisa 
umbono othi abafundisi laba bakuleli ibandla ngoba beqatshiwe hatshi ngoba 
sebebona inkolo yesiKrestu isiyiyona ndlela yabo yokuphila. Ngakho konke lokhu 
abakwenzayo; ukunatha utshwala, ukuya ezinyangeni lokugqiza izintebe yindlela 
esetshenziswa ngumlobi ukuchothoza kwakhe labo abaletha inkolo yesiKrestu 
kulaba bantu. Abeza lenkolo yesiKrestu kuleli bazitshaya isifuba besithi 
sebatshiyisa abantu abamnyama izindlela zabo zokuphila kodwa umlobi uthi 
"balivala amehlo kabazitshiyanga”. 

UNkanyiso yena kakuzwisisi lokho okwenziwa ngabafundisi bamabandla la. 
Ubabona bengabantu abatshengisa ukuba lokholo olungaqinanga. Kakuboni 
ukuthi kuyini okudala ukungaqini kokholo Iwabo ngakho umlandu uwupha 
umuntu munye ngamunye. Uthi inhliziyo zabo kazemukelanga uNkulunkulu 
ngokupheleleyo. Yikho lokhu okumenza ahlamuke emabandleni la ayebumba 
elakhe lapha azakhokhela khona atshengise ukuba ngumKrestu kwakhe ngezenzo 
zakhe. 

Ibandla likaNkanyiso, isonto Yophumo, liyaphumelela libe lodumo esaphila 
kodwa mhla efayo liyadilika, “lonxiwa lwesonto yabo selwamilwa 
ngumahlabakhondwane” (Inhlamvu ZaseNgodlweni, ikhasi 121). Kuba sobala 
ukuthi ikhona into umlobi ayisolayo ngale inkolo okwenza ukuthi angayiphi 
ithuba lokuphumelela, yehluleke ukuba labalandeli abaqinileyo abazaqhuba 
umsebenzi ngokuthembeka okugqotho. 

Akusolayo-ke yikho lokho kwehluleka kwalabo abeza lenkolo le ukuth; 
bakhanye belwela inhlalakahle yomuntu wonke. Ukuhlupheka komunty 
omnyama bangakwenzi into eqakathekileyo okumele ilungiswe. Yikho-ke kufanele 
ukuthi bonke labo abagogela inkolo le empilweni zabo bakhanye bengaphumeleli. 
Yindlela kamlobi yokwala isiKrestu esinje. Ubona le iyinkolo esetshenziswa 
njengodlawu lokucindezela abansundu. Sonke isikhathi bathenjiswa inhlalakahle 
ezulwini kodwa bona abamhlophe bezidingela inhlalakahle lakhonaphg 
emhlabeni. Abafundisi abamhlophe bahlezi kuhle kodwa abamnyama kuthiwa 
eyabo izakubanhle sebesukile kulo umhlaba. 

Insolo le ikhanya ngokupheleleyo lapha umlobi eselandisa ngokuphethg 
kukasayijeni Phetheni Sibanda athi watshiya eNungwa wayakwakha kibo 
eSizindeni lapha izihlahla zakhe ezafika khona zamupha udumo waba lenotho 
enengi. Ugwalo luphetha yena elokhu ephila esiyaphambili kanti konke 
okukaNkanyiso sekudilikile kwamila ameva lapha aye akhe khona indlu yesonto, 
Umfanekiso wameva uqinisa ububi osebukhona kuleyondawo, akusafikekj 
ngitsho. 

Indikimba engiyibona ingeyokucina kulolugwalo ngeyokulwisa umbuso lo 
ocindezela abansundu. Umlobi usetshengisile insolo yakhe kulezo zinto 
ezalethwa ngumbuso wabamhlophe, inkolo yesiKrestu lemfundo. Kokubili lokhu 
kwenza abansundu bathobele umbuso wabamhlophe njalo behluleke ukubona 
ukucindezela kwawo. Abafundileyo bona bafise ukuthi babeyingxenye yalowo 
mbuso. Bathi bengaphiwa izikhundla bazibone sekumele baqinise ngamandla 
ukuthembeka kwabo ebalungwini. UNkanyiso uthi angeke abe igolide labelungu 
kodwa ukhohlwa ukuthi abelungu labo yibo abaqala ukuleba ebantwini 
abamnyama ngokubathathela umhlabathi wabo. 

Lokhu kwenza ukuthi umlobi alahle ithemba ebantwini abafundileyo elokuthi 
bangavuma na ukulwisa umbuso wabamhlophe. Ithemba lakhe ucina elibeke 
kulaba abangafundanga abaninelwa ngaphandle yilowo mbuso. Umsebenzi 
wokulwisa uwupha uMzondiwa. 

Umlobi upha ukuhlakanipha konke kuMzondiwa ngokumenza abone izinto 
ezinengi ezingabonwa nguNkanyiso ofundileyo. Uhle abone ukuthi umfundisi 
lowakwakhe abasimakholwa apheleleyo njalo isiphetho sogwalo siyakuveza lokho. 
Kodwa konke akwenzayo kakuphumeli egcekeni ngoba kungafanelanga ukuthi 
ugwalo lukhanye engathi lubuka umuntu ovukela umbuso wabamhlophe. 
Ukuphunyuka kwakhe emacaleni lekubulaweni ngamanxusa kahulumende yikho 
okwenza ukuthi umuntu athi lokho akwenzayo umlobi uyakubuka. 

Siqala ukumbona esilwa loMphini okuthiwa uzwana lamapholisa. Umka 
mfundisi, uMaThebe, uthi lapha ephendula uNkanyiso ngokuthaba kwabantu 
lapha bebona uMphini etshaywa nguMzondiwa athi yena: “Kufanele abantu 
bamzonde othandana lamapholisa ngoba bayawazonda bengazi ukuba wona alwa 
lobubi kuphela qha” (Inhlamvu ZaseNgodlweni, ikhasi 49) . 

Kusobala-ke ukuthi uMzondiwa wenza into ethabisa uzulu. LoMaThebe laye 
uyakuqinisa ukwenza kwabo ngoba esithi kufanele bamzonde othandana 
Jamapholisa ngoba bayawazonda. Umuntu angakubuza yikuthi kuyini okwenza 
ukuthi abantu bangaze bakwazi ukuthi amapholisa alwisana lobubi nje gha? 
Impendulo ngethi bababona behlukuluza uzulu kulokuthi alwisane lobubi lobo. 

Ngemva kwesikhathi uMphini uficwa efile isidumbu sakhe sisenkambeni 
yamapholisa kodwa kungaziwa ukuthi siphoswe ngubani khonapho. Indlela 
umlobi ethula ngayo indaba le itshengisa ukungamzweli uMphini. Umlobi 
ugcizelela elokuthi uMphini wonela ukuzwa isimemezelo sokuthi lowo ozaletha 
umbiko ozakhokhelela ekubotshweni komuntu owabulala ipholisa uDuduza 
uzaphiwa ikhulu lempondo (imali umuntu ayengathenga ngayo imota entsha 
ngalezo nsuku) wayengasaphuthi enkambeni. Okuhuga uMphini kakhulu 
kayisikubanjwa kwezigebenga kodwa yimali azayiphiwa. 

Lapha sekungathi umlobi usola abansundu laba abazimisele ukwenzela 
uhulumende waleso sikhathi yiloba yini kuphela uma bezaphiwa imali. Umlobi 
uyabeyisa abantu abanjalo yikho lokufa kukaMphini ekwenza inhlekisa. 
Izigebenga kazibanjwa, ezibulele yena uMphini lalezo ezabulala uDuduza. 

Loba kambe ibizo likaMzondiwa lingaphatheki ekuntshontshweni kwemali 
kaManwele kuyavela ukuthi labo bantu bamdibi munye laye. Isenzo sebhawa 
sifaniswa lesokuntshontshela abantu imadlana abayiholayo ngobugili ukwenzela 
ukuthi basebenzele umlungu kokuphela. Bona utshwala lobu obuhlala bukhona 
ngobokwenza ukuthi umuntu onsundu alibale ngabo akhohlwe yikucabanga 
ngenhlupho zakhe lokuthi angaziqeda njani. 

Isenzo sokucina sikaMzondiwa kwaba ngesokutshaya aphose abulale umcuphi 
uDiki owayethwalise uNkanyiso amagabha avuzayo ekumbopheni kwakhe ethenge 
impahla zomkoto. Loba wapika okwenyanga ezimbili nje kakukhanyi 
kuyikujeziswa okungamenza akhawule lokho akwenzileyo. 

Kusuka kukhanyele umfundi wogwalo ukuthi lezi zenzo zikaMzondiwa umlobi 
uyazibuka ngendlela amjezisa ngayo. Lokhu kuqiniswa liphupho uMzondiwa 
abalalo esesibhedlela lapha aphupha khona unina esola uyise ngokungamhambisi 
esikolo njalo azibone esehanqwe zinyamazana ezesabekayo, izilwana lezingwe 
kodwa athi esamangele izinyamazana lezo ziphenduke zibe ngabantu. Umuntu 
angathi iphupho liginisa ukuthi uyise kaMzondiwa kaphambanisanga ngandawo 
loba kambe indlela kaMzondiwa izakuba nzima kodwa izaletha intokozo 
ekucineni. 

Ukubaleka kukaMzondiwa eNungwa esiya eGoli kakumelanga kuthathwe 
njengokubalekela icala kuphela kodwa kumele kukhangelwe njengendlela 
yokuyadinga amaghinga amatsha okulwisa uhulumende wabamhlophe. Yikho 
phela uMzondiwa etshiya egcinise izigqoko zakhe ngoba kayisebenza kodwa 
uyakulwa impi. UMzondiwa-ke ngumlweli wenkululeko wakuqala ukuphuma 
elizweni esiyalwela inkululeko yelizwe yikho nje umlobi engavumeli ukuthi afe 


es 


62 Ukuhluzwa Kwamanoveli EsiNdebele: 1956-1971 


ngoba kumele aphe ithemba lokuthi uyaphenduka ukuzakulwisa umbuso 
wabamhlophe. 

Kumele kubekwe obala ukuthi ugwalo lolu lwalotshwa ngesikhathi sokukhula 
komoya wokufuna uzibuse emazweni eNingizimu yeAfrika ngakho lokho 
okwenziwa nguMzondiwa kungabe kufuqwa yilowo moya wokufuna uzibuse, 
Kanti njalo ngalesi sikhathi eleZansi Afrika laliknokhela endabeni zombangazwe 
ngoba inhlanganiso yeANC (African National Congress) kwasekukade yabakhona 
kusukela ngomnyaka ka1912. Ngakho ukuya eGoli kukaMzondiwa kungathathwa 
ngokuthi uyadinga amacebo kunhlanganiso esezilolwazi ekulweleni 
ezombangazwe. | 

Ngithanda ukugqiba lesi sigaba ngokugcizelela ukuthi abafundi abanengj 
babehluleke ukubona uMzondiwa njengomlweli wenkululeko kodwa bambone 
njengesigangi nje kuphela. Lokhu yikukhutha indaba ngoba nxa eyisigangi nje 
qha kungani singamboni ekujeziselwa lokho kuganga kwakhe? Kungani esiba 
liqili elazikhotha emhlane? Kungapha sifundo bani kubafundi uma eyekelwa 
enjalo isandla somthetho sikhanya sisehluleka kokuphela ukumbamba nje? 
Khumbula ukuthi ibhayisikili likaDuduza kalizange liphinde libonwe kodwa yilo 
uMzondiwa abaleka watshiya ngalo isilwane esasifuna ukumudla. 

Lolu lugwalo oludinga ukubalwa ngokunanzelela okukhulu. Umfundi alubale 
ecabanga ukuthi abalobi babengavunyelwa ukuloba ngezombuso kanye lokusola 
uhulumende walesi sikhathi. 


Ukwethulwa komphakathi wamaNdebele 


Kulolugwalo amaNdebele avezwa ngendlela etshengisa ukuthi angabantu 
abalendlela yabo yokuphila ebukekayo njalo ebabeka ebangeni elilingana lelezinye 
izizwe. Loba ugwalo lukhuluma ngempilo yabafana beNgodlweni besesilungwini 
enkomponi yeNungwa umlobi uletha umlingiswa uPhetheni onguye esizwa ngaye 
okunengi ngendlela yokuphila kwamaNdebele. Lolugwalo luhambelana loluka 
Ndabaningi Sithole ekuthini kalweyisi abantu abamnyama kanye lembali yabo. 

Kuliqiniso ukuthi abantu bayabulalana lapha eNungwa kodwa umlobi ukubeka 
obala ukuthi lokhu sekubangwe yimpilo elethwe ngabamhlophe asebesuse abantu 
abamnyama enhlalweni yabo. Izinyanga zivezwe zingabantu abathenjwa 
ngumphakathi ngoncedo ezilupha umphakathi. 

Imikhuba yesintu ivezwe imihle ingadali ingxabano phakathi kwemizi. 
Usayijeni Phetheni Sibanda uvezwe elothando olukhulu emntwaneni womfowabo 
okwenza umntwana lo angaze akunanzelela lokuthi uyintandane. 


IRhodesia Literature Bureau yaba lempumela bani ekulotshweni 
kwalolugwalo 


Ugwalo lolu lalo lwazama ukulandela indingeko ezazifunwa ngabahleli 
bezingwalo zesintu. Kalulude kangako loba lulamakhasi amanenganyana 

kulezingwalo ezaphuma kuqala kwalo, lulamakhasi alikhulu lamatshumi amabili 
Janye (121). Izahluko zalo kazisafakwanga izihloko njengalokho esikubone 
ezingwalweni zakuqala. 

Kungeke kwatshiwo ukuthi ugwalo lulotshwe ngendlela elula ngoba indaba 
equkethwe lugwalo idinga ukuthi umuntu ajulise ingqondo ukuze ayizwisise. 
Kodwa indingeko zeLiterature Bureau umuntu angathi ziyasuthiseka zona ngoba 
umuntu angalubala abone umlobi walo ejonge ukusola abafundisi 
abangathembekanga, abambaxambili. Kodwa kungasuka kuphice intanga 
esesencane ukuthi kanti ingani lalo obethembekile njengoNkanyiso ibandla lakhe 
likhanya lidilika nje. Engabe esola ukudalwa kwamabandla amatsha na? Ngezinye 
indlela ngithi lolu lugwalo olufuna inggondo eseziqinile ukuthi ziluzwisise 
kakuhle. 

Ubudlelwano phakathi kwabamhlophe labamnyama umlobi ubuveza 
ngendlela etshengisa ubugotho obuthile. Inotho ikubo abamhlophe njalo benza 
abakuthandayo ngabantu. UManwele kuthiwa wayethanda abantu 
engakantshontshelwa imali ngabantu kodwa waguquka wabazonda ngemva 
kwalokho. Loba kunjalo umlobi wenza ukuthi ofunda ugwalo akubone ukuthi 
kwakuvele kungelathando ngaphandle kokubathathela imali yabo ngokubadakisa 
ngotshwala kuphela. 


Isiphetho 


Ngithanda ukuphetha ngokuthi indlela umlobi enza ukuthi abalingiswa bakhe 
baphethe ngayo iyaphathisa ekuvezeleni umfundi ukuthi abone ukuthi ujongeni 
ngalokho okumelwe yilabo balingiswa. Kusobala kulolugwalo ukuthi konke 
okuphathelene lenkolo yesiKrestu kakuphumeleli, ekucineni kuyanyamalala. 
Okuphathelene lesintu sikutshiya kughubekela phambili. UMzondiwa, ifa livuke 
njengempukunyoni ugibela ibhayisikili lakhe asitshiye isilwane, uzaphenduka 
njengokuthembisa kwakhe uyise. Uzaphenduka eselolwazi olungcono ekulwiseni 
abahuquluzi benotho. UMzondiwa ngumlweli wenkululeko wakugala ukuphuma 
elizweni esiyalwela inkululeko. Kumele simtshayele ihlombe uE.M. Ndlovu 
ngombono aba lawo kudala kuvele kungakagaliswa ukukhunjulwa ngokuthi 
abantu bazaphuma baye kwamanye amazwe angomakhelwana besiyadinga 
izikhali lolwazi lokulwisa uhulumende wabamhlophe. , 

UVusezindala 


Lwalotshwa nguDavid E. Ndoda 
Lwahluzwa nguNkosinathi Baleni loMandlenkosi Moyo 


Imbali yogwalo 


Ugwalo UVusezindala lwabhalwa ngo1957 lwadindwa ngabeLongman and Green, 
eCape Town, bephathisana labeSouthern Rhodesia Literature Bureau ngo1958, 
Kwathi ngo1989 lwadindwa okwesibili ngabeLongman abeZimbabwe belokhu 
bephathisana labeLiterature Bureau. Ekudindweni kwalo kwesibili umlobi 
waguqula kancinyane okunye okwakusegwalweni olwaludindwe ngo1958. 


Imbali kamlobi 


UDavid Ndoda wazalwa ngomnyaka ka1925. Kukhanya angathi wazalwa uyise 
ehlala koBulawayo. Uyise weza lapha ngemva kokubaleka komalumakhe lapha 
ayengaphathekanga kuhle khona. Uyisemkhulu wayengumelusi wenkomo zenkosi 
esigodlweni koBulawayo ngakho ekuchithekeni kwelizwe sekutshiswa umuzi 
wakoBulawayo abelusi bezinkomo babulawa kulandelwa isiko. Yikho nje uyise 
kaDavid wakhula eseyintandane. 

-UDavid Ndoda wafunda eDadaya lapha afundiswa khona ngababalisi 
abansundu ababevela eZansi Afrika. Wafunda kubo isiZulu okwamenza acine 
ethakazelela abalobi beSizulu abagogela uR.R.R. Dlomo lo W.B. Vilakazi. 

UNdoda uthi yena wakhula ethakazelela ezokholo. Ngesikhathi eseDadaya 
wayehamba emizini eseduze lesikolo esiyafundisa abantwana ibhayibhili ngesonto 
(T. Matshakayile-Ndlovu, M.Phil thesis, 1994). Wafundela ububalisi, wafundisa 
emishini yeHoward, koChiweshe. 

Watshiya ukufundisa wayafundela ukuhlela izindaba eLusaka kweleZambia. 
Ekugedeni kwakhe waphiwa umsebenzi wokuhlela izingwalo zeSiNdebele 
kugatsha lweLiterature Bureau ngaphansi kukaW. Krog loD. Hlazo. 

UNdoda wafika waguqula ukusebenza kweLiterature Bureau ekuphatheni kwayo 
imisebenzi yabalobi abatsha. Wasungula indlela yokuthi umlobi omutsha aziswe 
lapha angabe ehluleke khona njalo atshengiswe ukuthi angalungisa ngaziphi 
indlela ukwenzela ukuthi umsebenzi wakhe ucine uphumelela. Lokhu kwenza 
ukuthi abalobi abatsha bacine besiba ngabalobi, okugogela laye uNdoda. 

Wathi yena injongo yakhe ekubhaleni kwakuyikukhuluma ngezindaba 
ezazisegudwini ngalezo nsuku, ezibalisa ukuzithwala kwamantombazana 
esesesikolo, lokuyadinga umsebenzi eGoli. Lokhu okwesibili yikho akukhangelayo 
egwalweni lwakhe uVusezindala. 


Indaba yogwalo ngamafitshane 


Ugwalo lumayelana ngoVusezindala indodana kaZenzeleni Dube lomkakhe 
uMaTshuma, abakhele emangweni weMbembesi. UVusezindala wakhula elalela, 
unina wayemtshele ukuthi angalwi labantu kodwa umuntu angamonela 
ayemcebela emapholiseni. Lokhu kwenza ukuthi ekweluseni kwakhe abanye 
abafana bathi sebephosele inkomo zakhe zomdaka emanzini wayabamangalela 
emapholiseni babotshwa. 

Icala lathethwa kukhunjulwa ukuthi zinkomo sibili kodwa ekuthethweni kwalo 
umthethimacala wasebona ukuthi kukhulunywa ngenkomo zomdaka kwayikhona 
eselaywa uVusezindala ukuthi angabodlalisa isikhathi samapholisa ngezinto 
ezingela msebenzi. 

UMaTshuma yena wakhulisa abantwabakhe ebafundisa inkolo yesiKrestu. 
UVusezindala wakhula elesifiso sokuthi engakhula uzathatha umfazi oyedwa 
njengoyise. 

Ekutshiyeni kwakhe ukwelusa wayancedisa umfowabo uMjabuli. Esekhulile 
wayathatha isithupha. Wazibona esekhulile engasafuni ukuthi abanawakhe 
bambize ngebizo kodwa bathi Dube omncinyane. Eselesithupha wasuka 
wayadinga umsebenzi emishini yeNyathi lapha afika wasebenzela umfundisi 
othiwa nguThandabantu kodwa yena ibizo lakhe sibili kunguHarewood. 
Umfundisi wathaba ngoba wayevele eswela umfana wokuthuma. 

Kuthiwa uVusezindala wayekhule okomzimba kuphela kodwa engakwazi 
ukubala. Umfundisi wayemthuma ukuyathatha amawolontshisi koLubhombolo 
emupha incwadi ukuthi ayekupha labo ababezamupha amawolontshisi lawo. 
Ubumpumputhe bamenza ukuthi adle amawolontshisi engazi ukuthi inani lawo 
libhaliwe encwadini ayithweleyo. Wazama ukuyigqibela phansi ngesikhathi esidla 
amawolontshisi esenzela ukuthi ingamboni kodwa akumsizanga. Umfundisi 
wacina ebona ukuthi ukungafundi yikho okwenza umfana lo enze konke lokhu. 
Wasemfundisa ke. Kuthiwa okunye okwafundwa nguVusezindala kumfundisi 
yikugcina ilizwi lakhe. . 

Esezibona esekhulile wabona sekufanele ukuthi athathe. Ngakho wadinga 
ukucetshiswa kudadewabo uNtombiyelanga. Kodwa yena watshela udadewabo 
ukuthi kafuni umfazi onathayo, obhemayo kumbe ongakhonziyo. Udadewabo 
wamtshela ngoSithembize umntakaDubilizwe, indoda eyayiletshumi lambili 
labafazi baze bayithi nguMaminyanisa. Kodwa unina kaSithembize, uMaNdlovu, 
wayezama ukuthi umntanakhe abe yintombazana elungileyo, ekholwayo ngoba 
esephendulwe ngumfundisi uNyoni lobanje uyise wayekuphazamisa lokhu. Uyise 
wayethanda utshwala kakhulu, bungasweleki emzini wakhe. 

UNyoni wathuma umkakhe ukuthi afundise unakaSithembize ukuziphatha 
kuhle kanye lokuhambisa abantwana esikolo. UMaminyanisa wathi esetshwalenj 
wahlekwa ngamanye amadoda ngokufundisa umntwana oyinkazana. Uthe efika 
ekhaya mhlalokho wahle wathi kasafuni ukuthi abantwana bakhe baye esikolwenj, 
Wehluleka kanjalo ke uSithembize. 

Udadewabo kaVusezindala waphathisa umnewabo ukuthi baze bacine 
bebonana loSithembize. Ngemva kwesikhathi wakhonjwa. Bathembisana ukuthj 
bazakhonza njalo kabasoze babheme kumbe banathe. 

UVusezindala wabona sekufanele ukuthi ayedinga umsebenzi koBulawayo, 
Wathola umsebenzi koMfitshane. Wasebenza nzima waze wenziwa ufolomani. 
Wayegcina imali ngonanzelelo. Kwathi ngokuhlangana kwakhe labanye abafana 
ababesebenza eGoli wasekhangwa ngabakukhulumayo wasefisa ukuya eGoli laye, 
Engakasuki wathembisa uSithembize ukuthi amlindele uzabuya emthatha, 
wamtshiyela ibhatshi njengesithembiso sakhe. USithembize yena watshela unina 
omncinyane uMaSibanda ngesithembiso sikaVusezindala. 

USithembize wasala ekhonjiswa ngamajaha amanengi kodwa wawala wonke, 
Abanye onina abancinyane baqala ukumnyundisela waze wacina esezondana 
loMaSibanda owayenguye owayesazi ngoVusezindala. 

UMaNyoni loMaMpofu, onina abancinyane bakaSithembize baqala ukumtshela 
ukuthi osowabo sebendile yena uzagugela ekhaya. Kwathi-ke ngelinye ilanga beye 
esitolo eMbembesi bafika baphiwa itiye yindoda yakoBhanda eyayisebenzela 
komunye umlungu khonapho. Bahle bamkholwa uBhanda bafisa ukuthi abe 
ngumkhwenyana wabo. Wavuma enxuswa ukuthi azekwethekelela 
koMaminyanisa khona ezatshengiswa intombi. Ngemva kokuvakatsha 
kukaBhanda wahle watshelwa nguMaMpofu ukuthi uSithembize usemkhombile. 
Kwahle kwalungiselwa ukuthi bathathane. UBhanda wathuma uDlamini ukuthi 
ayemcelela umlilo koMaminyanisa. Ngemva kwalokho ababili laba batshadiswa 
esontweni. UBhanda lo wayedabuka kweleMalawi. 

Kwathi ngemva kokutshada kukaSithembize uSikomitshi weMbembesi, 
uMqwayobomvu (Brown) wakhupha isinqumo sokuthi amadoda sekumele 
aqume izinkomo zawo kanye lamasimu kungakhathalekile ukuthi indoda ilabafazi 
abangaki. Kwathiwa labo abangafuni lokhu bangayadinga indawo kwezinye 
indawo. UMaminyanisa wathutha lomuzi wakhe wayakwakha eNkayi. 
USithembize wasala eMbembesi lomkakhe uBhanda. USithembize loBhanda 
bathola umntwana ongumfana abametha igama elithi Mkhulunyelwa. 

EGoli uVusezindala wayephila nzima elondoloza imali ukwenzela ukuphindela 
emuva ayethatha uSithembize. Imali yakhe wayeyigcina ebhanga. Ngemva 
kweminyaka emihlanu wakhupha imali yakhe ebhanga waphindela emuva. Wathi 
efika koBulawayo wahle wezwa ngoSithembize loBhanda. Wadana kakhulu 
ekhumbula ngokuhlupheka kwakhe eseGoli ethi usebenzela uSithembize. 

Wafika ekhaya bamthabela abakibo. Ngelanga elilandelayo wazulazula waze 
wazithola esesemzini kaBhanda wazenza obuza indlela. USithembize uthe 

embona wahle wamdumela esithi ngumnewabo. Esezwe lelo uBhanda watatazela 
ecabanga ukuthi liqiniso waze wabapha ithuba lokuthi babe bodwa. Sebebodwa 
uSithembize waveza ukuba usamthanda uVusezindala. Ngakho bavumelana 
ukuthi babalekele uBhanda bahambe baye eGoli. Babumba iqhinga lokubulala 
uBhanda ngehloka elalifakwe enkunini nguSithembize ukwenzela ukuthi 
uVusezindala atshaye ngalo uBhanda. 

Sebekwenzile lokhu basuka babaleka. Kuthe sebephambili emfuleni 
uMzingwane uVusezindala wathi uSithembize aphosele umntakaBhanda emanzini 
ngoba yena engafuni ukumgcina. Waqala esala uSithembize kodwa wacina evuma. 
Uthe eqeda ukwenza lokhu uVusezindala wahle wathi laye kasamfuni ngoba 
ulesihluku esikhulu. Wamxotsha wathi kabuyele emuva kasafuni ukuhamba laye. 
Wakhala esephindela emuva uSithembize. 

UVusezindala wasala wazilengisa. Isidumbu sakhe saze sabonwa ngamapholisa 
esedinga isidumbu somntwana ngoba wayezilengise ngaphansi kwebholoho. 

Emuva le basala bemdinga uSithembize becabanga ukuthi ubalekile. Bambona 
esetheleka. Wayilanda yonke indaba zahle zamkhalela. Icala ladluliselwa ePitoli 
ngemva kokucelwa ukuthi lisiwe khonale ligqwetha elalidingwe nguMaminyanisa. 
Lokhu akusizanga ngoba wagwetshelwa ukuqunywa. Engakalengiswa 
wavakatshelwa ngumfundisi uKhumalo wathola amandla lethemba esizwa ukuthi 
uNkulunkulu uyabaxolela aboni. Wafa engasela kwesaba uSithembize. 

Kusobala ukuthi indaba yenzakala kwelemaNdebeleni endaweni ezithi 
iMbembesi, iNtabazinduna leNkayi. Kanti njalo ezinye izehlakalo zenzakala 
koBulawayo kanye leGoli. Izehlakalo lezi zenzakala ngesikhathi ilizwe leli lisathiwa 
yiRhodesia lingaphansi kombuso wocindezelo, umbuso wabamhlophe. Umbuso 
wawusugxile impande kodwa abamhlophe belokhu besasungula imithetho yabo 
eyaphatha kubi abansundu okunjengokuqunywa kwamasimu lokuqunywa 
kwenkomo. Njengoba imithetho le yaqalisa ezabelweni ezaziseduze lamadolobho 
amakhulu kwathi labo ababengayemukeli imithetho le bathutha bayahlala 
endaweni ezikude lamadolobho amakhulu. Yikho nje uMaminyanisa labanye 
bathutha bacina sebakhe eNkayi. 


Abalingiswa abaqakathekileyo 


Abalingiswa abamqoka nguVusezindala, uSithembize loBhanda. UVusezindala 
ukhuliswa ngemfundiso yesiKrestu kanye loSithembize loba bezalwa emizini 
elenhlalo etshiyeneyo. Lokhu kuhambelana kwemfundiso yabo kuvela obala lapha 
sebethembisana ukuthi bazathathana, bubili babo bathembisa ukuthi kabasoze 
banathe utshwala, babheme igwayi njalo uVusezindala uthembisa ukuthatha 
umfazi abemunye. Loba uVusezindala ekhanya ehlakaniphile nje 
ulobuphukuphuku obuthile obubangwa yikuthi kafundanga esikolo, 
esabamhlophe. 

UBhanda yena uza kuleli engumfana omncinyane evela kweleMalawi. Kodwa 
loba eseyindoda nje uvezwa engumuntu oqileka lula. Uhugwa ngonina 

abancinyane bakaSithembize ukuthi azekhombisa uSithembize avumele phezulu, 
Kuthi lamhla uVusezindala efika emzini wakhe ezenza umnewabo kaSithembize 
avumele phezulu. Lokhu-ke kukhanya angathi umlobi uthi yizo izimilo zamadoda 
avela eMalawi, ngovuma zonke. 


Indikimba zogwalo lolu 


Indikimba ekulolugwalo ikhanya iyikungahambelani lokwehlukana kanye 
lokuphikisana kwenkolo lenhlalo yesiKrestu kanye lenhlalo yesintu. Lokhu 
kuvezeka ngesikhathi umbuso wabamhlophe ufika kuleli. Ngaphansi kwalokhu 
umlobi usivezela umkhuba wokuthathana, indlela yokuthetha amacala 
lokuguquka kwenotho. Inotho isezandleni zabamhlophe. Abamnyama benza 
lokhu okufunwa ngabamhlophe. 

Umlobi ukhanya esekela umbuso okhona lempilo kanye lenkolo yabelungu. 
Ngakho ukhanya esithi abamnyama batshiye amasiko lemikhuba yabo bathathe 
eyabelungu. Lokhu kuvezwa yikwenza kwakhe okusuka kukhanye angathi umlobi 
uthi ubukholwa lomtshado wesonto yikho okugondileyo. Ekucineni kogwalo 
umlobi uthi “masidinge umbuso kaNkulunkulu, masidinge umbuso wemfundo, 
sidinge njalo umbuso wenotho sizaba ngohlalakuhle.” Izinto akhuthaza ukuthi 
zenziwe ngezabuya labelungu. Lezi yizo izinto ezasekelwa ngabamhlophe 
lemithetho yabo. Ngezinye indlela umlobi kaziqhenyi ngalokho abantu 
abamnyama abayikho njengabantu bakibo. 

Umlobi uveza ububi bombuso wabamhlophe kodwa ekwenza engatshengisi 
ukuthi uyakubona ukuthi yibubi balowo mbuso. Utshengisa amadoda esiya 
ezindaweni ezikhatshana esiyadinga imali, koBulawayo leGoli, okucina kwephule 
izithembiso zabasakhulayo kulethe imfa lokukhathazeka kwabantu abanengi. 

Umlobi ujonge njalo ukutshengisa ukuqakatheka kwemfundo yabamhlophe 
ngokusethulela uVusezindala eyisiphukuphuku sokucina engakatholi imfundo 
yabamhlophe kuthi ngemva kokuyithola aqalise ukuthatha amanyathelo 
akhaliphileyo awokumisa kuhle impilo yakhe. Lamacala asethethwa ngendlela 
ayiveza ngokuthi iphucukile, emthethwandaba umuntu emelwe ligqwetha. 
Umlobi-ke ukhanya ejonge ukuveza amandla abamhlophe awabona ephucula 
impilo yabantu ngoba bona baphila impilo engcono okumele abantu abamnyama 
bayilandele. Lokhu kuvezwa yindlela asekela ngayo inkolo yesiKrestu. 


Ukwethulwa komphakathi wamaNdebele 


Amasiko lemikhuba yabantu abamnyama ayivezwanga njengezinto ezimqoka, 
abantu abamnyama abangazighenya lokuzethesa isithunzi ngazo kodwa kuvezwe 
njengezinto okumele bazehlukanise lazo bathathe eyesiKrestu eyabuya 
‘labaphuculi’ (abamhlophe) . Inkolo yesiKrestu loNkulunkulu wabamhlophe 
yikho osekusetshenziswa ukulinganisa impucuko yomuntu ngakho uNdoda uthi: 

Wamtshela futhi ukuthi yena uyathandaza kakhulu ukuthi uNkulunkulu 
amphathise amenze athathwe yindoda engelasithembu, njalo indoda eya 
ecaweni engaphuzi lotshwala. (UVusezindala, ikhasi 7) 


Lokhu ukuginisa ngokusebenzisa imicabango kaVusezindala kulonaleli ikhasi 
laphe ethi “owamthembisa ukuthatha umfazi oyedwa.” Okuyikho okubukwa 
njengento enhle ngamaKrestu labamhlophe hatshi isithembo. Ngalokhu sibona 
ukuthi ukuqhuba imikhuba yesintu lamasiko akhona kubukelwa phansi 
ngumlobi. Kusobala-ke ukuthi uNdoda kakho eceleni labamnyama, ukhwezela 
ingqubelaphambili yombuso wabamhlophe lenkuliso lokugheliswa kwemikhuba 
yabamhlophe elizweni lonke. Indlela abamhlophe ababona ngayo impilo yiyo 
afuna abamnyama bayibone ngayo yikho esekela ubuKrestu. OVusezindala nxa 
befika eGoli ababongi madlozi abo kodwa uVusezindala uguga phansi abonge 
uNkulunkulu wesikKrestu. 

UD.E. Ndoda usuka asebenzise indlela zabamhlophe lapha etshengisa ukukhula 
komuntu esuka ebufaneni engena ebudodeni ngokuthi uVusezindala “wathi ukuba 
aphiwe isithupha wazibona eseyindoda laye.” (UVusezindala, ikhasi 98) Lokhu 
sekusitsho ukuthi uNdoda uthi kungakangeni izithupha kwakungelula 
ukwehlukanisa umfana endodeni. Ngalokhu umlobi usekela umqondo 
wabamhlophe lombono othi abamnyama abakhuli bahlala bengabantwana 
kokuphela. Umlobi uPaulo Freire uthi abacindezeli basebenzisa imfundo ukuze 
bacindezele abangaphansi kwabo ukuze bengaboni ukuthi bayaqilwa. Uphinda 
engeze ngokuthi, 


(It is completely alien to the existential experience of the student [P. Freire, | 
ikhasi4 5]). 


Imfundo le ayihambelani lempilo yabafundi kumbe abantu. 


Ngenxa yale imfundo siba labantu abakhangelela phansi amasiko abo ayiwo 
abakhayo baze bafika lapho abakhona. Abantu labo baphetha ngokukhangela 
emasikweni abacindezeli njengamasiko angcono alobugotho lempilo. UNgugi 
Wa Thiongo uginisa umbono lo egwalweni lwakhe oluthiwa Decolonising the Mind 
ngokuthi: 


(An African ... who had gone through a colonial school, would more readily 
relate to the bible with its fantastic explanation of the origins of the universe 

. and damnation for those sinners against imperial order. (Ngugi wa 
Thiongo, ikhasi 67) 


Isizalwane seAfrika esafunda ngaphansi kombuso wabamhlophe sikufica 
kulula ukwemukela izindaba zebhayibhili ezisanganekwana ezichasisa 
ngokudalwa komhlaba lokujeziswa kwezoni eziphikisa umbuso 
wocindizelo. 

Uma sikhangela umbono lo sibona ukuthi uyahambelana lendlela uNdoda 
ethule ngayo abantu abamnyama egwalweni lwakhe sibe sesinanzelela ukuthij 
wenziwa yileyomfundo eyamguqula ingqondo yamenza wathanda ukuzigeza 
edabeni lwamasiko abamnyama. 

Uluntu lonke olumnyama luyahlekwa ngendlela uVusezindala ethulwe ngayo, 
Ukuswela kwakhe imfundo yabamhlophe kuvezwa njengobuwula. Lokhu 
kwenziwe ngabomo ukuze abantu abamnyama bakhanye bengabantu abangela 
mpande ezigxile emasikweni lemikhutsheni yabo kanye lemfundiso yesintu, 
UNdoda, ngokwenza lokhu wenza abamnyama bakhanye bengesilutho ngokwabo 
ngaphandle kokuthi basekelwe kumbe beyame kwabamhlophe. Ukungafundi 
imfundo yabamhlophe kukhangelwa njengokungaphucuki, ukuba semuva, 
ukungacabangi, ukuba yimpumputhe lokungakhuli engqondweni kwabamnyama, 
Imfundo le ilinganiswa lempucuko, lengqubelaphambili kanye lokukhalipha 
kwengqondo. 

Lokhu kwenza kukaNdoda esekela abamhlophe lombuso wabo kulimaza 
isithunzi lokuziqhenya kwabansundu ngesiko labo. UNdoda njengomlobi 
omnyama ukhangelelwe ukuba ngabe uvuselela avikele amasiko abantu 
abamnyama okwakuthiwa abalamasiko ngabacindezeli. Ukusilela kwendlela 
uNdoda akhangela ngayo abamnyama kusekela imiqondo yabacindezeli ngabantu 
abamnyama. 

UNdoda ubona abamhlophe njengabantu abayibo abakhokhela abantu 
abamnyama lokubafundisa ngempilo engcono okumele bakhangelwe 
njengesibonelo esihle. Kanti njalo ubabona beyibo abapha abansundu lokho 
abakuswelayo njalo bebagcina. Egwalweni lolu abamhlophe yibo abapha 
abansundu imfundo okuvela ngomfundisi uThandabantu efundisa uVusezindala. 
Ibizo lakhe ngokwalo liveza ukuthi ukhangelwa njengomuntu olomusa lothando 
ebantwini. Le ingabe iyindlela kaNdoda eyokuveza ukuthi abelungu babeluncedo 
ebantwini abansundu. Sinanzelela ukuthi abamnyama basuka bayesebenza 
ngaphansi kwabamhlophe. UVusezindala kuthiwa wafundiswa ukukhuluma 
iqdiniso lokugcina ilizwi lakhe ngumfundisi. Uyise laye umbona ukuhlakanipha 
“ngemva kokusebenzela umfundisi” (ikhasi 10). Konke lokhu kusivezela 
ukugakathekiswa kwenkolo yesiKrestu lezindlela lamasiko abamhlophe ngumlobi. 
Kuyisitshengiselo seminakano yomlobi edabeni lwamasiko lenkolo yabansundu 
leyabamhlophe. Umlobi ubona ukusilela kwamasiko abansundu. 

Indlela yokuthetha amacala isiguqukile. Amacala asethethelwa 
emithethwandaba yabelungu hatshi edale labansundu. Lokhu kubonakala ecaleni 
likaSithembize njalo kusobala ukuthi umlobi indlela le iyamsuthisa, uyibona 
isahlulela kuhle impela. Ngakho ubona abamhlophe beze lezabo izindlela zempilo 
bazifaka ebantwini abamnyama kodwa ngalokho umlobi uthi abamnyama 
baphatheka ngcono. 

Ubukholwa buyaphakanyiswa bubekwe phezu kwenkolo emadlozini eyiyo 
ekholwa ngabamnyama. Sibona njalo njengalokho okuvela egwalweni 

lukaI.N. Mpofu oluthiwa Wangithembisa Lami abansundu balobunyamazana 
phakathi kwabo okuthi lapha abavukelwa khona kumbe abathola khona ithuba 
bavuka ubhova. Lokhu sikubona lapha uVusezindala obekade eyimpumputhe 
waphuculwa ngumfundisi ucina esiba ngumbulali ekucineni. KuSithembize sibona 
abantu abamnyama bethulwe njengabantu abangagcini isithembiso. Kolunye 
uhlangothi abamhlophe bamele ingqubelaphambili lokuthula okuphanjaniswa 
ngabansundu. 

UFrantz Fanon, egwalweni Iwakhe oluthiwa The Wretched of the Earth, (ikhasi 
169) unanzelela ukuthi abansundu abafunda ngaphansi kombuso wabacindezeli 
akumelanga basolwe kangako kungagalanga kwakhangelwa umbuso lowo. 
Umbuso lo kawusuthisekanga kuphela ngokona imizimba yabantu 
ababengaphansi kwalolu cindezelo kodwa waguqula ingqondo zabo, wadiliza 
imbali yabo, bafaka eyabo bona ababusi. Lokhu sikubona egwalweni UVusezindala 
uma sikhangela ngelihlo elicubungulayo ukuthi uNdoda usekela umbuso okhona 
ngenxa yemfundo ayitholayo. Ngakho kukho konke lokhu okungaphezulu 
sinanzelela ukuthi uNdoda kaphakamisi impilo yabantu bakibo kodwa ukhuthaza 
umbuso wabamhlophe lenkolo yabo. Ubona abamhlophe beze lempucuko 
equkethwe emfundweni lesiKrestwini. 


IRhodesia Literature Bureau yaba lempumela bani ekulotshweni 
kwalolugwalo 


Kukhanya umlobi walandela indingeko zalolugatsha. Ugwalo lufitshane, 
lulamakhasi angu44 kuphela. Lulayo imifanekiso okwakukhangelelwe ukuthi 
iphathise abasaqala ukubala izingwalo. Ugwalo lwethula abantu abamhlophe 
bengabantu abalungileyo njalo abaphathisa abansundu ngendlela ezinengi. 
Ngakho kungathiwa kaluthinti ezombangazwe. Loba umlobi ethinte ngokususwa 
kwabantu endaweni yabo ngenxa yokuqunyelwa amasimu lenkomo umlobi usuka 
akutshaye indiva lokhu. Kusuka labo abalemizi emikhulu njengaboMaminyanisa 
abavele bephethe imikhuba umlobi ayibona kufanele ukuthi ilahlwe. Kanti labo 
ekuthutheni kwabo kabakhathazeki ngoba bathola izindawo ezinhle lapha abafika 
baghelise khona izibaya zabo kanye lokuthatha abanye abafazi futhi besengeza 
inani labo. 

Ugwalo luphakamisa inkolo yesiKrestu njalo lwehlise eyesintu. Lokhu yikho 
okwakukhangelelwe ukuthi kwenziwe zingwalo zendimi zesintu ukwenzela ukuthi 
abafundi bazo bathakazelele umbuso wabamhlophe oyiwo oweza lenkolo le. 


Isiphetho 


Lolugwalo ngolunye lwezingwalo ezitshengisa sobala umonakalo owenziwa 
yimfundo yabamhlophe ezinggondweni zabantu abansundu. Abantu abansundu 
bafundiswa ukuthi konke okwakibo yibuqaba, izinto zabantu abangaphucukanga, 
abalokhu besemnyameni. Ngakho kwaba yisifiso sakhe wonke umuntu ofundileyo 

ukuthi atshengise ukufunda lokhu ngokwenyanya konke okwakibo agijimele 
okwabamhlophe, engakhethi lutho ngoba etshelwe ukuthi konke okuze 
labamhlophe kuhle njalo kuyimpucuko. Kasibasoli kakhulu abalobi abanje kodwa 
siyabazwela ngokulinyazwa kwabo yimfundo yesikhathi sombuso wabamhlophe, 


Imbali yabahluzi 


UNkosinathi Baleni uzelwe ngomnyaka ka1975 ngenyanga kaMbimbitho mhla 
zilitshumi lantathu esigabeni sePlumtree. Ungowokucina emulini yakwabo njalo 
enguye yedwa umfana lamantombazana amabili. Waqalisa imfundo yakhe esikolo 
seNyele, ePlumtree, wasuka waya eMatshinge kodwa wayaqedisa iZJC 
eseseDombodema. Ngo1993 waqalisa izifundo zemfundo ephezulu (‘O’ level) 
eVhembe eseBeitbridge wasuka lapho waya eCyrene eseduze lakoBulawayo lapha 
aqeda khona ngo1996. Kwathi ngo1997 waqalisa izifundo zakhe zeB.A. 
eYunivesithi yeZimbabwe. Ekulobeni kwakhe umsebenzi lo ubesemnyakeni 
wokucina. 

UMandlenkosi Moyo uzelwe ngomnyaka ka1978 mhla zine kuMabasa ezalelwa 
esibhedlela seSt. Lukes esigabeni seLupane. Ungowesibili emulini yabahlanu. 
Wagalisa imfundo yakhe ngo 1984 esikolo seSt Pauls eLupane, waya eMakwila 
eHwange. Imfundo yesekhondali wayenzela ezikolo ezithi Embakwe eseduze 
lePlumtree leInyathi esemmangweni weBubi. Kwathi ngo1997 wagalisa izifundo 
zeB.A. eYunivesithi yeZimbabwe. Ekulobeni kwakhe umsebenzi lo ubesemnyakeni 
wokucina. 

ISIGABA SESIBILI 


Amanoveli adindwa ngo1960 kusiyafika 
ku1971 


[singeniso 


Amanoveli adindwa ngalesi sikhathi eza ngemva kokwalelwa kogwalo 
jukaN.Sithole, Umvukela WamaNdebele, ukuthi lufundwe ezikolo kanye lokuthi 
luthengiswe ezitolo ezithengisa izingwalo ngomnyaka ka1961. Lokhu kutsho 
ukuthi abahloli bemibhalo abogatsha lweLiterature Bureau basebekhuthele 
kakhulu ekuhloleni kwabo ukuthi izingwalo ezibhalwa khathesi kazichothozi 
kumbe ukusola uhulumende waleso sikhathi kanye lokuthi kazikhuthazi uzulu 
ukuthi azonde uhulumende kanye labantu abamhlophe. 

Ngakho-ke izingwalo zalesi sikhathi ziveza ubudlelwano phakathi 
kwabamhlophe labansundu busesimeni esihle okwedlulisileyo. Kuthi ngasikhathi 
sinye ziveze imikhuba lamasiko amaNdebele iyimikhuba emibi kakhulu njalo 
kuyimikhuba okumele ilahlelwe khatshana. Izingwalo esizikhangeleyo kulesi 
sigaba yilezi: USethi Ebukhweni Bakhe olwalotshwa nguN.S. Sigogo; ULunguza 
olwalotshwa nguG. Malaba; UWangikholisa olwalotshwa nguA. Sibanda; Umuzi 
Kawakhiwa Kanye olwalotshwa nguP. Khumalo lo Uthando Luyingozi olwalotshwa 
nguN.M. Moyo. 

Kasizihlolanga zonke izingwalo ezalotshwa ngalesi sikhathi kodwa sithethe 
lezo esibone angathi zingamela zonke ezinye izingwalo zalesisikhathi. Ngakho 
lezo esingazihluzanga sibona angathi khonokho esesikukhulumile ngalezi ngwalo 
kuqinisekile ngendlela ezinengi lakuzo. Izahluko ezilandelayo zihlaziya lezo 
ngwalo-ke. 

7 
USethi Ebukhweni Bakhe 


Lwalotshwa nguNdabezinhle Sibanda Sigogo 
Lwahluzwa nguYemulani Ndlovu, uElvis Ndebele loPriscilla Nkala 


Imbali yogwalo 


Ugwalo lolu lwadindwa ngo1962 ngabe Mambo Press bephathisana labeRhodesia 
Literature Bureau. 


Imbali kamlobi 


UNdabezinhle Sibanda Sigogo uzelwe ngomnyaka ka1932 ngenyanga 
kaNhlangula mhla zimbili. Wazalelwa eMfilabuso emkhonweni weMatabeleland 
South. Uyise uSibanda wayelabafazi abalitshumi okwathi ngokusweleka 
kwenhlanhla wabhubha uNdabezinhle eleminyaka eyisithupha. UNdabezinhle 
waqala ukuzibiza ngebizo elithi Sigogo ngesikhathi esefunda esikolo seWanezi 
lapha okwathi khona ngalowo mnyaka kwaba laboNdabezinhle Sibanda 
abathathu eklasini yinye. Uthi wathatha leli bizo elalingelikayisemkhulu. 

Ngemva kokufa kukayise unina wangenwa nguyise omncane. Uyise omncane 
lo kazange abe lesiphatho esihle kunina. UNdabezinhle waqala ukubona unina 
etshaywa into ayengazange ayibone kuyise. Lokhu kwenza uNdabezinhle 
angahlaliseki waze wacina esesiyahlala lomunye umnwewabo ozalwa kwenye 
indlu. Konke lokhu kwenza impilo yakhe ingabimnandi njalo waba ngumntwana 
okhula ehlupheka. 

Loba kunjalo uNdabezinhle wakhula impilo yemakhaya ejwayelekileyo, eselusa 
labanye abafana, besethelwa inganekwane ngekhaya ntambama kanye lokwenza 
yonke imidlalo yakulezo insuku. 

Imfundo yakuqala wayenzela esikolo esiseduze lakibo kuthe esesiyafunda 
ugwalo lwesine kusiyafika kolwesithupha waya emishini yeWanezi. Ubunzima 
abhekana labo lapha ngobokuswela iziggoko, uthi wayegqoka amadabudabu. 

USigogo uthi wathi esefuna ukuthatha wahlangana lobunzima. Lapha exoxa 
lomlobi uFlora Veit-Wild uthi: 


Ngesikhathi engakhula ngaso kumphakathi wamaNdebele abeNguni 
babengafuni ukuthi amadodakazi abo lamadodana abo endele kumbe 
athathe abantu ababengayisiwo amaNguni. Amantombazana ayande 

ukwendiselwa ebantwini abangabathandiyo kwesinye isikhathi endiselwe 
emadodeni athetheyo alingana laboyise. Intombi okwakumele ngiyithathe 
uyise wayo wala ukuthi ngiyithathe . . .. 


Inhlalo yesintu le ayibonayo njalo yamphatha kubi yikho okubumba indikimba 
yengwalo zakhe zakuqala USethi Ebukhweni Bakhe lo Gudlindlu Mntanami. 

USigogo waqalisa ukusebenza ngo1951 engumbalisi ongafundelanga 
umsebenzi esezikolo zamaRoma, Empandeni leGwanda. Kuthe ngo1957 
wayasebenza koSikomitshi lapha okwakulemali engcono khona kuleyokuba 
ngumbalisi. Lapha wayesebenza ukuhamba belungisa kutsha amasimu njalo 
bewaquma ngaphansi komthetho owawuthiwa yiLand Husbandry Act. Uthi yena 
ngaleso sikhathi wayengananzeleli ukuthi umsebenzi ayewenza wawucindezela 
abansundu loba evuma ukuthi ukwabiwa kutsha komhlabathi lokhu 
kwakuphazamisa inhlalo zabansundu. 

Kusukela ngo1960 kusiyafika u1969 uSigogo wayesengumabhalane lomthwali 
wemibiko ewofisini kaSikomitshi (District Commisioner)eMfilabuso leSelukhwe 
(Shurugwi khathesi). Kukulesi isikhathi eseMfilabuso lapha aqalisa ukuloba khona 
izinkondlo ekhuthazwa zinkondlo ezazifundwa ewayilesini kanye 
langokukhuthazwa nguSikomitshi ayesebenza ngaphansi kwakhe. Inkondlo zakhe 
zakuqala zaphuma kuqoqo lezinkondlo elithiwa I mbongi Zalamuhla Layizolo, 1959. 

Ngo1962 ugwalo lwakhe lwakuqala lwaphuma. Ugwalo lolu waluloba 
walutshiya endleleni esengathi usephelelwe yimicabango. Kwathi ngelinye ilanga 
udadewabo wasemethekelela. Kuthe ngesikhathi yena esemsebenzini udadewabo 
wasala wadobha lapha ayebhale khona wafunda, uthe uN dabezinhle esephenduka 
emsebenzini udadewabo wasembuza ngendaba le ayeyibone iyindaba emnandi 
kakhulu. Ngakho wakhuthaza umnewabo ukuthi aqhubeke ayiqedise kulapha ke 
ayisusela khona eseyiqedisa. 

Kwathi ngo1969 uSigogo wangena umsebenzi eMambo Press, indawo edinda 
izingwalo eGwelu. Umsebenzi wakhe wawungowokuhlela izingwalo zesiNdebele. 
Kwathi ngo1975 wasuka eMambo Press waya eRhodesia Literature Bureau kugatsha 
lwayo lwakoBulawayo lapha abangumhloli omkhulu wezingwalo zesiNdebele, 
umsebenzi awuphatha waze wawutshiya esesiyaphumula ngo1997. 

USigogo sewaloba amanoveli esiNdebele adlula itshumi, izinkondlo 
ezitholakala kumaqogo ezinkondlo amanengi kakhulu, umdlalo owodwa, 
umdlalo wabantwana owodwa kanye lenoveli yesikhiwa eyodwa. 
Kakuthandabuzeki-ke ukuthi uSigogo ngumlobi omkhulu ekulotshweni 
kwezingwalo zesiNdebele, kufanele atshayelwe ihlombe ngomsebenzi omkhulu 
asewenzile. 


Indaba yogwalo ngamafitshane 


Ugwalo lolu lukhuluma ngezothando phakathi kukaLizwi Ncube loSethi N dlovu. 
USethi lo uzalwa esithenjini sabafazi abathathu njalo ngakibo koN dlovu lapha 
kusathethelwa amadlozi loba yena uSethi sewangena ezesonto, ezamadlozi 

engasazinamatheli. Kwakuthi lanxa kudliwa obamadlozi ngakibo yena athi nyelele 
ayetshona egangeni. Ngakibo kaLizwi ngumuzi wamakholwa njalo loNcube lo 
uthethe umfazi waba munye. 

USethi ukhomba uLizwi engumuntu ongafundanga okuyangaphi loba ekwazi 
ukuloba incwadi nje. ULizwi yena ungutitshanhloko esikolo seSenali esikhonapha 
kibo kaSethi. 

KoNdlovu lapha ngumuzi omkhulu njalo izifuyo zidlana uboya. Ngakho 
ngaphandle nje kwalo uhlupho lokunyeyana kwesithenjini kulenjabulo enkulu. 
Kuthi-ke ngelinye ilanga ntambama kuzefika umnawakhe kaNdlovu okuthiwa 
nguToki osebenza epulazini lakoBhuka lapha okwathi izakhamizi ezazihlezi lapha 
zixotshwa ngamakhiwa uToki lowo labanye abalutshwane basala khona 
sebeyizisebenzi zepulazini. 

UNdlovu uyamjabulela umnawakhe ngoba ufika sekuphose kwaphela iminyaka 
engamatshumi amabili selokhu behlukana ekuthutheni kwabo. Ujabula ngakhona 
ngoba phela nanku labantwana bakhe kabamazi uyise omncinyane, okuyinto embi 
kakhulu esintwini. Ngokujabula lokhu uthi ebantwaneni bakhe uToki nguyise 
loba yena uNdlovu angaze afe uToki angasala ebenzela konke okade kungenziwa 
nguye yena Ndlovu. 

Loba uToki esekhulile ulokhu engelamfazi ngoba uthatha axotshe. Kanti 
lenkomo zelifa ayeziphiwe waziqeda zonke emakhasini lekuhlawuleni efundiswa 
imithi. 

Nxa sebebodwa lomnewabo utshela umnewabo ukuthi uyinsumbelume nje 
ngenxa yokuthi umfazi ayefuna ukumthatha wamemukwa nguMavila Ncube, 
onguyise kaLizwi. Ngemva kokubona inhlalo yalapha okuhlezi umnewabo usuka 
ayithande kakhulu azisole ngokusala epulazini. Kodwa inhliziyo yakhe isuka igxile 
kakhulu enothweni kamnewabo. 

Ngemva kokubuyela kwakhe koBhuka uyamangala ngenye intambama esebona 
umnewabo efika engamlindele. Kuthi ngakusasa ekuseni uToki avuke kule 
esesiyadinga inkomo zekhiwa atshiye etshele umnewabo ukuthi abonatha 
utshwala obusembengeni kanti usefakele umnewabo itshefu. 

Umnewabo uyanatha itshefu leyo ihle imbulale. Ngesikhathi uToki 
esephenduka ufica umnewabo esefile njalo esebonwe langumlungu ophosa 
atshaye uToki ozincengelayo emlungwini. Ukuchwayisiswa kokufa kukaNdlovu 
kuyaveza ukuthi ubulewe yitshefu kodwa kusweleke ubufakazi bokuthi 
wayifakelwa ngubani. 

UNdlovu ufa nje uLizwi kakazivela koNdlovu ngoba laye wasuka wafelwa 
ngudadewabo owayengafuni ukuthi uLizwi athathe uSethi ngoba uSethi 
engafundanga. 

Ngemva kwesikhathi uToki uyasuka epulazini azengena emzini kamnewabo 
afike angene abafazi. Kakuzwakali mbuyiso owenziwayo. Ufika lapha uToki adlise 
wonke umuntu imbuya ngoluthi. Kanti kunjalo nje lempahla yalapha ekhaya 

uyayitshaphaza. Ezinye inkomo ziphongubulawa nje umuntu azidlele inyama, 
ezinye zithengiswe imali yakhona ingaziwa ukuthi isiwa ngaphi. 

Uthando lukaSethi loLizwi lwaqhubeka loba kunjalo. Kwafika isikhathi lapha 
abavumelana khona ukuthi kumele uLizwi athathe uSethi. AbakoNcube bathuma 
umkhongi ukuthi ayecela umlilo koNdlovu. 

UToki uhle athathe leli thuba lokuphindisela kuMavila. Uhle atshaye phansj 
ngentonga athi kalamntwana ozakuya koMavila yena. 

Kuthi khonokho abakoNcube, besayikhuluma indaba yokwala kukaToki, uToki 
agijime aye epulazini lakoBhuka ayekhuluma lamadoda akhanya angathi 
ngawezizweni khonale abacina bebuyile koNdlovu kube kuthiwa uSethi kalungise 
ahambe ekwendeni kwakhe lalawo madoda. USethi usuka engaphethe lutho athi 
efika khonale abe ezibophela ntambama abantu besakwejisile. 

Konke lokhu kusenzakala abanewabo bakaSethi uKhutshwa loSigwebo 
kabakho. Ekubuyeni kwabo bahlangabezana lendoda isizebika ukuthi uSethi 
kasekho. Bahle bayitshaye bayibulale. UToki uthi efika mhlalokho evela etshwaleni 
laye bamtshaye bambulale. Basuka lapho babaleke. UnakaSethi uthi ngokuzwa 
ngemfa yomntanakhe laye ahle azibulale. 

ULizwi uhlangana lombiko wemfa yabantu koNdlovu kuphephandaba. Ukufa 
kukaSethi kuhle kumdabule ahle akhalale ukuthatha ayekuba ngumpristi weRoma. 
UKhutshwa unyamalala kokuphela kuthi uSigwebo acine ebanjwa ngamapholisa 
egwetshwa iminyaka eyisitshiyangalombili esebenza nzima. 

Indaba le kakukhanyi kuhle ukuthi yenzakala ngaphi ngoba indawo eziqanjwa 
ngumlobi kakusindawo ezikhona ngaphandle nje kokuthi kuthiwe 
kusemaNdebeleni. 

Kusobala ukuthi indaba yenzakala ngaphansi kombuso wabamhlophe. Abantu 
sebaxotshwa endaweni zabo zenziwa amapulazi. Sekulezikolo. Kodwa kukhanya 
abantu laba bezihlalele kuhle njalo izifuyo zabo zinengi ngaphandle kwalabo 
abasala emapulazini. 


Abalingiswa abagakathekileyo 


USethi yinkazana engafundanga okuyangaphi kodwa elenhlonipho emangalisayo. 
Loba ezalwa esithenjini njalo emzini olokhu usanamathele empilweni yesintu 
yena usehlukane laleyo mpilo. Kasazingeni ezokuthethela amadlozi kanye 
lezokuphekana lamatshwala. Ukhangelele ukwendela endodeni efundileyo njalo 
elandela isiKrestu. 

USethi uvezwa engumlingiswa ophatheka kubi ngenxa yokuzalwa emzini 
olokhu usalandela inhlalo yesintu. Ekufikeni kukayise omncinyane uToki, uyise 
uyabahlanganisa avumele ukuthi uToki abelaphe ngemithi yakhe into 
engathandwa nguSethi kodwa uyakubhensela ngenxa yokuthi uhlonipha uyise. 

Ekufeni kukayise uhlukuluzwa nguyise omncinyane uToki osengene onina 
ngenxa yomkhuba wesintu omvumele ukwenza lokho. (Loba uSigogo engawuvezi 

kuhle umkhuba lo.) USethi ucina esaliswa nguToki ukuthi endele endodeni 
ayithandayo, ngenxa yalesi sehlakalo ucina ezibulele. 

Kusobala-ke ukuthi umlobi usebenzisa uSethi ukuveza ububi bemikhuba 
yesintu ngoba inganaki izifiso zabantu, ikakhulu abafazi labantwana. Kulula 
ukubona ukuthi konke lokhu kusuka ekukhuleni kukaSigogo owazibona 
ephatheke kubi ngenxa yemikhuba yesintu. 

ULizwi, loba efundile kakhangeli imfundo emuntwini afuna ukuthi abe 
ngumkakhe kodwa ukhangela ubuntu balowo muntu. Lapha simbona ephikisana 
lodadewabo uMathani ngodaba lolu. Kungatshiwo-ke ukuthi umlobi uletha uLizwi 
lapha ukuze aveze impikiswano ekhona ngalesi isikhathi ebantwini ethi 
abafundileyo kumele bathathe abafundileyo kuthi labo abangafundanga labo 
bathathwe ngabangafundanga. Ukuzimisela kukaLizwi kuSethi kuveza obala lapha 
umlobi ami khona. 

ULizwi uthi esehluleke ukuthatha uSethi akhethe ukuba ngumpristi, lokhu 
kungathathwa njengokuthi umlobi ulokhu egcizelela ukuthi kaboni buhle 
enhlalweni yesintu. Lokhu kungatshiwo ngoba uLizwi kaluboni usizo angaluthola 
enhlalweni yesintu kodwa ubona ukuphephela kwakhe kusesiKristwini. 

UMathani, yintombi efundileyo ekhangela imfundo njengendlela 
yokwehlukanisa abantu. Ubona kufanele ukuthi abafundileyo babumbe elabo 
bodwa iqembu ngokuthi bathathane bodwa njalo bahambelane bona bodwa. 

Umlobi umletha endabeni efuna ukukhangela impikiswano le eyokuthi kumele 
kube lobudlelwano obunjani phakathi kwabafundileyo labangafundanga. 
Kufanele abangafundanga benyanywe ngabafundileyo na? Uma kungabanjalo 
njengokutsho kukaMathani pho ilizwe lizathuthuka njani? 

UMathani njalo uvezwa engumuntu obona ukufunda kusitsho ukukhuluma 
ngesingisi lokudla ukudla okuphekwe ngendlela yesilungu. Ngakho-ke 
ongafundanga angeke athathwa ngumuntu ofundileyo. Ungumuntu ofuna ukuthi 
abantu baphile behlezi ngezigaba ngezigaba into engadala ingxabano phakathi 
kwesizwe. Lokhu kukhanya kungayisikho okufunwa ngumlobi ngoba usuka asuse 
uMathani ukuze engaphazamisi ukuthathwa kukaSethi nguLizwi. UMathani usuka 
afe nje kungaqondakali ukuthi ubulewe yini. 

UToki uvezwa eyindoda elenhliziyo embi egcwele ubuthakathi. Ubuthakathi 
lobu kukhanya angathi wabufunda khona epulazini lapha asala khona abanye 
bethutha. Kodwa umlobi kakucacisi ukuthi uToki lo wayenganani ngesikhathi 
indawo le ithathwa isiba lipulazi lekhiwa. . 

Ukuhlala kwakhe epulazini lapha kumenza alahlekelwe yinhlalo yesintu acine 
eziphatha ngendlela engamakhiyo. Uyehluleka ukuthatha umfazi ahlale laye 
phansi bazale abantwana. Impahla yakhe yelifa uyayichithachitha ngokutshova 
amakhasi langokubhadala ukufundiswa kwakhe imithi eminye acina eyisebenzise 
ukubulala ngayo umnewabo. Loba lapha umnewabo etshela abantwana bakhe 
ukuthi uToki nguyise wabo okuzakuthi loba yena angafa asale ebenzela konke 

umzali angakwenzela umntanakhe ukutsho engananzelelanga ukuthi umnawakhe 
lo kaselakho okungamenza abe ngumzaali. 

Ukwenza kukaToki ngalesi sikhathi kuqinisa inkulumo ethi umona usuka 
elihlweni uhlale enhliziyweni. Lokhu kutshiwo ngoba uToki uthi ngokubona 
inotho kamnewabo ahle afise ukuthi ibe ngeyakhe, acine ebulele umnewabo. 

Kukhanya angathi umlobi uletha umlingiswa lo ukuze atshengise ukusilela 
kwamasiko amaNdebele avumela ukuthi umuntu onjengoToki abe nguyise 
wabantwana ngemva kokufa kukamnewabo. Sekungathi uthi isiko lelo livele libi 
njalo kalikhangeli ukuthi lowo onikwa lowo msebenzi uwufanele na. 

Loba kungaba lobuqotho kulokho akutshoyo kodwa uphaphalaze ngokuthi 
lowo mkhuba angawulandeli ngokuphelela kwawo. Bekufanele sibone ukuthi 
abafazi bakaNdlovu babengelalo na ithuba lokuthi bale ukungenwa nguToki. 

Okunye okungacaciyo ngoToki njalo yikuthi wayenganani ekuthutheni 
kwabakibo kule indawo esilipulazi. Lokhu kuqakathekile ngoba kungenza ukuthi 
sibone ukuthi ukuba yedwa phakathi kwabantu abangasibo bakibo kwaba 
lempumela bani. Njalo kumele sazi ubudala bakhe ukuze sibone ingabe 
wayesekufanele na ukuthi sengahlala yedwa. Ngezinye indlela kuqiniswa ukuthi 
ukuqunywa kwamapulazi ngabamhlophe kwaphazamisa impilo yabansundu 
ngendlela ezinengi. Inhliziyo yobuthakathi le esiyibona kuToki yahlanyelwa 
yinhlalo eyalethwa ngabamhlophe. Umlobi wogwalo ukhanya engathi lokhu 
kakuqakathekisi ngendlela ethule ngayo uToki kulolugwalo. Usuka amenze 
isigangi esilenhliziyo yobuthakathi acine khonapho. Lokhu kwenza abafunda 
ugwalo bangaze bambona engumuntu ohlukuluzwe ngumbuso wabamhlophe. 


indikimba zogwalo 

a) Uthando 

Umlobi ukhanya egxilisa indikimba yakhe eyokuthi ukufunda komuntu kumele 
kugakathekiswe yini ekukhethweni komuntu afuna ukwakha laye umuzi? Kuyini 
okuyikho okumele kukhangelwe ekukhetheni umfazi wokwakha laye kumbe 
indoda yokwakha layo? Impendulo zemibuzo le ziyavezwa luthando lukaLizwi 
loSethi. 

Unina kaSethi uthi esizwa ukuthi indodakazi yakhe ikhombe uLizwi umfoka 
Mavila, akhulume yedwa athi umntwana ukhethe kuhle ngoba abakoMavila ubazi 
bengabantu abaqondileyo. Uyabazi ngoba babakhe ndawonye. Uma ezalwa 
ngabantu abanjalo kumele ukuthi laye ungumntwana olobuntu njengabazali 
bakhe. 

Kusobala-ke ukuthi ubuntu bomuntu yibo obuqakathekiswayo lapha hatshi 
ubuhle bomzimba. 

Umbono lo uginiswa nguLizwi okhanya ethanda uSethi hatshi ngoba eyintombi 
enhle kuphela kodwa elobuntu njalo ezithobileyo. Kuthi lalapha esekhuluma 
lodadewabo uMathani aginise ukuthi ukufunda komuntu ayisikho okumenza 
abe ngumfazi opheleleyo. Kukhanya angathi umlobi uvumelana lombono lo 

ngoba uMathani oqakathekisa imfundo uyasuswa ukuze enganqabeli ukuthatha 
kukaLizwi. 


b) Inhlalo yeSintu iqathaniswa leyesiKrestu 

Umlobi usebenzise imizi emibili ukumela inhlalo lezi zombili. Umuzi kaMpheni 
Ndlovu, uyise kaSethi umele inhlalo yeSintu, kuthi umuzi kaMavila Ncube, uyise 
kaLizwi umele isiKrestu. 

KoNdlovu, ngumuzi omkhulu olesithembo sabafazi abathathu. Abantwana 
ngumhlambi kodwa kuyasuthwa ngoba inkomo zigcwele isibaya. Kodwa 
ekuhlanganeni labantu bomuzi lo sikhangwa zingxabano ezilapha. USethi kezwani 
labodadewabo useze ehamba yedwa ngenxa yokungezwani lokhu. Ukungezwani 
lokhu kuyabonakala lekucineni kogwalo lapha uSethi esecelwa kodwa uyise 
omncane emalisa. Kasiboni ezinye izintombi zalapha ekhaya zitshengisa 
ukumzwela. Kusuka-ke kukhanyele umfundi ukuthi ukuzibophela kukaSethi 
kuphathelane lenhlalo yangakibo engamuphi ithuba lokuthi abelane labanye 
inhlupho abhekane lazo. 

KoNcube, kibo kaLizwi, ngumuzi osulandela impilo yalamuhla egoqela 
isiKrestu. UNcube uthethe umfazi oyedwa. Abantwababo bonke bayafunda 
ezikolo, abadala sebeyizifundiswa esezafundela imisebenzi etshiyeneyo. Ekhaya 
lapha kulokuzwanana kwabantwana yikho nje kusithi nxa bonke besekhaya 
babuthane ndlunye ntambama kuxoxwe ezimnandi lezikhathazayo, into 
engabonakaliyo koNdlovu. 

Ukusolwa kukaLizwi ngudadewabo uMathani mayelana lentombi 
emkhombileyo yisibonakaliso esigcweleyo sokuthi lapha ekhaya abantwana 
bayathandana nanku phela bayenelisa lokucebisana ngezinto eziqakathekileyo 
zempilo. Kuthi lalapha uLizwi esehlulekile ukufeza izifiso zakhe ngenxa yokuthi 
intombi yakhe isizibophele kakhethi kuzibulala kodwa ukhetha ukuyasebenzela 
uNkulunkulu. 

Ububi benhlalo yesintu buvezwa kakhulu ngemva kokufa kukaMpheni Ndlovu 
lapha umuzi wakhe usubuswa ngumnawakhe owuphatha ngochuku olungazake 
lubonwe. Amandla okuphatha umuzi lo uwanikwa yiyo inhlalo yesintu kodwa 
leyo nhlalo yehluleke ukuvikela abantwana laba uma sebephathwa kubi nguyise 
omncinyane. 

Ukwethula inhlalo lezi zombili ngale indlela kutshiya umfundi engathandabuzi 
ukuthi umlobi uyibona njani impilo yesintu. Kaphi umfundi ithuba lokuthi abone 
ukuthi okubi lisiko kumbe yisimilo somuntu esenza isiko libe libi. Ekucineni 
kusuka kube lula ukubona inhlalo yesintu iyinhlalo embi. 


Ukwethulwa komphakathi wamaNdebele 


Impilo yamaNdebele ngaphansi kombuso wabamhlophe kayivezwanga 
ngobuqotho obupheleleyo. Kuliqiniso, njengoba uSigogo esitsho, ukuthi 

abansundu baxotshwa ezindaweni zabo sezithathwa ngabamhlophe zisiba 
ngamapulazi abo. Kuliqiniso njalo ukuthi ekuxotshweni kwabantu lapha bakhona 
abasala kulezo ndawo sebeyizisebenzi zemapulazini. Kodwa lapho ugwalo 
olusilela khona kusekuvezeni ukuthi ukuxotshwa lokhu abansundu bakwemukela 
njani njalo kwaphatha njani inotho yabo. 

Ugwalo luveza impilo yalabo abaxotshwayo ingazange iguquke njalo bakhanya 
beqhubekela phambili bephumelela. UNdlovu uvezwa ebuka imfuyo yakhe aze 
akhulume yedwa athi,“Kambe impahla engaka ngizayithini, lenkomo yinhlabathi 
zidlana uboya, abantu badlula iminwe . . .” (USethi Ebukhweni Bakhe, ikhasi 3). 
KoNcube lakho sihlangana labo bekhanya bengabantu abafuyileyo ngoba 
abantwana bangabuthana iwa phansi inkomo. Konke lokhu kutshengisa abantu 
abasendaweni ezivundileyo lapha abaphatheke kuhle. 

Lokhu okuvezwa ngumlobi yikungethuli imbali yabantu ngobugotho bayo. 
Okwaziwayo yikuthi ekuxotshweni kwabantu bafika bahlaliswa endaweni ezintsha 
lapha izifuyo zabo ezaqala zafa khona kakhulu ngenxa yemikhuhlane yaleyo 
ndawo. Ngakho kubathatha isikhathi eside ukuthi babuyele enhlalweni yabo 
yakudala. Kanti njalo kwathi lapho zithi ziqala ukwanda kwangena imithetho 
yokuqunywa kwezifuyo sekuthiwa zizaqeda amadlelo. Konke lokhu kakuveli 
kulolugwalo. 

Ugwalo luveza kuhle ukuthi inhlalo yalabo abasala besebenza emapulazini 
kayizange ibe yimpilo enhle ngitsho. Bahlala impilo yokuswela lokuhlupheka 
njalo bephathwa ngochuku. Kodwa ugwalo kaluchasiseli umfundi ukuthi kanti 
khona okwabenza basala kuyini. Kanti njalo lwenza kukhanye angathi 
ukuhlupheka kwabo kusuka kwengezelelwe yikuxhwala kwabo ngoba basuka 
bafunde imikhuba emibi eyokutshova amakhasi lobufebe kodwa isizatho sisuke 
singabonakali ukuthi kuyini okubafuqa ukuthi benze lokhu njengoba labo besele 
lemihlambi yabo njengalabo abathuthayo. Umlobi uyatsho ukuthi uToki elakhe 
ilifa walidlalisa emakhasini, ekuthengeni ubunyanga kanye lebafazini. Ngaleyo 
ndlela kusuka kukhanye ewageza amakhiwa ukuthi kayisiwo abangele ubuyanga 
balaba bantu. Lokhu lakho yikukhutha iginiso kukamlobi. 

Umlobi uveza oNdlovu labanye bakhe abaxotshwa ngamakhiwa bengela 
nhliziyo ezibuhlungu ngokuxotshwa kwabo. Kasibezwa behlala bephatha ukuhlala 
kuhle kwabo beseselapho abaxotshwa khona, eNyathini. Kuthi lamhlana uNdlovu 
equma kulowo mmango athi ehlangana lomhlambi wenkomo zamakhiwa umlobi 
athi ngaye: 


phambili wahlangana lezigaga zezinkunzi zinone kungathi ngezomdaka. 
Okwamhlekisa lanxa eyedwa ngumhlambi wezingudule (USethi Ebukhweni 
Bakhe, ikhasi 57). 


Okutsho ukuthi uNdlovu kakumzwisi buhlungu ukuthi bona baxotshwa kule 
indawo kanti amakhiwa asesala enotha ngomhlabathi wabo. Ngakho indlela 
uNdlovu avezwa ngayo kungeke kwatshiwo ukuthi iveza imizwa yomphakathi 

wamaNdebele aleso sikhathi. Umbono lo usekelwa nguT. Matshakayile-Ndlovu 
kusichwayisiso sakhe lapha aphatha khona ugwalo lolu kancane nje. Uqinisa 
ukuthi uSigogo wenza uNdlovu ehluleke lokuzwa ubuhlungu nxa esedlula 
emafusini aboDlodlo, ngitsho lokuke athi: “Yeka inala eyayitshaywa ngoDlodlo 
kula amasimu okulamuhla sekwaba ngawabelungu!”. 

Ukwethulwa kwenhlalo yamaNdebele ngale indlela kusuka kuveze konke okubi 
okwenziwa ngabansundu ngalesi sikhathi kungaphathelananga lendlela ababuswa 
ngayo ngabamhlophe kodwa kuyinto edalwa zinhliziyo zabo ezimbi kuphela. 
Ngakho labo bantu uma sebejeziswa ekucineni sonke sisuka sijabule ngoba 
bejeziselwa inhliziyo zabo ezimbi. Abafundi basuka bangabe besakubona ukuthi 
laba bantu bakulobubunzima nje ngenxa yombuso wabamhlophe. 

Lokhu kuginiswa layindlela umlobi aveze ngayo ubudlelwano obukhona 
phakathi kwabansundu labamhlophe kwezinye izindawo lapha abahlangana 
khona. Bethulwa behlalisane kuhle njalo abamhlophe bezimisele ukuphathisa 
abansundu. 


[Rhodesia Literature Bureau yaba lempumela bani ekulotshweni 
kwalolugwalo 


Ugwalo lolu njengazo ezinye ezabhalwa ngalesi sikhathi luyazisuthisa zonke 
indingeko zeLiterature Bureau, lude okulingeneyo, njalo lubhalwe ngolimi olulula. 
Ubudlelwano phakathi kwabamhlophe labansundu buvezwe bubuhle. 
Loba kungatshiwo ukuthi indlela umlobi alobe ngayo ivumelana lendingeko 
zeLiterature Bureau, kumele kutshiwo ukuthi eminye imibono ayivezayo 
iphathelane lendlela ayezwisisa ngayo umumo wezinto ngesikhathi eloba lolu 
gwalo. Yena uSigogo uyavuma ukuthi ngesikhathi eloba ugwalo lolu uchuku 
| lwabamhlophe ebantwini abansundu wayengalunanzelele. Yena abamhlophe 
wayebabona njengabantu abaletha impucuko kanye lezinto ezasiza abansundu. 
Umbono lo uqiniswa yinkondlo ayiloba yaphuma egwadlwaneni oluthiwa Imbongi 
Zalamuhla Layizolo, olwaphuma ngasonalesi sikhathi, ngo1959, okwathi ngemva 
kweminyaka emithathu kwaphuma ugwalo lolu. Inkondlo yakhe ithi Bonganini 
Amakhiwa, nansi: 


1. Sasidliwa yindlala, 2. Akukho ebesikwazi, | 
Sihlatshwa yinzala, Akukho | 
Silamba lina; ebesingakwazi: | 
Ngoba phela thina Besotha umlilo 
Besiyizo izilwana Sigcina amazilo, 

Singazi ukubana Ukuya phambili 

Umhlaba lo ngowethu. kungekho 
Lokuya emuva 
kungekho. 

3. Besiphila singazi; 6. Umhlaba wonke jikelezi 


Singazi ukuba kasazi 
Lokungazi singakwazi. 
Senza okhokho 
abakubonayo 

Ebulawa sith‘ohlolayo 
Othe okwakh’ukwenza 
Kwakutsha ezweni. 


4. Kwafik’amakhiwa 
Sawis’amaphika, 
Asilethela imfundo 
Kwaphel‘umsindo 
Avel‘amahubo 
Kwachazw‘amaphupho 


Umbhlaba wonke jikelezi 
Ukulima bathi inqaba 
Phela sithokoza sidlile 
Sehlula izitha sisile 
Uma sithe sasutha. 


. Imali igcwele, 


Izingubo zigcwele, 
Emahl’amagam’‘emhlophe 
Kuthi “we” isiphala:simhlophe 
Singelale singephumule 
Sivuka lingaphumile. 


. Bongani amaKhiwa, 


Ebesithi imihlola bathi 


Bonganini amaKhiwa, 
ulwazi. 


Ulwazi ngamandla 
Sibong’amaKhiwa. 
5. Indlala besiyazi, 

Lamhlanje kasiyazi 

uHulumende atshi, 

okukhulu 

Wasenzel'‘ibutho elikhulu, 

Ibutho labalimisi 

LaboMalimanjani. 


Lokhu-ke kutsho ukuthi umuntu ohluzayo kumele alimuke ukuthi konke 
ukungasolwa kwababusi abamhlophe kakusuki kugatsha lweLiterature Bureau 
kodwa kuphathelane lokuthi lowo mlobi izinto wayezibona njani ngaleso sikhathi 
aloba ngaso. 


Isiphetho 


Sithanda ukuggiba umsebenzi lo ngokugcizelela ukuthi ingcitshi zokuhluzwa 
kwamanoveli ziqinisa ukuthi inoveli yakugala yomlobi yande ukuthi yeyame 
kakhulu kuzehlakalo eziphathelane lempilo yalowo mlobi. Lokhu kukhanya 
kuqiniseke kakhulu kulolugwalo lukaSigogo. Impilo kaSethi ikhanya 
ilokuhambelana lenhlalo eyaphilwa nguSigogo esesemncinyane, ukufelwa kwakhe 
nguyise kanye lekwalisweni kwakhe ukuthi athathe intombi ayefuna ukuyithatha. 
Ukuhlupheka kwakhe yikho okumenza ehluleke ukuzwisisa kuhle imikhuba 
yesiNdebele acine esebona isintu singelazo izindlela zokulungisa lokho okuyabe 
konakele. Ubona umthetho wabamhlophe uyiwo kuphela isiphephelo sakhe. 
Yikho esithi ukuyaphambili kwakungekho amakhiwa engakangeni. 

Imbali yabahluzi 


UYemulani Ndlovu uzelwe mhlaka 16 kuNhlolanja ngomnyaka ka1977 ezalelwa 
eKezi esigabeni sakoMalaba. Wafunda eSt. Sebastian kusukela ngo1984 kusiyafika 
u1994 lapha aze enza khona lemfundo yesekhondali. Kusukela ngo1995 kusiya 
ngo1996 wagqiba izifundo ze”A” level eHlangabeza, eNkayi. Kuthe ngo1997 
wangena eYunivesithi yeZimbabwe ukuyakwenza iB.A. Ekulotshweni kwalo 
umsebenzi ubesemnyakeni wokucina. 

UElvis Ndebele uzelwe mhlaka25 kuNhlolanja ngomnyaka ka1978 emkhonweni 
weTsholotsho esiqintini sakoTshine. Imfundo yaphansi wayenza ezikolo ezithi 
iMackeurten, eMaphisa leMabhukudwana. Imfundo yesekhondali wayenza ezikolo 
ezithi iNketha leMpopoma. Kwathi ngo1997 wangena eYunivesithi yeZimbabwe 
lapha enza khona izifundo zeB.A. Ekulotshweni kwalolugwalo ubesenza umnyaka 
wokucina. | 


Umthombo Wolwazi 


Matshakayile-Ndlovu, T. The influence of folktales and other factors on Ndebele narratives 
published between 1956 and 1968 (unpublished M’Phil Thesis, University of 
Zimbabwe, 1994). 

Veit-Wild, E1992, Teachers, Preachers, Non-Believers: A Social History of Zimbabwe Literature, 
London, Hans Zell Pubishers. 

Southern Rhodesia Literature Bureau, 1959, Imbongi Zanamuhla Layizolo, Pietermaritzburg, 
Shuter and Shooter. 


8 
Wangikholisa 


Lwalotshwa nguAmos Sibanda 
Lwahluzwa nguWisdom Moyo loMkhululi Moyo 


Imbali yogwalo 


Ugwalo lolu lwadindwa ngabeMambo Press, abeGwelo, eRhodesia ngo1968, 
bephathisana labeRhodesia Literature Bureau. Umlobi walo wazilobela nje ngenxa 
yenkuthazo eyayihlala ikhona ivela kwabe Literature Bureau kodwa kasugwalo 
olwangenela umncintiswano. 


Imbali kamlobi 


Umlobi lo uAmos Sibanda uzelwe ngo1927, ezalelwa eMalole eduze kwemishini 
yeWanezi. Ungumntwana wakuqala emzini olesithembu samanina alitshumi. 
Kwathi ekugqibeni kwakhe izifundo eMalole wayafundela ukuba ngumbalisi 
emishini yeDadaya. Waphinda wafundisa khona eDadaya lapha okweminyaka 
eyisitshiyagalolunye. Ngemva kokuphumelela kwakhe ekubeni ngumphathisikolo 
waphiwa isikhundla sokuphatha isikolo sikaHulumende esithiwa yiChinotimba 
esiseFolosi ngo1965. 
Imuli yakwabo yathenga ipulazi eduze leMakhoholi, eNyanda. 
Lolu lugwalo lwakhe Ilwakuqala uSibanda. Waloba olwesibili oluthiwa 
Osekhwapheni Lakho, olwadindwa yiMambo Press iphathisana labeLiterature 
«Bureau ngo1978. 


Indaba yogwalo ngamafitshane 


Indaba yogwalo yenzakala esiqintini seMfilabuso (Filabusi District) loba ezinye 
izehlakalo ziqhubeka ziyefika eDadaya indawo engaphandle kweMfilabuso. Le 
yindawo lapha okwakhe khona amaNdebele aphila ngokulima langokufuya 
izinkomo. Abantu baphethwe yinduna yabo uMafu. 

Abantu laba baphila ngaphansi kombuso wabamhtiophe. Loba kunjalo 
basaziphilela kuhle ngoba lokhu befuya santando ngoba sizwa kuthiwa ezikaDube 
zehlula abelusi, amadoda amane, ngobunengi. Kusuka kube engathi labo 
abangabayanga benziwa yibuvila babo nanku phela lamasimu kaDube makhulu 
okwesabekayo. Ngezinye indlela umlobi kabuvezi ubunzima abantu asebebhekane 
labo ngenxa yokuba ngaphansi kombuso wabamhlophe. 

Ugwalo kalukucacisi ukuthi imizi imi njani lapha. Kakukhanyi ukuthi 
kungamabanga angakanani ukusuka komunye umuzi usiya komunye. Lokhu 
kwenza umfundi engabi lomfanekiso ocacileyo ngezinto ezingabonwa njalo zaziwe 
ngomakhelwana ukuze ubudlelwano babo buvele kuhle. 

Umlobi kakucacisi lalapha okufunda khona abantwana bemizi le. Kambe abako 
gogo kaCimezile bafunda sikolo sinye na labakoNxumalo, abakibo kaCimezile. 
Ukungacacisi izinto lezi kwenza ubudlelwano obukhona phakathi kwalo 
umphakathi bungaveli ngendlela ezwisisekayo etshengisa impilo yabantu 
ngokuphelela kwayo okuyikho okungaveza amaphutha enziwa ngabantu 
empilweni lokuthi kuyini esingakufunda kuwo. 

Kanti njalo kakucaci kuhle ukuthi abantu laba baphila ngasiphi isikhathi 
sombuso wabamhlophe. Imfundo isingene kangakanani lapha? Sizwa 
ngoCimezile loSengamo kuphela okuyibo abafundayo, kanti abanye abantwana- 
ke behlulwa yini? Zilutshwane na izikolo? Kunzima na ukuthi abantwana bathole 
indawo yokughubekela phambili ngemfundo yabo? Konke lokhu kakucaci 
egwalweni ngakho umfundi ucina eselombono othi ukungafundi kwabantwana 
kubangwa yikuzonda kwabo ukufunda. 

Lokhu okuvezwa ngumlobi kuphambene lomumo wezinto ngesikhathi ugwalo 
olwaphuma ngaso. Ngaleso sikhathi unulumende wayevumela inani elincinyane 
kakhulu elabantwana abansundu ukuthi liqhubekele phambili ngemfundo. 
Umlobi onanzelelayo inhlupho zabansundu bekumele adinge izindlela zokuveza 
umbono lo loba esazi ukuthi kavunyelwa ukusola uhulumende. 

Indaba imayelana lomuzi wakoDube lowakoNxumalo, imizi eyakheleneyo 
kodwa abantu bakhona bezondana okungazake kubonwe muntu. Ijaha lakoDube 
elifundayo esikolo esikhulu seDadaya lisuka lone intombi yakoNxumalo layo 
efunda khona eDadaya. Ngenxa yokuthi abakoNxumalo bake bonelwa 
ngabakoDube babamangalela kodwa icala lacina selisidla bona abakoNxumalo 
ngoba bengahambisanga izinto ngendlela etshengisa ubuntu. Bacina bekhetha 
ukuthi baghube isintu. 

Bathi-ke abakoNxumalo sebebona ukuthi intombi yabo isiphanjaniswe 
ukufunda kwayo ngumfana wakoDube batshele abakoDube kodwa bengalwi labo. 
Bebona lokhu abakoDube bemukela icala labo bahle bacele ukuthi bavunyelwe 
ukuthi indodana yabo ithathe umntakaNxumalo. Lokhu kwemukelwa ngezandla 
ezivulekileyo kulungiswe yonke into efanele ukuthi yenziwe kodwa umfana 
wakoDube avunyelwe ukuthi aqedise izifundo zakhe zokuba ngumbalisi. 

Ekugedeni kwakhe uhle athathe intombi yakhe evele seyazibula ngomfana 
abametha ibizo elithi Vulindlela ngoba evule indlela phakathi kwakoNxumalo 
lakoDube ebe ivalwe yinzondano. Imizi yomibili icina isizwanana kakhulu. 
Umfana wakoDube lo uSengamo lenina lakhe lakoNxumalo uCimezile bakha 
indlu yabo khonapho emzini kayise, uSengamo aqhubeke efundisa eDadaya njalo 
ekhaya elima inkalakatha yengadi acine ethenge injini yokudonsa amanzi kanye 
leloli yokuthwala imibhida esiyayithengisa endaweni ezitshiyeneyo. 

Abalingiswa abaqakathekileyo 


Umlobi walolugwalo kavezanga abalingiswa bakhe ngendlela esuthisayo eyenza 
ukuthi umfundi wogwalo enelise ukubabona ukuthi bangabantu abanjani njalo 
lokuthi lokho abakwenzayo kubangwa yini. Lapha sizakhangela abalingiswa abane 
okukhanya bephatheke kakhulu kulokho okwenzakala kule indaba. Abalingiswa 
laba nguDube loNxumalo, uSengamo loCimezile. 

UDube uvezwe kungathi yindoda ekhutheleyo ekwaziyo ukuphatha kuhle 
impahla yayo. Lokhu sikutsho mayelana lenotho okuthiwa ulayo, inkomo ezinengi 
okwesabekayo ezinye sezize zasiselwa omakhelwana lezihlobo. Umlimela wakhe 
umkhulu futhi. Uyindoda elesithunzi phakathi kwesigaba, asithola ngokuhlonipha 
kwakhe umphakathi wakhe. Lokhu kuvela lapha kuthethwa icala lakhe loNxumalo. 

Loba enothe kangaka kaziqakisi ngenotho alayo yikho lokho okumenza 
ahlonipheke. 

Ebantwaneni bakhe kakuveli kuhle ukuthi kungathiwa unjani ngoba 
sitshengiswa impilo yakhe lendodana yesibili kuphela. Ngamanye amazwi 
kungathiwa impilo kayivezwa ngokuphelela kwayo kulolugwalo. 

UNxumalo yena kwelakhe icele uvezwe eyindoda engelasithunzi okubangwa 
ngumhawu alawo. Umhawu lo kukhanya angathi usukela ekusweleni kwakhe 
inotho loba kungacaceli umfundi ukuthi ubuyanga bakhe busukela ngaphi ngoba 
kungeke kwatshiwo ukuthi ulivila. Umlobi umethula ejonge ukutshengisa ukuthi 
ubuyanga budala umona ngoba lowo ongumyanga usuka azonde labo 
abanothileyo engathi yibo abenza ukuthi abe ngumnyanga. Okusilelayo kulolu 
gwalo yikuthi umlobi kakuvezi ukuthi okudala lobu buyanga kuyini ukwenzela 
ukuthi isimilo sikaNxumalo sifundise umfundi okuthile. 

USengamo loCimezile bona siphongutshelwa ngabo nje kasiphiwa ithuba 
lokuthi sibone ukuthi okubenza batshiyane labanye bonke abantwana bemizi 
yonale yomibili kuyini. Yibo bodwa abaqhubeka ngemfundo, okutshengisa ukuthi 
yibo abalamakhanda abukhali mhlawumbe. Kusuka kube sobala kakhulu ukuthi 
umlobi ubalethela kuphela ukuthi baqede inzondano ekhona phakathi kwemizi 
le yomibili. Okusuka kungasuthisi yikuthi isisusa senzondano kasivezwa okwenza 
ukuthi kube nzima ukubona labantwana okumele bahlangane ekweluseni 
bephongungenela izinto zabadala nje. Yikho lokhu okubenza babe ngabalingiswa 
abangakholekiyo. 


Indikimba zogwalo 


Kulendikimba ezimbalwa ezivelayo kule indaba okukhanya angathi umlobi ujonge 
ukuziveza ngendaba yakhe le. Kulendikimba yothando, eyemfundo leyenkolo. 


a) Uthando 


Kule indikimba kukhanya angathi umlobi uqonde ukuveza amandla othando, 
ukuthi uthando ngumanqoba konke. Lokhu ukuveza ngokusethulela ukukhangeka 


i 


| 

kukaSengamo ngoCimezile. Besesekhaya lalingekho ithuba lokuthi laba bake 
bahlangane kodwa uthi ngokumbona esikolo kuhle kusuke inhlansi yothando 
eqalisa umlilo omkhulu ocina utshise lonke uthango lwenzondano ephakathi 


~ kwemizi le yomibili. 


Amandla othando azibonakalisa lapha uSengamo esefika ekhaya kibo 
esehluleka lokufihla kunina ukuthi usekhonjwe nguCimezile adinge lezindlela 
zokuthi babonane kanti izolo bekuvele kungamthumi ukuthi abonane labantwana 
bakomakhelwane. Ngenye indlela umlobi uqinisa umbono othi uthando 
luyazicentela indlela yalo. Ngale indikimba yakhe umlobi uthi uthando 
lulamandla okugeda ukuzondana okuphakathi komphakathi kulethe inhlalakahle 
ebantwini. 


b) Imfundo 


Le yindikimba ethandwa ngabalobi abanengi abalesi isikhathi ngoba befisa ukuthi 
abansundu ababelokhu bengakaboni ukuqakatheka kwemfundo ngalesi isikhathi 
sombuso wabamhlophe babone ubuhle bayo. Indikimba le ivela ngendlela 
uSengamo ethulwe ngayo. Imfundo isimakhe ngamandla waba ngumntwana 
olembeko njalo olusizo kubazali bakhe. Ngokufunda kwakhe uzitholela ilifa lakhe 
angeke alibangiswa muntu, ikakhulu abafowabo. 

Ukugakatheka kwemfundo kuvela lapha kusethulwa uSengamo enguye kuphela 
ophuma lombono wokuthi kulenotho ezithulele endaweni yakibo elindele lowo 
olenggondo ebukhali ukuthi azithathele yona. Ixhaphozi leli elilapha kibo kade 
labakhona kodwa kakho owayekunanzelela ukuthi lingamlethela inotho engaka. 
Yikufunda kwakhe okumenza akunanzelele konke lokhu. Kusobala-ke ukuthi 
umlobi uthi imfundo iyakhaliphisa umuntu. 

Loba kusobala ukuthi ukuphumelela kukaSengamo kuveza ukugakatheka 
kwemfundo eze labamhlophe umlobi usuka asilele lapha esethula abesifazana 
lemfundo. UCimezile utshiyelela ukufunda endleleni ngenxa yokoniwa 
nguSengamo kasiphindi sizwe ukuthi kuyini aphinda akwenza empilweni ngemva 
kokwehluleka lokhu. Lokhu kungapha umfundi umbono othi imfundo kumele 
iphiwe abafana kuphela ngoba amankazana adlalisa izimali zabazali kuphela. 

Kungathiwa-ke umlobi indikimba le kayiphathanga kuhle ngoba 
kasatshengisanga ukuthi imfundo igqakathekile lemankazaneni kanti yena 
ubetshengisile ukuthi amankazana lawo ayazenelisa izifundo njengabo abafana. 


c) Inkolo 

Umlobi ukhanya angathi weyame enkolweni yesiKrestu kakhulu. Abalingiswa 
bakhe kabasatsho ukuthi kuMdali wabo bafikiswa ngabaphansi kodwa sebehle 
bathi “Babonga iNkosi beyibongela isipho sabo esilomthetho omuhle 
kangaka.”..(Wangikholisa, ikhasi 9). Okhokho babo bakhanya kungathi 
kabaselandawo empilweni yabo. 

Loba umlobi ekhanya angathi uqinisa inkolo yesiKrestu, okuvela obala 
uCimezile esengumakoti wakoDube yikuthi uhamba labazali bakhe besiya 
esontweni, kodwa kungathi uyaweyisa amandla aleyo nkolo empilweni yalaba 
bantu. Umuntu uphiwa umbono wokuthi bangamakholwa nanku bayasonta 
phela, kodwa ukusonta kwabo kubasiza ngani bona bezondana labomakhelwana 
babo kangaka? 

Indaba yenkolo kayicacisi umlobi nanku lekwendeni kukaCimezile 
kakusakhanyi ingabe batshadiswa esontweni njengoba uSengamo esengumbalisi 
wesikolo sebandla nje. Lona ibandla labathini bobabili njengoba babalomntwana 
bengakatshadi nje? Lokhu kwenza ukuthi umfundi angabe esakuzwisisa kakuhle 
ukuthi inkolo yesiKrestu isiguqule njani inhlalo yabantu laba ngoba umlobi 
kasasivezelanga ukuphila kwabo ngendlela epheleleyo. 


Ukwethulwa komphakathi wamaNdebele 


Ugwalo lolu inhlalo yamaNdebele kaluyivezi kuhle ngoba kaluphi umfundi 
amathuba okuthi ahlangane labo abantu ezindaweni ezitshiyeneyo ukuze ababone 
njalo ezwe lokho abakwenzayo labakukhulumayo. Ukuhlalisana kubi 
kukaNxumalo lomakhelwane wakhe uDube bathini ngakho? Uzulu walapha 
ukubona kubangwa yini? Kuyavumelana na lenhlalo yabo abayaziyo? Ngenxa 
yokuthi zonke lezi izinto umlobi kazivezi kwenza kungakhanyi kuhle ukuthi uthini 
ngempilo yamaNdebele. 

Ugwalo kalusiphi thuba lokubona ukuthi engabe esithini ngemithi yesintu 
ngoba nanku loCimezile ebelethela esibhedlela nje. Kodwa okuncinyane okuvelayo 
kulapha uNxumalo loDube besiya ecaleni enduneni lapha esibona munye 
ngamunye wabo eziphatha ngezihlahla. Lapha kuvela ukuthi uDube uyaphumelela 
hatshi ngoba elezihlahla eziqinileyo kodwa ngoba eyindoda elobuntu ekwaziyo 
ukuthi kumele ahlalisane njani labanye akhelane labo. Sekungathi imithi le 
yikuzichithela isikhathi. Lokhu kungaletha umbono othi yonke imithi yesintu 
yizinto zokulahlelwa khatshana. Lokhu kungaba yinto ediliza amasiko esintu. 

Abantu laba bavezwe bengabantu abahlezi kuhle ngaphansi kombuso 
wabamhlophe. Bazifuyela santando njalo balima santando njalo nxa bethengisa 
izifuyo zabo bazitholela imali enhle. Konke lokhu kutshengisa ukusilela komlobi 
ekuvezeni umumo wezinto ngobuqotho bawo. 


IRhodesia Literature Bureau yaba lempumela bani ekulotshweni 
kwalolugwalo 


Kukhanya ubufitshane bogwalo benze ukuthi umlobi ehluleke ukulandisa 
ngokugcweleyo konke okwenziwa ngabantu. Kanti njalo lodaba abhala ngalọ, 

uthando, angabe elukhethe ngokuzama ukubalekela ukukhuluma 
ngezombangazwe. Kusobala ukuthi kazivezi izizatho zenzondano phakathi 
kwemizi le yomibili ngoba lokhu kungaba kungenye yendlela abantu abathola 

ngayo inotho ngaphansi kombuso wabamhlophe. Ngakho ukuzama ukusuthisa 
indingeko zeLiterature Bureau kwenza ukuthi umlobi lo acine ebhale indaba 
engelasisindo ngoba isehluleka ukuveza isisusa sengxabano ezitholakala phakathi 
kwabantu bakhelene. Kunzima ukuthi umfundi akukholwe ukuthi abantu 
bengazondana nje kungela sisusa njengokutsho kogwalo. 

Kanti njalo ngenxa yokufuna ukusuthisa indingeko zeLiterature Bureau, umlobi 
wehlulekile ukuveza ukuphikisana okukhona phakathi kwamabandla esiKrestu 
lomphakathi wamaNdebele. Ukuzithwala kukaCimezile esasesikolo esoniwa 
ngomunye umntwana wesikolo kwakuzabangela ukuthi lalowo mfana axotshwe 
esikolo lebandla libajezise. Umlobi kakucacisi lokhu ngoba kakusaveli ukuthi 
bacina betshadiswa ebandleni na kumbe cha. Indaba uphonguyifihlafihla kucine 
kungakhanyi ukuthi lokho okwenziwa libandla lesiKrestu leli abantu bathini 
ngakho kube sekukhanya angathi ibandla leli elimelwe yimishini yeDadaya lapha 
kalilethanga ngxabano enhlalweni yabantu. 

Kuyabonakala egwalweni ukuthi umlobi uveza abamhlophe bengabantu 
abaphilisana kuhle lozulu onsundu. Lokhu kuvezwa lapha umlungu lo olesitolo 
lapha ethwala uSengamo ngemota yakhe lapha izikolo zivulwa. Njalo lalapha 
kukhulunywa ngokuthengisa inkomo kakho loyedwa okhala ngokuthi inkomo 
zabo zithathwa mahala ngabathengi. Kusobala-ke ukuthi indingeko zeLiterature 
Bureau zidala ukuthi kulotshwe izingwalo ezikhuluma ngezinto ezingathinti 
impilo yamaNdebele ngoba zitshiya ngaphandle izinto ezibahluphayo. 


Isiphetho 


Sithanda ukuphetha ngokuveza ukuthi okunye okungabe kubangele ukungasuthisi 
kwendaba kaSibanda le kungabe kubangwe yikuthi usuke weyama kakhulu 
egwalweni olwalotshwa nguWilliam Shakespeare uRomeo and Juliet. Mhlawumbe 
yikho okumenze wehluleka lokuveza ukuthi khona okuvele kwande ukudala 
inzondano abantu bakhelene kuyini kulokuthi athi isisusa kasiqakathekanga. 
Ekweyameni kwakhe egwalweni lukaShakespeare kungathi uzama ukuqinisa 
umbono wokuthi abantu bayafana umhlaba wonke jikelele. Lokhu kusuka kuse 
indaba yakhe khatshana kakhulu lezinto eziyizo ezikhathaza abansundu 
besikhathi abhala ngaso abahlutshwa yikusweleka kwezindawo zesikolo ukuthi 
abantwababo baghubekele phambili ngemfundo. 


Imbali yabahluzi 


UWisdom Moyo uzelwe ngomnyaka ka1977 esabelweni seFilabusi esigabeni 
seMahole. Waqalisa imfundo yakhe yaphansi esikolo seTshazi. Wasuka lapho 
wayakwenza izifundo zesekhondali eCyrene leMethodist Community Centre. 
Kwathi ngomnyaka ka1997 waqalisa izifundo zakhe zeB.A. eYunivesithi 
yeZimbabwe. Ekulobeni kwakhe umsebenzi lo ubesemnyakeni wokucina. 

UMkhululi Mangena Moyo uzelwe ngomnyaka kai977 esabelweni seSilobela, 
eNkabazwe. Waqalisa imfundo yakhe yaphansi esikolo seNgwekazi St. James. 
Wathi esuka lapho wayakwenza izifundo zesekhondali eSt. Theresa leInyathi. 
Kwathi ngomnyaka ka1997 waqalisa izifundo zakhe zeB.A. eYunivesithi 
yeZimbabwe. Ekulobeni kwakhe umsebenzi lo ubesemnyakeni wokucina. 


9 
ULunguza 


Lwalotshwa nguGriffiths Malaba 
Lwahluzwa nguUratile Musendame loNolwazi Sibanda 


Imbali yogwalo 


Ugwalo lolu lwadindwa ngo1968 ngabeLongman abeRhodesia, eSalisbury. 
Umlobi walo walubhala ngenjongo yokuthi abafundi asebefike ebangeni leR.J.C. 
bathole izingwalo zesintu ezifanele ibanga abakulo. Phela izingwalo ezasezikhona 
kwathiwa zifanele abafundi abasebangeni eliphansi. 


imbali kamlobi 


UGriffiths Malaba uzelwe ngo1924 mhlaka 24 Ntulikazi emmangweni weSilonkwe 
esiqintini seKezi. Bazalwa baba bathathu ngakibo bezalwa nguJohn loEva. Uyise 
uJohn Malaba lo wayengumlimisi eDomboshava. 

Wafunda esikolo seSilonkwe leMpandeni wasuka lapho waya eTegwane lapha 
afunda khona uStandadi 1 kusiyafika ku 4. Ngemva kokugeda ugwalo lwesihlanu, 
uStandadi 5, eTsholotsho wasuka waya eKilnerton, eGoli, eZansi Afrika, lapha 
afunda khona isekhondali yakhe wageda ngo1945. 

Ngo1947 waya eYunivesithi yeFort Hare lapha agqiba khona iB.A ezifundweni 
zesiNgisi lezeMbali. Esuka lapho wayakwenza iDiploma ezifundweni zeBhayibhili 
eNew York, eMelika. 

Kusukela ngo1951 kusiyafika u1966 wancedisa ukuthuthukisa isikolo 
seTegwane. Kwathi ngo1966 kusiya ku1968 waba ngumhloli wezikolo, 
engowakuqala onsundu ukuba ngumhloli wezikolo esesabelweni seMidlands. 
Kungalesi isikhathi lapha abhala khona ugwalo lolu. Waphatha izikhundla 
ezitshiyeneyo kusukela ngol1972 kusiya ku1997 lapha acina khona 
esengumecinisihlalo weU.D.C. 


Indaba yogwalo ngamafitshane 


Indaba yenzakala emmangweni weSilonkwe esiqintini seKezi. Yisikhathi abantu 
sebengaphansi kombuso wabamhlophe kodwa bengadelani lemikhuba yabo 
yesintu. Imizi ilokhu imikhulu, izithembo labantwana abagcwele umuzi yiyona 
mpilo yakhona. Umfazi kumele azale aze aqede ithumbu. Imfundo iseseyinto 

entsha, inengi lalabo abafundayo sebengabantu asebebadala. Izinto zempucuko 
yabamhlophe kazikaziwa kakhulu lapha, izinto ezinjengerediyo kusathiwa 
ngotikolotshe. 

Indaba yogwalo imayelana lempilo kaLunguza. Yena uzalwa nguMdelwa Ncube 
lomkakhe uMaNdlovu. Laba ngabantu asebephila impilo etshiyene lenengi 
labantu balapha eSilonkwe. Sebelandela impucuko yabamhlophe kanye lenkolo 
yesiKrestu. Ngakho kabakholwa ezintweni zesintu ezibalisa amadlozi, izinyanga 
kanye lobuthakathi. 

UNcube ngumlimisi ngakho yena ekulimeni kwakhe uthemba kuphela izindlela 
zokulima kuhle ethela umquba emasimini hatshi ukuthi kuledibisi lelo elithenjwe 
nguzulu walapha. Lokhu kumenza aphumelele kodwa uzulu akholwe ukuthi 
ngumuthi abuya lawo evela eGoli njengoba wake wasebenza eGoli nje. 

ULunguza ungena esikolo esesemncinyane afike afunde lamadoda amadala 
kodwa abathwalise nzima ezifundweni. Uhlakaniphe okomvundla. Uphikisana 
labadala ngezindaba zabathakathi yena esala esithi kakulanto enjalo ngoba lokho 
yikho akutshelwa nguyise. Uthi efika edolobheni aphikisane lomdala othengisa 
umuthi wenhlanhla lenotho ngoba esithi kungani yena enganothanga ngakho 
kutsho ukuthi umuthi wakhe kawusebenzi. 

ULunguza uthi angafika egwalweni lwesithupha abe esesiya eKilnerton, eZansi 
Afrika lapha aqhuba khona izifundo zakhe. Ngesikhathi elapha ukhonjwa 
yintombi yakoMkwena, uElizabeth okuthi ngokugeda kwakhe ukufunda acine 
etshade layo. 

Ekuqedeni kwakhe izifundo uyaphindela kibo eRhodesia lapha afika 
abengumbalisi khona. Ngemva kwesikhathi esifitshane uphiwa izikhundla 
eziphezulu. Ucina esethethe imuli yakhe wayafunda eMelika lapha afika agqibe 
khona iM.A. 

Konke ukuphumelela kwakhe kanye lokwabazali bakhe kulethwa yikusebenza 
nzima lokuzinikela. Akulamuthi osetshenziswayo. 


Abalingiswa abaqakathekileyo 


Abalingiswa abamqoka lapha nguLunguza, uyise uMdelwa lonina uMaNdlovu. 

ULunguza: Impilo kaLunguza kulolugwalo ikhanya iyimpilo kamlobi. 
Singatsho-ke ukuthi kuLunguza umlobi ubhala ngaye ngokwakhe etshengisa 
ukukhula kwakhe. 

Okukhanyela umfundi wogwalo yikuhlakanipha kukaLunguza esikuzwa 
ngabanye abalingiswa. Kanti njalo uthi ehlakaniphe enjalo aphinde abe nguye 
omncinyane kubo bonke esikolo lapha afunda khona. Kusuka kukhanye engathi 
umlobi umlingiswa lo umakhela kumfanekiso kamvundla kuzinganekwane okuthi 
loba kukuncinyane kulezinye inyamazana kube lamaghinga edlula zonke 
inyamazana ezinkulu. 

Ngenxa yokuthi uLunguza uzalwa emulini esidele impilo yesintu kakholwa 
konke okuphathelene lesintu okugogela imithi yesintu lobuthathakathi. Uthi 

ngelinye ilanga esedlula koBulawayo ahleke inyanga ngoba ithi ithengisa umuthi 
wokunotha kanti yona iyahlupheka. Kusuka kube sobala ukuthi umlobi usebenzisa 
umlingiswa lo ukweyisa zonke izinto zesintu. Ngakho ukuphumelela kwakhe 
kuqinisa ukuthi impilo yesintu konke lamasiko akhona yizinto ezingelamsebenzi 
okumele zilahlwe. 

Umlingiswa lo usuka abe ngumlingiswa oyisicaba ngendlela akhangela ngayo 
inhlalo yesintu leyesikhiwa. Uyehluleka ukubona ukuthi kukhona okunye okuhle 
empilweni lenkolweni yesintu lokuthi kayisikho konke okuhle empilweni 
yesikhiwa. Ukuba yisicaba lokhu kuqiniswa layibizo aliphiweyo elitsho ukuhamba 
ukhangela kuzo zonke izindawo ungegqiwa lutho. Impilo yakhe esafunda igcwele 
lokho. 

UMdelwa, uyise kaLungiza yiso isisekelo sikaLunguza sokulahla konke 
okwesintu ngoba esithi yizinto ezibuyisela emuva ezidala lengxabano. Lokhu 
kubonakala ngendlela alahlisa ngayo abantu bakibo izindlela zabo zokulima 
engadingi lokuthi ake azwisise ukuthi kungani belandela lezo ndlela. Lokhu 
kuqinisa umbono mayelana lemfundo eyayitholakala ngaphansi kombuso 
wabamhlophe eyayigcizelela ukuthi konke okwabamnyama yibuqaba akumelanga 
kuke kukhulunywe ngakho. 

Ukwehluleka kukaMdelwa ukwenza abantu bakibo bemukele izindlela ezintsha 
zokulima umlobi kakwenzi kukhanye kuyikwehluleka kukaMdelwa kodwa 
umlandu uwupha izithutha zabantu abangaboni impucuko. Usuka akufananise 
lokukaYesu owehluleka ukwemukelwa ngabakibo kodwa wemukelwa ngabezizwe. 
Ngakho umlobi ufuna ukuthi uMdelwa abonakale njengendoda ehlakaniphileyo. 
Laye-ke uyisicaba njengomntanakhe. 

UMaNdlovu unina kaLunguza uvezwe engumuntu esingathi usemahlukana 
ndlela. Kwelinye icele umkakhe usemenze wakholwa ukuthi ubuthakathi yinto 
engekho kodwa uma kungenzakala isiga lapha ekhaya ingqondo yakhe kakulula 
ukuthi isuke ekuthini ngabathakathi abenze lokho loba umkakhe ecina enguye 
olombono onqobayo. 


Indikimba yogwalo 


Indikimba emqoka yikuphikisana kwenkolo yesintu leyesiKrestu, inhlalo yesintu 
lenhlalo yesikhiwa. Abantu beSilonkwe bakholwa emadlozini kanye lokuthi 
ubuthakathi bukhona bungenza ukuthi umuntu angene ebunzimeni awelwe 
ngamashwa. Lokhu kuphikisana lalokho osekufundwe nguMdelwa. Umlobi 
umbono kaMdelwa uwusekela ngokutshengisa ukungathembeki kwezinyanga 
zesintu. Ukwethulwa kukaSikwarakwara kanye lomsebenzi wakhe kuqinisa ukuthi 
konke lokhu yizinto zokwethusela ezivele zingekho. Ngakho ugwalo luzama 
ukugxilisa engqgondweni zabantu abamnyama abangafundanga kanye labanye 
abafundileyo, ngesehlakalo sababalisi besikolo abavezwe besethuswa yikufica 
kuphoswe imithi esikolo, ukuthi ubuthakathi yinto engekho njalo engeke yalimaza 

umuntu. Ngakho imfundo lenkolo yesiKrestu yikho okuqakathekiswayo njalo 
okumele kwemukelwe ngabantu balapha. Lokhu yikho umlobi athi kuzaletha 
ingqubelaphambili esigabeni sakibo. 


Ukwethulwa komphakathi wamaNdebele 


Umlobi wogwalo lolu uveza umphakathi wamaNdebele ungumphakathi 
osebunyameni ngenxa yokuthi kawukatholi imfundo yabamhlophe. Ubona 
ukusweleka kwemfundo yabamhlophe kusenza abantu bahlale bezondana ngenxa 
yokuthi bakhumbula ukuthi inhlupho abalazo zilethwa ngabantu ababazondayo. 

Ubaveza njalo bekhathazwa yimikhuhlane layindlala ngoba basuka bathembe 
izinto ezingayisizo ezingabapha inotho. Yikho nje bedinga imithi abakhumbula 
ukuthi izakwenza ukuthi batshaye inala kanti umuthi wenala yikuthela umquba 
emasimini. 

Indlela umlobi lo akhangela ngayo abantu abansundu iqinisa umbono othi 
imfundo eyayiphiwa abansundu ngaphansi kombuso wabamhlophe yayibenza 
ukuthi bakhangelele phansi konke okwakibo. Yikho nje umlobi engaboni ngitsho 
into eyodwa enhle enhlalweni yabantu beSilonkwe, inkolo yabo ibalethela 
ukwesaba lenzondano. Okusuka kumangalise abantu abalombono onje yikuthi 
kabazibuzi ukuthi kanti abansundu babengaphili na abamhlophe bengakafiki 
kuleli. 


IRhodesia Literature Bureau yaba lempumela bani ekulotshweni 
kwalolugwalo 


Ugwalo lwalotshwa ngaphansi kweziqondiso zalolugatsha. Lona-ke 
lwaluqondiswe kubafundi abasebangeni lakuqala ezifundweni zesekhondali yikho 
nje luludanyazana, lulamakhasi angu118. Njalo lendaba yalo ngekhuthaza ukuthi 
abantwana bathakazelele ukufunda bathole imfundo ephezulu njengoLunguza. 

Lugxila ekukhuthazeni ukuthi abantu bathakazelele imfundo yabamhlophe 
kanye lenkolo yesiKrestu okuyikho okwakufunwa lugatsha lolu. Indaba yogwalo 
ibekwe yaba sobala okokuthi abafundi abakulelibanga akubaphici okujongwe 
ngumlobi. 


Isiphetho 


Ugwalo lolu lulendikimba enhle, ekhuthaza ukuthi abantu bathakazelele imfundo 
le eyeza labamhlophe ngoba ilakho okunengi okungaphathisa isizwe okufana 
lolwazi mayelana lemikhuhlane eyayisehlula imithi yabansundu. Kodwa 
kuyadanisa ngoba umlobi usuka angabe esabona ukuthi kukhona okunengi 
kakhulu okuhle empilweni lenhlalweni yabansundu okumele kugcinwe. 
Ngokukhuthaza ukuthi abansundu balahle konke okwakibo umlobi ukhuthaza 
ukuthi abantu baswele isisekelo sempilo yakibo okuyikho osekubangele ukudilika 
kokuziphatha kwabansundu. 

Imbali yabahiuzi 


U-Uratile J. Musendame uzelwe mhlaka21 kuNhlolanja ngomnyaka ka1977 
ezalelwa kweleZambia. Wafunda ezikolo ezithi, Woodville primary, eManama, 
eLoreto leNorthlea ekoBulawayo. Kwathi ngomnyaka ka1997 waqalisa izifundo 
zeB.A., eYunivesithi yeZimbabwe. Ekulobeni kwakhe umsebenzi lo ubesemnyakeni 
wokucina. 

UNolwazi Sibanda uzelwe mhlakal6 kuMpandula ngomnyaka ka1976 ezalelwa 
koBulawayo. Wafunda ezikolo ezithi; St Bernard's primary, koBulawayo, eMinda 
ekoMaphisa leZezani eseBeitbridge. Kwathi ngomnyaka ka1997 waqalisa izifundo 
zeB.A., eYunivesithi yeZimbabwe. Ekulobeni kwakhe umsebenzi lo ubesemnyakeni 
wokucina. 


Umthombo wolwazi 


Interview with Griffths Malaba. 

Fanon, F.1967, The Wretched of the Earth, London, Penguin Books. 
Gikandi, S. 1987, Reading the African Novel, London, James Currey. 
Ngara, E. 1985, Art, Ideology in the African Novel, London, H.E.B London. 

Umuzi Kawakhiwa Kanye 


Lwalotshwa nguP.M.Khumalo 
Lwahluzwa nguNothando Moyo loSisasenkosi Maphosa 


Imbali yogwalo 


Ugwalo lolu lwadindwa ngabeLongman abeRhodesia ngo1970, bephathisana labe 
Rhodesia Literature Bureau. 


imbali kamlobi 


UPhelios Mtshane Khumalo wazalelwa eNtabazinduna, eduze lakoBulawyo, 
ngeminyaka yabo1920. Uyisemkhulu nguMtshane Khumalo, owayeyinduna 
yebutho leMbizo. Uyise nguNqagwane Khumalo. Abazali bakaPhelios 
bangamakholwa ebandla leFree Presbetyrian Church of Scotland. Laye ulikholwa 
okungabe yikho okwenza ukuthi ugwalo lwakhe lukhanye lusekela kakhulu inkolo 
yesiKrestu kanye lenhlalo yesilungu. Lolu yilo lodwa ugwalo lwakhe. 

Imfundo yakhe yebanga laphansi wayenzela kibo eNtabazinduna. Kwathi 
ngo1941 kusiyafika u1952 waya eGoromonzi lapha enza izifundo zesekhondali. 
Wafundela ububalisi. Wathi eqeda lapho wayakwenza iB.A. eYunivesithi 
yakwaZulu. Wathi esuka lapho wafundisa esikolo seThekwane. Wasuka eThekwane 
wayakhokhela isikolo seDavid Livingstone lapha aze asuka khona esesiyaphumula. 


Indaba yogwalo ngamafitshane 


Loba umlobi engacacisanga ukuthi indaba yakhe yenzakala ngaphi kodwa 
kusobala ukuthi yindawo eseduze lakoBulawayo. Lokhu kubonakala ngokuthi 
abantu bagada ibhasi nsuku zonke besiya koBulawayo baphinde baphenduke 
mhlalokho. Kukhanya-ke angathi uloba ngomango wakibo. 

Indaba yogwalo isungula ngoMthenjwa osengumfelwa njalo esegcinwe 
yindodana yakhe eyazalwa yaba yiyo yodwa, uNsimbi. N gesikhathi indaba iqalisa 
uNsimbi kakho ekhaya lapha kodwa uyasebenza edolobheni njengawo wonke 
amadoda esikhathi sakhe. Lapha ekhaya uMthenjwa uhlala lomalokazana wakhe 
uMaHlongwane lomntanomntanakhe uSifiso onguye yedwa umntakaNsimbi, 
UMaHlongwane lo uphethe uyisezala ngesandla esilukhuni. Kamhioniphi. Useze 
wafundisa umntanakhe ukungananzi uyisemkhulu okuthi loba emupha ukudla 

aphongufika atshitshilize nje engambikeli lokuthi usemlethele ukudla loba emfica 
elele. 

Kuthi ekubuyeni kukaNsimbi ekhaya uMthenjwa amtshele umntanakhe 
ngesiphatho esilukhuni sikamalokazana okusuka kudale ingxabano lapha ekhaya. 
Kuthi kuxatshanwa kunjalo uMaHlongwane asukele uMthenjwa ngenhlanekela 
ixhegu liyewela khatshana le. Lokhu kusuka kube yindaba emangalwa enduneni. 
Icala lidle uHlongwane uyise kaMaHlongwane. Uhlawuliswa inkomo ezimbili 
kuphinde kuthiwe uMaHlongwane kabuyele kibo ayelaywa kutsha. Ngemva 
kwenyanga ezine uyaphenduka esengomutsha kodwa esemenzela umusa 
ngokudlulisileyo okwacina kudaka lowo okwenzelwayo. 

Kwathi ngemva kwesikhathi uMthenjwa wahlatshwa ngumkhuhlane. Wathi 
ebona umkhuhlane ugina wacela umntanakhe ukuthi ayemdingela inyanga 
eyayidumile okwakuthiwa nguSigxingana. USigxingana uthembisa ukuthi uzasila 
kodwa kwehlule uMthenjwa acine efile. 

Ngemva kokubhubha kukayise uNsimbi uqalisa ukuhlala phansi ekhaya. Uyise 
wamtshiyela inkomo ezinengi. UNsimbi ucina ethengisa inkomo lezo etshiya 
ezilutshwane ethatha imali leyo evula isitolo. Abantu abadala abommango wakibo 
bayasisola isenzo sikaNsimbi esokuthengisa inkomo evula isitolo ngoba bona 
bathi inotho yomuntu yinkomo. Kodwa uNsimbi uthi inkomo kayisancedi ngalesi 
sikhathi ngoba amadlelo asemalutshwane njalo kungasweleka izulu inkomo zonke 
zingafa asale engaselalutho. Uthi ingcono imali. 

Isitolo sikaNsimbi siyaphumelela kuhle sibili kodwa isitolo sikaMangilazi 
esikhonapho eduze sicina sivalwa ngoba umnikazi engasatholi lutho. Abathengi 
bonke sebesiyathenga koNsimbi. 

USifiso uthi esegede ukufunda ezikolo zakibo abazali bakhe bancediswe 
ngumvangeli ukuthi bamdingele indawo eZansi Afrika esikolo okuthiwa yiThayika. 
Uthi ekubuyeni kwakhe esevela esikolo abuye esekhuluma isiZulu esezigqaja 
kakhulu. Uyancedisa uyise esitolo kodwa akhulumise abathengi kubi okucina 
sekusenza ukuthi abantu badonde ukuzathenga esitolo sikaNsimbi. Ucina esusiwe 
esitolo. 

Ukuziphatha kukaSifiso lakho kuletha insolo ebazalini bakhe. Ngelinye ilanga 
kwafika incwadi okwathi isivulwa kwakhanya ukuthi ivela ejaheni, uJ. Gagasa. 
Lokhu kwazondisa uyise kaSifiso kanye lonina ngoba bubili babo bavumelana 
ukuthi uSifiso angeke axotshe mpala mbili, isikolo lamajaha. Bona abazali 
bakaSifiso babengakwazi ukubala ngakho incwadi le bayibalelwa ngumvangeli. 
USifiso watshaywa kabuhlungu wahle wacina lokhu. 

Ukuze abantu bahugeke esitolo sikaNsimbi njalo kwabizwa inyanga 
uSigxingana ukuthi azechela. Ngemva kokuchela uSigxingana utshela uNsimbi 
ukuthi ehlise intengo yempahla zesitolo. Ngemva kwalokho abantu bagcwala 
esitolo sakoNsimbi njalo. UNsimbi waqala ukuba lemali enengi. 

Ngenxa yokuphumelela lokhu uNsimbi uqalisa ukuba lomcabango wokuthi 
athathe omunye umfazi. Lokhu kukhwezelwa nguNtombenhle umntakaNsizi. 

UNsimbi ngokufuna ukuthi ake athole ithuba lokubona uNtombenhle utshela 
uMaHlongwane ukuthi inyanga yathi esitolo kungathengisi umuntu ongumfazi. 
UMaHlongwane kuyamzondisa lokhu. Kuthi ngelinye ilanga uMaHlongwane esiya 
emfuleni ezwe unakaNtombenhle exoxela umngane wakhe ukuthi uNsimbi 
usethembise ukuthatha umntanakhe. Lokhu kucaphula uMaHlongwane ocina 
emukile. 

UNsimbi uke ahlale eyedwa kodwa ngemva kwesikhathi amlandele umkakhe 
ayembuyisa. Bathi bephenduka bathole esitolo kuntshontshiwe. Kucina kuvelile 
ukuthi isela nguSigxingana. Ucina ebotshiwe uSigxingana. UNsimbi uyaqhubeka 
ephumelela baze bacine bethenge ibhasi abayithi nguGeza Sihambe Bus Service. 
Kodwa ngemva kwezinyanga ezithile uMaHlongwane ulunywa yinyoka afe. 

Kuthi sekwedlule umnyaka uMaHlongwane efile uNsimbi athathe 
uNtombenhle umntakaNsizi. USifiso uthi lapha esizwa ukuthi uyise usethethe 
koNsizi ale ukubuya ekhaya kibo. Izikolo zithi zingavalwa aqonde komalumakhe 
koHlongwane. 

Umuzi wabo loNtombenhle kawulethi njabulo ngoba uNtombenhle ulitshapha 
kanti njalo lemizimba yabo iyesabana. UNsimbi ucina evakatshela komalumakhe 
kaSifiso lapha acina ehugwe ngumlamu wakhe uNhlanhla. Uthi ngokukhonjwa 
nguNhlanhla abe esehlala etshitsha indlela yakoHlongwane. Lokhu kwenza ukuthi 
uNtombenhle laye aze azidingele engxenye. Ngakho kuthi ngelinye ilanga uN simbi 
evela khangela ibhasi yakhe eyayifile afice uNtombenhle elenye indoda endlini. 
Uthi lapho esesizwa uNsimbi esengena acine efihle indoda leyo kuwadilobhu 
yokulengisa impahla. Scala licina lisenduneni kube sekuvela ukuthi uNsizi uvele 
sewadla imali yomuntu lowo obanjwe loNtombenhle. Uyahlawuliswa kodwa 
kuhle kube yikuphela komtshado kaNsimbi loNtombenhle. 

Ngemva kokwaliwa kukaNtombenhle uSifiso uyaphenduka ekhaya ancedise 
uyise kumalungiselelo okuthatha uNhlanhla. UNsimbi uthatha uNhlanhla 
ngomtshado wesonto kube kuhle impela. Bathola abantwana ababili, umfana 
abamuthi nguNjabulo lentombazana. Kodwa ekukhulisweni kukaNjabulo kuba 
lokuphikisana okukhulu phakathi kukaNhlanhla loNsimbi okwenza ukuthi 
uNjabulo acine engakhuliswanga kuhle. Unina kafuni ukuthi umntanakhe 
akhuzwe ngakho ukhula etotozwa kakhulu ephonguvunyelwa esenza ingge yini 
ayithandayo. Uma abazali bakhe bekhuluma uyangenela aphendule laye. Lokhu 
kwenza ukuthi lalapha esengena esikolo ehluleke ukulalela ababalisi ehluleke 
lokufunda aze acine etshiya engakafundi okuyangaphi. 

Ngemva kokutshiya kwakhe isikolo unina uthi kuhle asebenze ebhasini 
yangakibo loba uyise esala kodwa ucina engena esiba ngumkhokheli. 
Esengumkhokheli ukhahlameza abagadi ngendlela embi kakhulu acine 
esekhahlameza lomtshayeli webhasi. 

Ucina evumelana lonina ukuthi afundele ukutshayela kodwa athi engaqedisisi 
ukutshayela njalo lemithetho yokuhamba emgwaqweni engayazi ayithathe ibhasi 

ayengena koBulawayo kodwa acine enze ingozi. Wabotshwa wayavalelwa. Uyise 
wacina esiyahlawula kodwa ukubotshwa kwakhe kwamethusa ngakho waqalisa 
ukuzisola. Wacina evumile ukuthi ayefundela ukutshayela. Wahlolwa 
ngamapholisa. Waphumelela. 

Esekwazi ukutshayela uyise uyamupha ibhasi. Uyasebenza kuhle aphumelele. 
UNjabulo uthatha umfazi. Kodwa umfazi amthathayo ulisela elicina libanjwa 
lintshontsha inkukhu zabazali bakaNjabulo. Kuvela ukuthi wadluliswa 
esesemncinyane. Ubuyiselwa kibo bayemlungisa. Ngemva kwalokho ucina 
eziphatha kuhle bamthathe bahlale laye bacine sebeyimuli ejabulayo. Udadewabo 
kaNjabulo laye wenda kuhle. 

Kuthi ngelinye ilanga kufike umuntu wezizweni koNsimbi esithi uthengisa 
igolide. UNsimbi uqala enze engathi uyalifuna igolide kanti wenzela ukumbophisa 
kuhle. Uthi ephuma ejele adale iqhinga lokwethusela uNsimbi esenza ubuthakathi. 
Imuli kaNsimbi iyazama ukumcebisa ukuthi adinge inyanga kodwa uNsimbi uyala. 
Imuli icina ibaleka ekhaya isiyahlala lezihlobo uNsimbi asale eyedwa. UNsimbi 
ucina embambile umuntu wezizweni lo. Umhambisa emapholiseni lapha acina 
egwetshwe khona njalo kuthiwe ngemva kokupika kwakhe uzabuyiselwa kibo. 

Ngalesi sikhathi uNsimbi wayesegugile. Wahlatshwa ngumkhuhlane wacina 
ebhubhile. Impahla yakhe wayitshiyela abantwabakhe njalo uNjabulo wayaba 
kuhle sibili. Ngemva kwesikhathi uNhlanhla wendela kwenye indoda uSichaka 
kodwa wahlala khona inyanga ezine kuphela. Watshiya indoda le ngoba esithi 
ingumyanga kakhulu. Usuka abuyele ebantwaneni bakhe lapha azihlalela kuhle 
khona, ethandana lomalokazana wakhe. Uze azifele elokhu ehlezi kuhle labo 
njalo ubatshiya bezihlalele kuhle abantwabakhe. 


Abalingiswa abaqakathekileyo 


UNsimbi nguye umlingiswa wogwalo oqakathekileyo okuvezwe ngaye indikimba 
yogwalo. Impilo yakhe isifundisa okunengi mayelana lenhlupho abantu 
abahlangana lazo empilweni yabo ekuthatheni kwabo. Umlobi ukhanya 
esebenzise ibizo leli ukuveza ngalo isimilo sikamlingiswa lo. Insimbi yinto 
eqinileyo engagobeki lula ngakho uthi ukuqina kwesimilo sikaNsimbi kufana 
layo insimbi ngokwayo. 

Uyindoda ezimisele ukusebenza nzima iselela abantwabayo ngoba enanzelela 
ukuthi akunkwali yaphandela enye. Ngumlingiswa okhulayo empilweni yakhe 
ngokwenelisa ukufunda ngempambaniso ayabe eyenzile esenzela ukuthi engaweli 
egodini linye njalo. Lokhu kubonakala ngokunanzelela kwakhe ngesenzo 
sikaSigxingana aphinde njalo ale ukugilwa ngumuntu wezizweni owacina 
emethusela ngemithi engelamsebenzi. 

UMaHlongwane wakugala ngumlingiswa ongakhuliyo ngezenzo zakhe. 
Uqalisa engumalokazana olochuku kuyisezala njalo engahtoniphi lomkakhe. 
Kuthi ngemva kokulaywa kutsha akhanye esengathi useguqukile kodwa kukhanye 
ukuthi kaguqukanga ndawo ngoba konke akwenzayo ngokokukhawulisa kuphela. 

Ulokhu engelalo uthando kuyisezala lakumkakhe. Ungumfazi olombono 
omfitshane owehluleka ukunanzelela ukuthi yikuphi okulungele ikusasa yomuzi 
wakhe kanye lekusasa yabantwabakhe. Ukwenza kwakhe kuyafana 
lokomntwanomnewabo osala esendela kuNsimbi ngemva kokufa kukayisekazi. 
Izimilo zabo ziyafana. 

UNtombenhle uvezwe elinina elifuna inotho kuphela kodwa engafuni 
ukuyisebenzela. Uzisondeza kuNsimbi ngoba ebona kulesitolo nje qha. Yena 
ngokwakhe ulitshapha lokucina njalo ulivila. Kalazo impawu zenina elingakha 
umuzi uvuthwe. Kodwa kungathi umlobi uthi konke lokhu ayikho khona 
uNtombenhle ukuthatha ebazalini bakhe. 


Indikimba zogwalo 


Umendo lobunzima bawo 

Indikimba le yiyona ekhanya iqukethwe yindaba yalolugwalo. Indikimba le isuka 
isiveze kakuhle isihloko sogwalo ngokuthi emendweni kuhlanganwa lenhlupho 
kodwa kakumelanga lezo nhlupho zidilize umendo. Kufanele ukuthi ubunzima 
bungavela kudingwe izindlela zokulungisa. UNsimbi uyaxabana lomkakhe kodwa 
kavumeli ukuthi umuzi uchitheke. Kuyakhulunywa kulunge, umuzi uqhubekele 
phambili. UNjabulo laye esethethe uhlangana lenhlupho ezinengi kodwa uyise 
uyameluleka ukuthi inhlupho lezo akumelanga zidilize umuzi wakhe ngakho 
laye, njengoyise uyazilungisa umuzi uqine njalo. 

Umlobi uphinda aqinise umbono othi induku ayakhi muzi. Ukulwa kukaNaka 
Sifiso loNsimbi kuphosa kuchithe umuzi, kodwa ngasemuva uNsimbi uyafunda 
ukuthi yonke impambaniso kumele ilungiswe ngomlomo. Yikho lamhlana 
uNsimbi efica uNtombenhle elenye indoda kazange atshaye muntu kodwa wasa 
indaba enduneni yalungiswa. Kwathi lalapha umalokazana wakhe esentshontshile 
wakhuza indodana yakhe ukuthi ingamtshayi kodwa indaba ilungiswe 
ngokukhulumisana. 


Akunkwali yaphandela enye 

Ukuphumelela kukaNsimbi kutshengisa ukuthi kuyadingeka ukuthi omunye 
lomunye azisebenzele ukuze aphumelele. Umbono lo uphinda uqiniswe yikwenza 
kukaNjabulo osuka abone engathi inotho kayise isingeyakhe azaphonguzidlela 
yona engayisebenzelanga. Uyise uyakwala lokho. Ekumpheni kwakhe ibhasi 
umupha isifundo sokuthi uma engayekela ukusebenza ngamandla ibhasi leyo 
imlethele inotho zindaba zakhe. Ngemva kokunanzelela lokhu uNjabulo usebenza 
gadalala laye acine ephumelela. l 


Ukuguquka kwenotho 
Ugwalo lolu lukhanya lugxile ekuguqukeni kwezikhathi. UNsimbi ubatshazwa 
ukuthi unothile hatshi ngesibaya esikhulu kodwa ngokuba lesitolo kanye lebhasi. 

Ukuthengisa kwakhe inkomo azitshiyelwa nguyise evula isitolo kutshengisa 
ukuhlakanipha kukaNsimbi ngoba enanzelela ukuncipha kwamadlelo ngenxa 
yokwanda kwemizi. 

Indikimba le ilodubo ngoba ngasonalesi isikhathi uNsimbi esithi inkomo 
akuseyiyo inotho eqakathekileyo abelungu bamapulazi inotho yabo ilokhu igxila 
kuzo inkomo. Ngakho kusuka kube engathi umlobi uvala abantu amehlo ngokuthi 
bangakhangeli inkomo njengento engabanothisa kanti abelungu bona bakhangele 
yona. 

UNsimbi uvezwa ephumelela ngesitolo into angayaziyo ukuthi iphathwa njani 
kanti njalo kafundanga okuzakwenza akwazi ukuthi amabhuku emali agcinwa 
njani. Kakuveli egwalweni ukuthi ulwazi lokuphatha isitolo uluthatha ngaphi. 
Yona ibhasi iphumelela njani? Ngakho indikimba le eyokuguquka kwenotho 
yindikimba esekela umbuso wabamhlophe owocindezelo ngoba umlobi esithi 
umuntu onsundu engafuyi inkomo ezinengi ngoba phela lokhu yikho okwakuvele 
sekutshiwo nguhulumende waleso sikhathi. Inkomo ezinengi zizakwenza ukuthi 
abantu abansundu bananzelele ukuthi bona baminyanisiwe kanti abamhlophe 
balezindawo ezinengi emapulazini lapha abafuya santando khona. Ngakho 
ngokwenza abaqhuba izitolo lamabhasi baphumelele njalo kungela mithetho 
kahulumende eyenza imisebenzi yabo ibenzima umlobi uzama ukuvika ingxabano 
engabakhona phakathi kwabansundu lohulumende waleso sikhathi. Abansundu 
ababexotshana lenotho babengeke babebangaki abayitholayo. Lolu lugwalo 
olukhuthaza ukuthi inotho iqhubeke isezandleni zabamhlophe labansundu 
abalutshwane kakhulu. Le kasindikimba ephathisayo ekupheni abansundu 
amandla. 


Ukwethulwa komphakathi wamaNdebele 


AmaNdebele avezwe engabantu abalenkolo yabo lamasiko abo abakhanya 
bewaqakisa sibili. Lokhu kubonakala ngendlela induna uSilosengubo ethetha 
ngayo amacala. Umphakathi wakhe ugcizelela ukuhlonitshwa kwamasiko 
esiNdebele. Lowo ophambuka kuwo kumele ajeziswe njengalokho esikubona 
kusenziwa kunakaSifiso. Kodwa inhlalo le isifuna ukuphazanyiswa yikungena 
kwenhlalo yesilungu eyenza ukuthi abanye abantu bengazabe besazi lapha abemi 
khona. Umphakathi ukhanya usola indlela uNsimbi athatha ngayo ngoba waziyela 
yedwa koHlongwane kulokuthi athume umkhongi njengomkhuba owaziwayo. 

Inkolo yamaNdebele isemadlozini njalo bathemba ukuthi izinyanga 
ziyabaphathisa ekuvikeleni imikhuhlane. Lokhu kuvela kuhle lapha uMthenjwa 
ethuma umntanakhe ukuthi ambizele inyanga uSigxingana lapha esehlatshwe 
ngumkhuhlane. Leminye imizi layo ivezwa isiya ezinyangeni nxa izinto sezimi 
kubi. Kodwa umlobi yena ukhanya ekusola konke lokhu ngoba esenza ukuthi 
inyanga yonaleyo ethenjwe ngabantu ikhanye ilisela njalo ilobuqili. Yena-ke 
ukhanya esithi izinyanga zesintu zilobuqili ngakho kumele abantu batshiyane 
lazo uma befuna ingqubelaphambili. 

AmaNdebele ngabantu abaqakathekisa inkomo empilweni yabo. Lokhu 
kuyavela enkulumeni zezakhamizi ezibona uNsimbi ethengisa inkomo 
azitshiyelwa nguyise esevula isitolo. Ziyakusola lokhu. Zithi uNsimbi uzahlupheka 
ngokwenza lokhu. Kodwa kakubi njalo. UNsimbi uyaphumelela ngenotho entsha 
le. Kusuka kube sobala-ke ukuthi indlela umlobi aveze ngayo inhlalo yamaNdebele 
ijonge ukuthi ivezele amaNdebele ukuthi khathesi sekufanele aguquke kule inhlalo 
alandele indlela entsha eze labamhlophe. 

Ukwethula inhlalo yamaNdebele ngale indlela kuveza umlobi lo engumuntu 
olomqondo owaphathwa kubi yimfundo yabacindezeli. Imfundo le yamenza 
wabona yonke into yabansundu kuyinto yebunyameni okumele ilahlwe. 
Kakulalutho oluhle alubona lusenziwa zinyanga zesintu. Uzibona zingazi lutho, 
zingamaqili ajonge ukwemuka abantu inotho yabo kuphela. Kakulanyanga yesintu 
ayibona iluncedo kumphakathi wakibo. Usuka abone nijalo ubuyanga 
obusebantwini abamnyama bubangwa yibo ngokwabo ngokwala bebambelele 
endleleni ezingasasebenzi. Ukufuya inkomo uthi kakuseyiyo into engapha umuntu 
onsundu inotho ayifunayo. Konke lokhu kubangwa yimfundo ayitholayo 
engavulanga ingqondo yakhe ukuze ibone ukuthi ubuyanga babantu abansundu 
busukela ekwemukweni umhlabathi wabo oyiyona notho yabo. 


IRhodesia Literature Bureau yaba lempumela bani ekulotshweni 
kwalolugwalo 


Ugwalo lolu luyazisuthisa zonke indingeko zogatsha lolu. Ababusi abamhlophe 
bavezwe bengabantu abalungileyo, abalozwelo njalo abafisa ukuthi kube 
lokuthula elizweni. Ukuphathwa kwezikhundla eziphezulu ngabamhlophe 
kakuhluphi muntu kodwa kuyaphathisa ekuletheni ukuthula elizweni. Lokhu 
kucaca kakhulu ngesenzo sikaNsimbi sokubophisa umuntu wezizweni owayefuna 
ukuthengisela uNsimbi igolide ayelebile. UNsimbi lokhu ukwenza engathikazi 
njalo ebona kuyinto efaneleyo ukuthi ayenze. Umlobi laye ukhanya evumelana 
lalokhu okwenziwa nguNsimbi. 

Kusobala-ke ukuthi ugatsha lolu luphathise ekulotshweni kwezingwalo 
ezithuthukisa umbuso wabamhlophe, ezingakhuthazi ingxabano phakathi 
kwabamhlophe labansundu loba kukhanya ukuthi izinto okumele zibaxabanise 
zinengi. 

Inkolo yesiKrestu ivezwe iyinkolo eletha ingqubelaphambili ebantwini. 
UNsimbi uthi eselikholwa izinto zimhambele kuhle sibili. Kanti njalo inkolo le 
kayidilizi inhlalo yabantu, ngokuveza kogwalo, ibenza baphume emnyameni baye 
ekukhanyeni. 


Isiphetho 


Sithanda ukuphetha isichwayisiso lesi ngokugcizelela ukuthi ugwalo lukaKhumalo 
lolu lupha izeluleko eziphathisa abafundi bogwalo mayelana lempilo yemuli. 

Impilo phakathi kwendoda lomfazi bakhile igcwele ubuhle lobunzima kodwa 
ubunzima kabumelanga ukuthi bungavela budilize umuzi. Yonke into kumele 
ithi ingonakala idingelwe izindlela zokuyilungisa. Lesi yisifundo esiqakathekileyo 
esingaphathisa uzulu wonke, yikho nje isihloko sogwalo sisithi “Umuzi kawakhiwa 
kanye” ngoba zinengi izinto ezihlezi zifuna ukuwudiliza ngakho umuntu kumele 
ahlale ezilungisele ukuwakha kanengi. 

Ugwalo luyaphathisa njalo ekukhulisweni kwabantwana. Ugwalo lukuveza 
obala ukuthi umntwana kakumelanga atotozwe ekukhuleni kwakhe ngoba 
kungamenza ehluleke ukuziphatha kanye lokuziphandela kwelakusasa. Lokhu 
kuvezwe obala ekukhulisweni kukaSifiso loNjabulo ababetotozwa ngonina 
baphosa behluleka ukufunda. Lugcizelela njalo ukuthi abantwana bakhuliswa 
kuhle uma abazali bobabili bevumelana ekukhuzweni kwabo kuthi lanxa kukhona 
lapha abangavumelani khona bengakwenzi umntwana ebona kumbe esizwa. 

Ugwalo lolu silubona lusilela ekuphathiseni abansundu ukuze bananzelele 
ukuthi ubuyanga babo bulethwe yini. Ngenxa yalokho-ke umlobi kasadinganga 
izindlela eziyizo ezingamelana lenhlupho lezi. Kukhanya engathi ukhuthaza uzulu 
ukuthi inotho yakhe ayeyamise emalini kodwa engabuvezi ubunzima abansundu 
abahlangana labo ekudingeni leyo mali. Kakukhanyi kuhle ukuthi okuletha 
ukuphumelela kukaNsimbi lomntanakhe uNjabulo ngokuqhuba ibhasi kuyini. 
Umsebenzi webhasi uvezwa ungumsebenzi ongadingi lwazi ngaphandle 
kokusebenza nzima nje qha. 

Ukubhala okunje kwenza abansundu bazibone kuyibo bona ngokwabo 
abazilethele ubuyanga. Indlela ababuswa ngayo ivele kayingeniswa kunhlupho 
ababhekane lazo. Lokhu kwenza abantu abansundu baxotshane lezinto ezingeke 
zabanceda ukuthi baphatheke kuhle kwezenotho. Ngakho lolu lugwalo 
olungalethi inkululeko yabansundu kodwa olugxilisa umbuso wabamhlophe. 


Imbali yabahluzi 


UNothando Moyo uzelwe ngomnyaka ka1977 eLower Gwelo eMidlands. Imfundo 
yaphansi wayenzela esikolo seSikombingo S.D.A. khonale eLower Gwelo. Imfundo 
yesekhondali wayenzela eMaboleni, eLower Gwelo leChaplin eseGweru. 
Ngomnyaka ka1997 waqalisa izifundo zeB.A. eYunivesithi yeZimbabwe. Ekulobeni 
kwakhe umsebenzi lo ubesemnyakeni wokucina. 

USisasenkosi Maphosa uzelwe ngomnyaka ka1977 esigabeni seMatopo eduze 
lakoBulawayo. Imfundo yaphansi wayenzela eNzwananzi koBulawayo. Imfundo 
yesekhondali wayenzela eJohn Tallach eseduze lakoBulawayo leLower Gwelo High 
school. Kwathi ngomnyaka ka1997 waqalisa izifundo zeB.A eYunivesithi 
yeZimbabwe. Ekulobeni kwakhe umsebenzi lo ubesemnyakeni wokucina. 

Uthando Luyingozi 


Lwalotshwa nguNkosana Mphoswa Moyo 
Lwahluzwa nguThokozani Patience Ncube loHloniphani Ndlovu 


Imbali yogwalo 


Ugwalo lolu lwadindwa ngabeLongman Rhodesia, abeSalisbury, bephathisana 
labe Rhodesia Literature Bureau ngo1971. 


Imbali kamlobi 

UNkosana Moyo uzelwe ngo1939, esigabeni seMsiphane esiqintini seShabhani 
(Zvishavane). Uyise wayengumlimisi kule indawo ngaleso sikhathi. Wafunda 
esikolo seMsiphane, wasuka wayafunda eMwele, uyise esethenge ipulazi 
eGwatemba. Wasuka lapha wayafunda eDadaya lapha afundiswa khona ngu Amosi 
Sibanda, umlobi kaWangikholisa. Wasuka lapha wayafundela ikhosi yokubaza 
emishini yelnyazura, eduze leMutale. Ngo1959 wafundisa emishini yeMatandani 
eseMalawi. Kwathi ngemva kokugeda kwakhe iR.J.C., efunda engekhaya, ngo1963 
wayafundela ukuba ngumbalisi emishini yeMtshabezi wageda ngo1965. Uthe 
esuka lapha wayafundisa okwesikhathi esithize. Kungalesi isikhathi lapha abhala 
ugwalo lwakhe lolu. 

Ngemva kokufundisa okwesikhathi lesi wasuka wayasebenza kwabeLiterature 
Bureau engumhleli wesiNdebele kusukela ngo1975. Wabuyela ekufundiseni njalo 
ngo1980 ngemva kokugqiba kwakhe iziqu zikaB.A. ayenza leYunivesithi yeZansi 
Afrika, efunda engekhaya. 

Kusukela ngol985 wasebenza engumhleli wephephandaba elithiwa 
uMthunywa. Wabuyela njalo kugatsha lwezemfundo esenguMhloli wezemfundo 
owesiqinti esebenzela kwelemaNdebeleni. 

Kumbali yakhe yokuloba sewathola imiklomelo ethile. Ngo1981 wathola 
umvuzo wokuloba owakoLongman ngezingwalo zakhe ezithi: Uthando Luyingozi, 
Ubukhosi Ngamazolo lo Ngakutshela. Ngo1986 wathola umvuzo wesibili owokuloba 
owabe Zimbabwe Publishers ngomdlalo wakhe Omehlomehlo. Ngaphandle kwalezi 
izingwalo sewaloba njalo olunye oluthiwa Emgwaqweni weMathimbeni. Kanti njalo 
ulakho okuzingwadlwana kwabancane okuthiwa: Uvilavoxo, Ubuwula Bukajuba, 
Ubabhemi Kasifata, Ilitshe likaFudu lo Umlomo Wengulube. 

Indaba yogwalo ngamafitshane 


Indaba yogwalo yenzakala emmangweni wemaN debeleni endaweni ezithi; esikolo 
seNdlukula, indawo umlobi azibumbele yona, eThuli, kibo kaPhenduka; 
edolobheni lakoBulawayo; eMpandeni, lapha okufundela khona uBuyisile ukuba 
ngumbalisi; eMpoeng, kibo kaLahlekelwe leMatshinge, lapha okwafundisa khona 
uBuyisile. 

Ukuphatheka kwabalingiswa kulezi izindawo ezitshiyeneyo bezama 
ukuziphilisa kuveza umumo wezinto osukhona ngaphansi kombuso 
wabamhlophe. Sekufuneka imfundo, ukuthi umuntu asebenze emadolobheni 
kumbe ezikolo. 

Isikhathi okwenzakala ngaso izehlakalo ezikulolugwalo singabekwa eminyakeni 
yabo1950 kusiya kubo1960 nanku phela sibona izikolo zonke ziphethwe 
ngabamhlophe lemiholo yabantu abasebenza emadolobheni isesephansi kakhulu 
kodwa benza okunengi ngemadlana leyo. Lemfundo le kayikagxili kakhulu 
ebantwini. 

Indaba iqala esikolo seNdlukula lapha uPhenduka Fuyana ahlangana khona 
loBuyisile Ngwenya befunda ugwalo lwesine emfundweni ephansi. Basuka 
bathandane bathembisane ukuthi bazathathana loba besesebancinyane nje. 

Ekugedeni kwabo ugwalo lwesithupha uPhenduka usuka ayesebenza 
koBulawayo uBuyisile yena ayefundela ukuba ngumbalisi eMpandeni. Baqhubeka 
bebhalelana loba amankazana engavunyelwa ukwemukela incwadi ezivela 
emajaheni uPhenduka umbhalela ezenza isihlobo sakhe. Kodwa ngemva 
kwesikhatshana uPhenduka ukhonjwa yintombi efundela ukuba ngumongikazi 
eMpilo ethiwa nguLahlekelwe Ntuli, ngakho uhle ale uBuyisile. Uyambhalela 
incwadi yokumala. UBuyisile kunzima ukuthi akwemukele lokhu. 

Ekuqedeni kwakhe ukufunda uBuyisile uthola indawo yokufundisa eMatshinge. 
Lapha indaba yokwaliwa nguPhenduka imphatha kubi aze azame ukuzibulala 
kodwa kwehlule. Uzithembisa ukuthi kasoze akhombe elinye ijaha futhi aze abone 
uPhenduka. 

Kuthi uLahlekelwe eseqedile ukufunda lejaha eselitshengise izihlobo zakhe afise 
ukuthi ngabe uPhenduka uyamthatha kodwa uPhenduka abe esesithi usefuna 
ukuqala afundele ukuba ngumbalisi anduba athathe uLahlekelwe. Usuka-ke aye 
eMatopo ayefundela ukuba ngumbalisi. Ngalesi sikhathi uLahlekelwe usesebenza 
ngakho uhlala ethumela uPhenduka ukudla lemali. Efunda lapha esikolo 
uPhenduka uba ngumfana ozithobileyo sibili abafundisi abamhlophe baze bathi 
kuhle balungise ukuthi athi eqeda lapha esikolo ahle athathe enye intombi efunda 
lapha layo ekhanya izithobile impela, uKhethiwe Mpofu. 

Kodwa bubili babo uKhethiwe loPhenduka babevele sebezimisele kwabanye, 
uKhethiwe waye sewakhutshelwa amalobolo kudala. Kodwa kabathandanga 
ukudanisa abafundisi ngakho bavuma konke kodwa bathe besuka lapha omunye 
waziqondela kibo into yabafundisi yaphelela emoyeni. 

Ekugedeni kwakhe uPhenduka wala ukuthi bahle batshade loLahlekelwe ngoba 
esithi ufuna ukuqala asebenze okwenyanga ezithile ukuze athole imali 
yamalobolo. Wasuka wathola indawo yokufundisa eMatshinge lapha ahlangana 
khona loBuyisile owahle wamjujumezela uthando lwabo Iwavuka futhi. Wasuka- 
ke esethuma abantu ukuthi bayecela umlilo koNgwenya. 

Uthe uLahlekelwe esetshelwe ukuthi usaliwe wazonda waphuphuma. Watshela 
abazali bakhe labo ababona ukwenza komfana lowo kuyikuphoxa umntanabo. 
Ngakho bahle badinga inyanga uSikokonono ukuthi ahle amsusele amanqe 
uPhenduka. 

Lakanye kwathi uPhenduka esekhaya zivaliwe izikolo wahlatshwa 
ngumkhuhlane wahle wawela inkanda. Uyise wahle wakubona ukuthi yizinto 
zokwenziwa lezi ngakho walungisa eyakhe imithi welapha uPhenduka 
ngokuphindisela lapha okuvele khona iziphoso lezo. Inyanga uSikokonono wahle 
woma qha esembelweni wesibaya sakhe ekhangela inkomo ezazivele koNtuli 
zihlawula imithi yokuphosa uPhenduka. 

Sekwenziwe konke uPhenduka loBuyisile batshada kwabakuhle kakhulu. Uthe 
esezithwele uBuyisile wayabelethela esibhedlela seMpilo lapha okwakusebenza 
khona uLahlekelwe. Kwathi lapha uLahlekelwe esebone uPhenduka lomkakhe 
wabenzela umusa omkhulu kakhulu bonke bakholwa ukuthi kalabukhwele 
bokwaliwa kodwa kuthe mhlana kumele uBuyisile aphume esibhedlela wabahlaba 
ijekiseni ebulalayo bonke bobathathu bavuka befile. Yena uLahlekelwe wabaleka 
laye wayazibulala watholakala eseqanda kodwa esitsho isizatho sokufa kwakhe 
lokuthi nguye obulele uPhenduka, umkakhe lomntwana. 


Abalingiswa abagqakathekileyo 


UPhenduka Fuyana:Lo ngumlingiswa omqoka kulolugwalo, ugwalo lonke lugxile 
kuye lezenzo zakhe ezilesandla ekubumbeni impilo yabanye abalingiswa, uBuyisile 
loLahlekelwe. Yena-ke ulijaha elibunjwe labalihle njalo libukhali ezifundweni 
njalo lilesipho semidlalo etshiyeneyo. Ngenxa yokubunjwa kuhle kwakhe lokhu, 
usuka abe lisoka lezintombi zonke. Emehlweni abaphathi ukhangeleka elempawu 
zobukhokheli njalo engumfana ozithobileyo impela. 

Ubuthakathaka besimilo sakhe busekuthini kalutho ukukholwa yilutho abe 
esephendula ingqondo yakhe kulokho ayabe ekubone kuqala uma kungasekho 
emehlweni akhe. Lokhu kukhanya lapha esethe ngokuhlangana loLahlekelwe ahle 
ale uBuyisile khonokho nje. Kanti mhlana esehlangana loBuyisile eMatshinge 
uhle ehluleke ukumtshela ukuthi yena sewazimisela kuLahlekelwe. 

Singatsho-ke ukuthi ungumlingiswa ongathembekanga ongakwaziyo ukugcina 
isithembiso. Isiphetho sakhe uyafa njalo abulalise lemiphefumulo engelacala. 
Lesi yisifundo umlobi angabe esiqondise kwabasakhulayo ejonge ukugcizelela 
ukuqakatheka kokwenza isithembiso lokusigcina. 

Umlobi konke lokhu ukuveze ngokusitshengisa uPhenduka esenza izinto 
ezitshiyeneyo kanye langokusitshela ngesimilo sakhe. Konke lokhu kwenza ukuthi 
umfundi ambone ukuthi ungumuntu onjani ngokupheleleyo. 

UBuyisile Ngwenya: Lo ngumlingiswa okhanya ehlakaniphile ezifundweni 
zakhe kanye lakwezomdlalo kanti njalo ulempawu zobukhokheli. 

Uvezwa engumlingiswa othembekileyo endabeni zothando loba nje ukwenza 
kwakhe kuphose kwamethula isithunzi ngoba sekukhanya engathi nguye 
ohambela ijaha phambili lona lingakazibiki. Kodwa lokhu kakugxili ngoba 
kaphindi akhombe elinye futhi ijaha. 

Kodwa umlingiswa lo ulakho ukungakholeki ngoba waliwa nguPhenduka 
eseselethuba lokukhomba elinye ijaha kodwa awale wonke ngesizatho 
esingabonakaliyo. Wayekhombe uPhenduka esesemncinyane ngakho sikhangelele 
ukuthi uma ekhula esibamdala njalo esaliwe nguPhenduka, kumele ananzelele 
ukuthi konke lokhuyana okweNdlukula kwakuyibuntwana, angithi wayevele 
engakhonjiswanga nje. Kanti njalo kayikho lemizamo ayenzayo eyokuthi adinge 
uPhenduka, ucina emphiwe nje yena engenzanga lutho. 

ULahlekelwe Ntuli: Le yintombi enhle kakhulu, lokhu sikuzwa kuvela komunye 
wabalingiswa, uPhenduka. Yintombi egcina isithembiso. Lokhu kuvela ngokuthi 
uthi esekhombe uPhenduka ahle azimisele kuye singaphindi sizwe kuthiwa 
ulelinye ijaha njalo. Isimilo lesi esihle sigconwa yisenzo sakhe sokuthi uma esaliwe 
akhethe ukucitsha umphefumulo, lokhu kumenza acine esekhangeleka 
njengomthakathi. 

Umlobi ekwethuleni kwakhe abalingiswa bakhe ukhanya esebenzise amabizo 
abalingiswa ahambelana lezimilo zabo lokwenzakala empilweni zabo. Sithola 
ukuthi uPhenduka, uphenduka njengebizo lakhe endabeni zothando kanye 
lezintweni azifunayo empilweni yakhe. UBuyisile ekucineni ubuyisa uPhenduka 
kuye njengebizo lakhe acine etshade laye, kanti uLahlekelwe yena uyalahlekelwa 
lijaha lakhe. Umlobi laye uyakuveza lokhu, lapha uPhenduka esesikolo eMatshinge 
esethembise ukutshada loBuyisile. Umlobi uthi: 


UPhenduka wayesephendukile njengebizo lakhe. Inja yayisidle amahlanzo 
ayo. UBuyisile wayesesibuyisile isithandwa sakhe, kube kanti uLahlekelwe 
waye eselahlekelwe njengebizo lakhe laye. (Uthando Luyingozi, ikhasi 51) 


Lanxa singambuka umlobi ngalobu buciko obenza sizwisise abalingiswa, 
singazibuza ukuthi kungani izenzo zabo zinjalo, ngoba phela bafuze amabizo 
abo njalo kwenza ugwalo luzwisiseke kalula kodwa siyananzelela ukuthi ukupha 
abalingiswa amabizo ahambelana lezenzo zabo kwenza ugwalo lubelula lungabi 
lesisindo, Lanxa ukuloba okunje kungabe kwakukhuthazwa kudala ngoba kuthiwa 
abalobi balobela abantwana abasesebancane kwakube ngcono uma 
kungumlingiswa oyedwa kuphela onjalo hatshi bonke. Ukuloba ngale indlela 
kakuphi isisindo endabeni yogwalo. Umbono lo ugcizelelwa nguGeorge Kahari 
othi: 

(... the name thus used actually reveals that the author is by no means 
trying to establish his character as a free and completely individualised social 
being. Through the name characters are set in the context ofa body of human 
expectations. The role of the character is thus pre-determined and the work 
suffers from too much explicitness which makes the reader certain of the 
outcome of the plot. Characters should be allowed freedom of choice to do 
what they want instead of being doomed to certain kinds of action 
determined by the omniscient author. (Kahari, ikhasi 287) 


Ibizo elisetshenzisiweyo liveza obala ukuthi umlobi kalasifiso njalo kazami 
ukudala umlingiswa okhululekileyo, ozimele yedwa. Ngamabizo abo 
abalingiswa babekwa endabeni ukuze sazi ukuthi bazaghubeka njani 
egwalweni, izenzo zabo njalo sazi ukuthi simelele ukuthola isimilo esinjani 
kumlingiswa lowo. Ngaleyo ndlela-ke okuzakwenziwa ngumlingiswa 
sekuhle kwaqunywa kudala njalo ugwalo lolo lusuka loniwe yikuthi yonke 
into isihle yaba segcekeni ngakho kuhle kube lula kwenze obalayo ahle azi 
isiphetho sogwalo lanxa engakaqedi ukulubala. Abalingiswa kumele 
panikwe ukukhululeka ezenzweni zabo ukuze benze abakufunayo hatshi 
okufunwa ngumlobi. 


Ngakho ngensuku zalamuhla ukusebenzisa amabizo ahambelana lezenzo 
zabalingiswa kasibuciko ngoba kululaza ugwalo, kwenza obalayo acine esazi 
isiphetho sogwalo lanxa engakaqedi ukulubala. 


Indikimba zogwalo 


a) Uthando 

Uthando yindikimba emqoka kulolugwalo, ezinye indikimba zisukela kule 
indikimba yothando. Yilo njalo uthando Iwabantu abathathu, uPhenduka 
lezintombi zakhe uBuyisile loLahlekelwe olughuba indaba yogwalo njalo yilo 
oluletha isifundo umlobi azama ukusifundisa sona, ukuthi ukungathembeki 
endabeni zothando kuyingozi. Isiphetho esibuhlungu sogwalo silethwa yilokhu 
kungathembeki endabeni zothando. Lanxa kunjalo kumele kunanzelelwe ukuthi 
umlobi kasoli inguquko kwezenotho lempilo esilethwe ngabamhlophe eyiyo 
ecindezelayo kodwa ubeka insolo kulokho akuthi “yikungathembeki endabeni 
zothando”. Amaphutha enziwa ngabalingiswa avezwa evela kuzimilo zabo kuphela 
nje qha. Uma sikuthatha kalula singasola uPhenduka ngokuthembisa lo unkazana 
kuthi ngemva kwesikhatshana antshintshe athembise omunye futhi, kodwa 
kumele sinanzelele njalo sikuveze obala ukuthi inguquko esikhona empilweni 
yabantu abamnyama ilesandla kule inkinga esegwalweni. Inotho entsha ifuqa 
uPhenduka ukuba ayedinga umsebenzi edolobheni lapha afika akhangwe khona 
yintokozo lamakilabhu okugida layo yonke imicimbicimbi yenjabulo acine 
esekhangwa ngamaluba amatsha awedolobheni, ngoba esehlukaniswe lentombi 
yakhe yakuaala, uBuyisile. 


T. P. Ncube loH. Ndlovu 113 


Sithola njalo ukuthi uPhenduka kavunyelwa ukubhalelana incwadi loBuyisile, 
ngoba abanali bengakuthandi ukuthi abasafundayo baphatheke kwezothando. 
Lokhu kudunga uthando lukaPhenduka loBuyisile ngoba lungasatholi inkuthazo 
ehlala ilukhudumeza. Loba kambe umlobi enika isizatho sokuvula incwadi 
zabafundi esithi kwakuzindlela zokunceda abafundi ukuze bakhangele imfundo 
yabo bengaphanjaniswa ngokunye, siyabona ukuthi kwakuyikucindezela abantu 
abamnyama ngoba kabazange baphiwe indlela zokuthi imizwa yothando ebangwa 
libanga asebekulo ekukhuleni kwabo bayiphathe njani. 


b) Imfundo 

Imfundo esiyivezelwe egwalweni yimfundo eyalethwa ngabafundisi kumbe 
abanali. Imfundo yabanali yayihlose ukubumba umuntu omnyama omutsha 
olengqondo njalo olandela impilo yobuKrestu, othobela abaphathi njalo olesimilo 
esihle emehlweni abafundisi. Lokhu kuziveza ngokulahla kwakhe imikhuba 
yesintu. Ngalokhu asimangali nxa sibona abafundisi bebuya lomcabango wokuthi 
uPhenduka loKhethiwe bathandane baphinde bathathane ngoba bengamakholwa 
bonke bakholwa ukuthi bengenza lokhu bazaphila impilo yesiKrestu. Kusobala 
ukuthi abafundisi laba bazibona sebelelungelo lokuthatha indawo yabazali balaba 
bantwana. 

Kukhanya umlobi engahambelani lalo umbono wabafundisi ngoba ukwenza 
kwakhe ukuthi uPhenduka loKhethiwe bavume phambili kwabafundisi bona 
besazi ukuthi bababamba amehlo kuphela yikuchothoza isenzo sabafundisi lesi. 
Ngezinye indlela umlobi utshengisa ukuthi lokho okwenziwa ngabafundisi kuvele 
kakuyiguquli impilo yabantu ngoba bona abamnyama bengabuboni ubuhle 
bakhona. Kodwa umbono lo ululazwa yikungaphumeleli kukaPhenduka 
ekuthatheni kwakhe. Kusuka kube sengathi umlobi uthi lokho okwakulungiswa 
ngabafundisi kwakuqondile. 

Umlobi uveza njalo ukuthi amantombazana ayengavunyelwa ukukhomba 
esasesikolo sokufundela ububalisi, ngalokhu sithola ukuthi imfundo ngaphansi 
kwabanali yayiyindlela yokucindezela abamnyama ngoba ukukhomba kwabantu 
asebefike kuleli banga lobudala kuvele kuyimvelo. Kwakungadingeki ukuthi 
baphathwe ngale indlela. Kwakumele babuzisise kwabamnyama ukuthi indaba 
zothando ziphathwa njani abantu bengakathathani. 

Ukutshiya kukaPhenduka umsebenzi wokuba ngumabhalani efekithali umlobi 
ukwenza kukhanye njengento encinyane kodwa khona kungathathwa 
njengesibonakaliso sokuthi abansundu babengelawo amathuba okufundela 
eminye imisebenzi ngaphandle kokuba ngababalisi labongikazi. Ngezinye indlela 
imfundo ekhona kayiphi abansundu amathuba okuthi bazi ngokulungiswa 
kwezinto. 

Umlobi uyakuveza njalo ukuthi imfundo yaba lenye impumela embi ebantwini 
ngoba kwathi labo asebefundele imisebenzi ethile bazibona sebengabantu 

abangcono kakhulu kulabanye bacina sebekhangelela phansi bonke labo 
abangafundanga. Khonokho ukuthi kasuye wonke owayethola imfundo le kutsho 
ukuthi isizwe sadabuka phakathi, abafundileyo baba bodwa kwathi 
abangafundanga labo baba kwelabo icele. Lokhu kungabonakala kuliqhinga 
lababusi lokwehlukanisa abantu abamnyama ukwenzela ukuthi bababuse lula. 


c) Ukusungulwa kwamadolobho 

Umbuso wabamhlophe weza lokusungulwa kwamadolobho njalo wabamba 
ngamandla abansundu ukuthi bayesebenza khona ngoba sekumele bathele 
imithelo engapheliyo kanti lenkomo zabo basebezithathelwe ngabamhlophe. 
Ngakho sekudingeka ukuthi abantu, ikakhulu abangamadoda, bayedinga 
umsebenzi khona emadolobheni lapho. Inhlalo le yehlukanisa amajaha 
lezintombi zawo okusuka kuphambanise uthando lwabo. Lokhu yikho 
okwenzakala kuPhenduka loBuyisile. Emadolobheni lapha bafika bahlangane 
lokunengi okucina kuphazamise impilo zabo njengalokho okutshiwo ngumlobi 
uF. Veit-Wild lapha esithi: 


(City life changed the behaviour and moral standards of those living in 
town. (Veit-Wild, ikhasi 85) 


Impilo yemadolobheni yaguqula ukuziphatha lezimilo zalabo abahlala 
edolobheni. 


UPhenduka owayefunde esikolo sabanali lapha okwakungagidwa khona 
utholakala esengena amakilabhu ezemigido lapha okugidwa khona kubanjenwe 
intombi lejaha. Lokhu kumbonisa amaluba amatsha lapha edolobheni acine 
esekhohlwe ngentombi yakhe ele esikolo. 

UMoyo uphinda njalo aveze ukuthi emadolobheni lapha kugcwele ukuganga 
lobukliwi, lokhu sikubona kuPhenduka ekhuthuzwa ngotsotsi, abadinga imali 
yokuziphilisa, ngesikhathi sokubeletha kukaBuyisile. Kungayisikho lokho kodwa, 
uLahlekelwe wafunda khonapha edolobheni njalo usebenza khona laye 
sewangenwa yibo lobu ubukliwi bemadolobheni yikho nje engathikazi ukubulala 
uPhenduka lemuli yakhe. Konke lokhu kuganga kuginisa umbono kamlobi 
uAlbert S. Gerard othi: 


(The city is consistently described as a place for misery and vice, therefore it 
is not surprising that Zimbabwean city novels should all culminate in tragic 
endings for their black heroes (Gerard, ikhasi 240) 


Idolobho lethu!wa liyindawo lapha okulokudana khona lobukliwi ngalokho 
asimangali nxa izingwalo zeZimbabwe ezibalisa ngedolobho ziphetha 
ngokufa kumbe ukuphatheka kubi kwabalingiswa abamnyama abayibo 
abagakathekileyo. 

Ukwethulwa komphakathi wamaNdebele 


Umlobi wethula abantu etshengisa ukubahlonipha loba bengaphansi kombuso 
wabamhlophe. Bahlakaniphile njalo kabemukeli konke abakwetheswa ngabelungu 
kanye labanali ababacindezelayo. UPhenduka loBuyisile bayathandana loba 
abanali bengakufuni kodwa kabenzi izinto zokuganga njengalokho abamhlophe 
abakukhumbulelayo ukuthi abantu abamnyama kabenelisi ukuzithiba endabeni 
zothando. Kanti njalo ubenza baphikisane lomqondo wabanali abafuna ukuthi 
ukulawula ukuthatha lokwenda kwamajaha lezintombi zamaNdebele besenzela 
ukuthi badale umuntu omnyama oyinto yabo. Lokhu kuvela ngokwehluleka 
kwabanali ukwenza ukuthi uKhethiwe athathwe nguPhenduka njengalokho 
ababekufuna bona. 

Umlobi njalo utshengisa ukuthi amaNdebele ngabantu abalamasiko abo 
amahle abathanda ukuwalandela ngokwethula ukuthatha kukaPhenduka ngesiko 
lakhona kungela kuleyisa ngitsho. Lokhu-ke kwenza lowo obala ugwalo 
awahloniphe lawo masiko ngoba abanikazi bayawahlonipha. Kodwa 
ukungaphumeleli kwalowo mendo abazikhethele wona kungaletha 
ukuthandabuza kulokho okutshiwo ngumlobi. 

Ukwethula kwakhe izinyanga kuyatshengisa ukuthi zingabantu abathenjiweyo 
kumphakathi ekulungiseni izinto ezihlupha uzulu. Izinyanga zilamandla okwenza 
okubi lokuhle njengoba sibona inyanga engaqondanga ivuma ukubulala kuthi 
enye yenze okuhle ngokwelapha. Imithi yesintu ilamandla njengeyezinye izizwe. 

Ubudlelwano obuvezwa ngumlobi phakathi kwamaNdebele labamhlophe 
yilobo obungobomuntu lesichaka sakhe. Abamhlophe bazibona bengabantu abazi 
konke ngakho bafuna ukufundisa abantu inhlalo entsha kodwa bengelasifiso 
sokuthi balingane labo kodwa befuna babe ngabantu abazakwenza konke 
okufunwa ngabamhlophe. Lokhu kubonakala ngendlela abanali abaphatha ngayo 
izifundi. Kabazihluphi ngemizwa yazo bafuna kuphela zenze lokho abakufunayo 
bona, baze bazikhethele umfazi wokuthatha/ indoda yokwendela kuyo 
bengazange bazibuze ukuthi into leyo ziyayithanda na. Umlungu wefekithali 
yengubo katsho ukuthi uPhenduka engayafundela umsebenzi wokusebenza 
efekithali kodwa ufuna ukumfundisa yena khona ezathola isizatho sokumholisa 
imali encinyane. Ngakho umusa wakhe ngowezimu elizenza umalume 
wabantwana lisenzela ukubadla. Kodwa kumele kucaciswe ukuthi lokhu 
esikutshoyo ngomlungu wefekithali kakucacanga kangako egwalweni ngoba 
kusuka kukhanye engathi umlobi ususa uPhenduka koBulawayo ukuze 
amhlanganise loBuyisile futhi. 


IRhodesia Literature Bureau yaba lempumela bani ekulotshweni 
kwalolugwalo 


Ugwalo lwazisuthisa zonke indingeko zeLiterature Bureau ngoba ugwalo lulotshwe 
lwaba lufitshane, lulamakhasi angu86 kuphela. Kanti njalo lulotshwe ngolimi 

olulula. Ukumiswa kwezehlakalo ezibumba indaba yogwalo kucacile okwenza 
umfundi angathandabuzi ukuthi umlobi ujongeni ngendaba yakhe. 

Umlobi uyapvhathisa abafundi ukuthi balandele kuhle indaba yogwalo 
ngokufaka isihloko esesahluko sinye ngasinye. Lokhu kwenza kube lula ukuthi 
abafundi bazi ukuthi kuyini okwenzakalayo kuleso sahluko. 

Indaba yogwalo imayelana lezothando okuyindaba ethandwa ngabasakhulayo 
okuyibo okugondiswe kubo ugwalo lolu. Lokhu njalo kupha umlobi ithuba 
lokuthi angathinti ngezombangazwe njengokucebisa kweLiterature Bureau. Yikho 
nje kuvele kungatshiwo lutho ngezenkululeko kulolugwalo loba ugwalo lwaphuma 
ngesikhathi lapha ezombangazwe zazitshisa khona. 

Ngaphandle kwabanali kuvezwe umlungu oyedwa zwi esimbona ephatha kuhle 
abansundu, nanku phela wenzela uPhenduka umusa ngokumfundisa umsebenzi 
aphinde amuphe imali ethe thuthu kulabanye ngoba efundile. Lekutshiyeni 
kwakhe umsebenzi wefekithali kakutshiwo ukuthi kungabe kubangelwe 
ngumlungu. Ngakho abalungu bavezwa benceda abansundu, okuyikho 
okwakufunwa yiLiterature Bureau. 


Isiphetho 


Sithanda ukugqiba isahluko lesi ngokugcizelela ukuthi loba kukhanya angathi 
umlobi uyananzelela ukuthi abansundu babengaphathwa kuhle ngaphansi 
kombuso wabamhlophe ugwalo lwakhe kalukubeki kucace lokhu kuhlupheka 
kwabansundu. Lokhu kuletha ukuthandabuza kumfundi ukuthi kambe umlobi 
wayevele ezinanzelela na inhlupho zabansundu. Kuyazakala ukuthi ngesikhathi 
lesi abhala ngaso ugwalo lwakhe abansundu basebethakazelela imfundo kodwa 
izindawo zokuthi baghubekele phambili ngemfundo zilutshwane kodwa umlobi 
konke lokhu kakuvezi. Yena umlobi uthi isikolo seNdlukula savalwa ngokuswela 
abafundi. Kulula ukuthi uPhenduka abuyele esikolo ayefundela ukuba ngumbalisi. 
Ngakho-ke kungacina kuthiwa abeRhodesia Literature Bureau bacina besenza 
ukuthi abalobi laba bacine bengalethi ubudlelwano obumele bubekhona phakathi 
kwemibhalo yokuzibumbela lempilo kazulu okuyiyo abathatha khona lezo ndaba 
ababhala ngazo. 


Imbali yabahluzi 


UHloniphani Ndlovu: uzelwe ngomnyaka ka1977 mhlaka23 kuMpandula, 
esigabeni seMalalume, emmangweni wePlumtree. Waqala ukufunda esikolo 
seManyewu esiseNtumbane koBulawayo. Wasuka lapha wayafunda izifundo 
zesekhondali esikolo seJohn Tallach esiseNtabazinduna, wasuka lapho wayaqedisa 
esesikolo seMpopoma, koBulawayo njalo. Wasuka lapha wayangena eYunivesithi 
yeZimbabwe ngo1997 ukuyakwenza izifundo zeB.A. Ekulotshweni kwalolugwalo 
ubesemnyakeni wokucina. 


T. P. Ncube loH. Ndlovu 117 


UThokozani Patience Ncube: uzelwe ngomnyaka ka1978 esiqintini seNkayi. 
Waqalisa imfundo yakhe esikolo seMpakama wasuka lapho waya esikolo seUsher. 
Imfundo yesekhondali wayenzela esikolo seJohn Tallach wayaqedisela esikolo 
seMontrose koBulawayo. Kuthe ngo1997 wangena eYunivesithi yeZimbabwe 
ukuyakwenza izifundo zeB.A. Ekulotshweni kwalolugwalo ubesemnyakeni 
wokucina. 

Ugwalo lolu lujonge ukupha abaf 
kakhulu olokuthi benelise ukuhl esiNdebele. Kuze 
kube khathesi kalukabikhona u a abafundi ukuthi 
bathole izindlela zokuhlaziya kanye lokucubungula amanoveli esiNdebele. Nantu- 
ke ugwalo oluzakupha amacebo azakusiza ukuthi ukholise amanoveli esiNdebele 
njalo wazi ukuthi kuyini okuqakathekileyo okumele ukukhangele nxa uwahlaziya 
amanovelila. 


azi abaluswelay9 


Njengoba lolu lulugwalo Iwakugala oluhluza amanoveli esiNdebele lugalise 
ngokukhangela amanoveli akuqala, adindwa kusukela ngomnyaka ka1956 kusiyafika 
umnyaka ka1971. Kakukhulunywanga ngawo wonke amanoveli akulesi sikhathi 
kodwa kuthethwe lawo ayiwo amele lesi sikhathi. Ngaphandle kokuhluza amanoveli 

la ugwalo lolu lupha imbali yokusungulwa kokulotshwa kwamanoveli esiNdebele 
lukhangela umsebenzi owenziwa yiRhodesia Literature Bureau ekusunguleni 
lekuthuthukiseni amanoveli esiNdebele. Lolu lugwalo okumele ukuthi wonke umuntu 
ofunda isiNdebele abelalo. 


Umsebenzi wokuloba lolu gwalo ukhokhelwe nguTommy Matshakayile-Ndlovu 
ongumbalisi omkhulu wesiNdebele eYunivesithi yeZimbabwe, ephathisana labafundi 
bakhe besiNdebele ababesemnyakeni wesithathu ngomnyaka ka 1999/2000. Lo 
ngumsebenzi abawenze ngobunono obukhulu besebenzisa ulwazi abalucuphe 
kuzingcitshi ezaziwayo ikakhulu ezikhangela imibhalo yabantu ababebuswa 
ngamanye amazwe. 

